ޓޮމް އެންޑް ޖެރީ - ވިކިޕީޑިއާ\nޓޮމް އެންޑް ޖެރީ\nވިލިއަމް ހަންނާ އަދި ޖޯސޮފް ބަރބަރާ\nޓޮމް އަދި ޖެރީ\nކޮންމެ ކުރު ބައެއް5މިނިޓާއި 8 މިނެޓްގެ ދެމެދު\nޓޮމް އެންޑް ޖެރީ (އިނގިރޭސިބަހުން: Tom and Jerry) އަކީ އެކެޑަމީ އެވޯރޑް ކާމިޔާބު ކޮށްފައިވާ މަޝްހޫރު އަދި ކާމިޔާބު، ކުރު ސިނަމާ ކާރޓޫނު ސިލްސިލާ އެކެވެ. މިކާރޓޫނު އުފައްދައި، ލިޔެ، އަދި ޑައިރެކްޓް އެނިމޭޝަން ދާއިރާގައި ކުރިއަރާފައިވާ ވިލިއަމް ހަނާ އާއި ޖޯސެފް ބަރބަރާ އެވެ. (ފަހުން މިއީ ހަނާ ބަރބަރާ އެވެ.)\n1963 ގައި އަނެއްކާވެސް ހޮލީވުޑްގައި ޓޮމް އެންޑް ޖެރީގެ ބައިތައް އުފައްދަން ފެށުނެވެ. އެހެންނަމަވެސް މިފަހަރު މިބައިތައް އުފައްދަން ފެށީ ޗަކް ޖޯންސްގެ ސިބް-ޓަވަރ 12 ޕްރޮޑަކްޝަންސް އިންނެވެ. މިބައި ތައް 1967 އާ ހަމަޔަށް ދެމިގެންދިޔައެވެ. އެއަށްފަހު ޓީވީ އަށް ޓޮމް އެންޑް ޖެރީ ފާޅު ވެގެން ދިޔައީ ހަނާ ބަރބަރާ (1975-1977 : 1990-1993) އަދި ފިލްމޭޝަން ސްޓޫޑިޔޯ (1982- 1980) އިން އުފެއްދި ޓީވީ ކާރޓުނު ތަކަކުންނެވެ. ހަނާ ބަރބަރާ އިން އުފެއްދި ޓޮމް އެންޑް ޖެރީގެ އޮރިޖިނަލް ބައިތަކަށް ހަތް އެކެޑަމީ އެވޯރޑް ލިބިފައިވުމަކީ ފާހަނަގ ކޮށްލެވޭ ކަމެކެވެ.\n1 ކާރޓޫންގެ ރޭވުންގަނޑު\n2 މުހިންމު ޝަހްސިއްޔަތު ތައް\n2.1 ޓޮމް އާއި ޖެރީ\n3 އިތުރު ޝަހްސިއްޔަތުތައް\n4 ތާރީހާއި އެކު މިކާރޓޫނަށް އައި ބަދަލު\n4.1 ހަންނާ ބަރބަރާގެ އަހަރުތައް (1958 - 1940)\n4.2 ޖީން ޑީޗްގެ އަހަރުތައް (1962 - 1960)\n4.3 ޗަކް ޖޯންސްގެ އަހަރުތައް (1967 – 1963)\n4.4 ޓޮމް އެންޑް ޖެރީގެ އާ ވެރިން\n4.5 ޓީވީ އަށް ޓޮމް އެންޑް ޖެރީ\n4.6 އެމެރިކާ އިން ބޭރުގައި ޓޮމް އެންޑް ޖެރީ\n5 ޓޮމް އެންޑް ޖެރީގެ އެހެނިހެން ބާވަތްތައް\n6 ސަޤާފީ ނުފޫޒުތައް\n7 ޓޮމް އެންޑް ޖެރީ ޑީވީޑީ އަށް\n8 މިކާރޓޫނުގެ ފާހަނގަ ކޮށްލެވޭ ބައިތައް\nކާރޓޫންގެ ރޭވުންގަނޑު[އުނިއިތުރު ގެންނަވާ]\nTom and Jerry title card used during the late 1940s and early 1950s, attached to many reissues of early and mid 1940s shorts.\nTom and Jerry title card used in the early 1950s, and some reissues of 1940s shorts.\nމިކާރޓޫނުގެ ކޮންމެ ކުރުސިލްސިލާއެއްގައި ފެނިގެންދާނީ ޓޮމް ޖެރީ ހިފުމަށް ކުރާ ނާކާމިޔާބު މަސައްކަތެވެ. އަދި ޓޮމް އަށް ދިމާވާ ދަތިތަކާއި ލިބޭ އަނިޔާތަކެވެ. މަދު ބައިތަކެއްގައި ނަމަވެސް (ނުވަތަ ކާރޓޫނުގެ ބައެއް ފެށޭ އިރު) ޓޮމް އާއި ޖެރީ އެކުގައި ހަރަކާތްތެރިވާތަން ފެނިގެން ދެއެވެ. އެހެންނަމަވެސް ޓޮމް ޖެރީ ހިފުމަށް މަސައްކަތް ކުރާ ސަބަބު އެހާ ސާފުކޮށް އެނގި ބަޔާން ވެގެނެއް ނުވެއެވެ. އެހެން ނަމަވެސް ސަބަބަކަށް :-\nޓޮމް އަށް ކާނެ އެއްޗެއް ނުލިބި ބަނޑުހައި ވެފައި ހުރުން.\nޓޮމްގެ ވެރިމީހާ އަންގާފައިވާ ގޮތުގެ މަތިން ގޭތެރެއިން ފެންނަ މީދާ ހިފުން އެއީ އޭނާގެ ވަޒީފާކަމަށް ދެކުން.\nޖެރީ ހިފައި އަނިޔާކޮށް އަދަބުދީ ހެދުމަކީ ޓޮމްއަށް މަޖާކަމަކަށް ވުން.\nޖެރީ ޓޮމް އަށް އަނިޔާ އެއް ކޮށްފައި ހުރިނަމަ އެކަމުގެ ބަދަލުހިފުމުގެ ގޮތުން.\nދެމީހުން އެކައްޗެއް (ކާނާފަދަ ތަކެތި) ބޭނުންވެގެން ހިނގާ ހަމަނުޖެހުމުގެ ސަބަބުން.\nޖެރީ ގެއިން ބޭރުކުރުމުގެ މަގްސަދުގައި.\nޓޮމް އަށް ޖެރީ ހިފޭނީ މަދު ފަހަރެއްގައެވެ. ސަބަބަކަށް ވެގެންދަނީ ޖެރީގެ މަކަރުވެރި ކަމާއި ވިސްނުން ތޫނުކަމެވެ. އަދި ބައެއްފަހަރަށް ޓޮމްގެ މޮޔަކަމާއި ހެދިއެވެ. އެހެންނަމަވެސް އާއްމުގޮތެއްގައި ޓޮމް ރުޅި އައިސް ޖެރީ ހިފަން މަސައްކަތް ކުރަނީ ޖެރީ ގަސްތުގައި ޓޮމް އަށް އަނިޔާ ކޮށް ހަދަން ފެށުމުންނެވެ. މިފަދަ ތިއެޓްރިކަލް އެނިމޭޝަނެއްގައި އެންމެ ފަނކުރަނިވި ހަތޔާރާއި ގޮތްތައް ބޭނުން ކުރުމުގައި މިކާރޓުނުވަނީ ވަރަށް ކުރިއަރާފައެވެ. ޖެރީ ޓޮމް ދެފަޅިއަށް ކަފާލުމާއި، ޖެރީ މަރާލުމަށް އަތުގައި ޖެހުނު ކޮންމެ އެއްޗެއް، ޕިސްތޯލުން ފެށިގެން ފުރޯ، ގޮވާ ތަކެތި، ވިހައަށް ދާންދެން ބޭނުން ކުރުމަކީ ބެލުން ތެރިންނަށް ކަމުދާ ހެއްވާ މަޖާ މަންޒަރުތަކެވެ.\nކާރޓޫނުގެ ބައިތަކުގައި އާއްމު ގޮތެއްގައި އެއްގޮތަކަށްވެސް ޓޮމް އަދި ޖެރީވެސް ވާހަކަ ދައްކާތަނެއް ނުފެނެއެވެ. އެހެންނަމަވެސް އެކަކު އަނެކަކަށް ގެއްލުންދީ އަނިޔާ ކުރާއިރު ދެމީހުންގެވެސް ހަޅޭކުގެ އަޑު އިވިގެންދެއެވެ. ގިނަފަހަރަށް އިވި ގެން ދާނީ ޓޮމްގެ ވޭނުގެ ހަޅޭކުގެ އަޑެވެ. ޓޮމް އާއި ޖެރީގެ މޫނުމަތިން ފާޅުވާ އަސަރު ތަކުން އެމީހުންގެ އިހްސާސްތަކާއި ކުރަން އުޅޭ ކަމާއި، ބޭނުން އެނގިގެންދެއެވެ.\nމިކާރޓޫނުގައި މިޔުޒިކް ވަރަށް ބޮޑު ރޯލެއް އަދާ ކުރެއެވެ. ފެނިގެންދާ މަންޒަރުތަކަށް އޭގެ އެންމެ ފުރިހަމަގޮތުގައި އަޑު ގެނެސް ދެއެވެ. މިޔުޒިކް ޑައިރެކްޓަރ ސްކޮޓް ބްރެޑްލީ މިކާރޓޫނަށް މިޔުޒިކް ހަދާފައިވަނީ ޖެޒް، ކްލެސިކަލް، އަދި ޕޮޕް ފަދަ މިޔުޒިކް ބާވަތްތައް އެއްކޮށްގެންނެވެ. ބްރެޑްލީ އާއްމުގޮތެއްގައި އެދުވަސްވަރުގެ ޕޮޕް ލަވަތައް ތަކުރާރުކުރެއެވެ. އެގޮތުން ދަ ވިޒަރޑް އޮފް އޯޒް އަދި މީޓް މީ އިން އެސްޓީ. ލޮއިސް ފަދަ އެމް.ޖީ.އެމް ފިލްމުތަކުގެ ލަވަތައް ހިމެނެއެވެ.\n1953ގެ ކުރިން ހުރިހާ ޓޮމް އެންޑް ޖެރީގެ ކާރޓޫންތައް އުފައްދާފައިވަނީ އާދައިގެ އެކަޑަމީ ރޭޝިއޯގެ ދަށުންނެވެ. އެހެންނަމަވެސް 1953ން 1956ށް މީގެ ބައެއް ބައިތައް އުފައްދާފައިވަނީ ދެގޮތަކަށެވެ. އެއީ އެކަޑަމީ ރޭޝިއޯގެ ދަށުންނާއި ވައިޑްސްކްރީން ސިނަމާ ސްކޯޕްގެ ދަށުންނެވެ. އެމް.ޖީ.އެމް ގެ އެނިމޭޝަން ބައި މެދުކެނޑުމުން، އޭގެ އަހަރެއްފަހުން ޓޮމް އެންޑް ޖެރީގެ ހުރިހައި ބައިތަކެއް އުފައްދާފައި ވަނީ ސިނަމާ ސްކޯޕް އިންނެވެ. 1960ގައި ޖީން ޑިޗް އާއި ޗަކް ޖޯންސްގެ އުފެއްދުންތައް އުފައްދާފައިވަނީ އެކެޑަމީ ފޯރމެޓްގައެވެ. އަދި ހަމައެހެންމެ ވައިޑްސްކްރީން ފޯރމެޓް އާއި ގުޅޭގޮތަށެވެ. ހަންނާ ބާރބަރާގެ ހުރިހާ ކާރޓޫނުތައް އުފައްދާފައިވަނީ ޓެކްނީ ކަލަރއިންނެވެ. 1960 ގައި ހުރިހާ އުފެއްދުންތައް އުފައްދާފައި މެޓްރޯކަލަރ އިންނެވެ.\nމުހިންމު ޝަހްސިއްޔަތު ތައް[އުނިއިތުރު ގެންނަވާ]\nޓޮމް އާއި ޖެރީ[އުނިއިތުރު ގެންނަވާ]\nMammy Two Shoes, the housemaid who made many appearances in the 1940s and early 1950s.\nޓޮމްއަކީ އަޅިނޫކުލައިގެ ގޭގައިގެންގުޅޭ އާދައިގެ ދިރިއުޅުމެއް އުޅެމުންދާ އޮޅުބުޅަލެކެވެ. ޖެރީ އަކީ ޓޮމް އުޅޭ ސަރަހައްދުގައި ޓޮމް އާއި ވަރަށް ގާތުގައި އުޅޭ މުށި މީދަލެކެވެ. މިކާރޓޫނުގައި އެހެނިހެން ޝަހްސިއްޔަތުތައް ވާހަކަ ދައްކައި ހެދިކަމުގައިވިޔަސް މަދު ފަހަރަކު ނޫނީ ޓޮމް އާއި ޖެރީ ވާހަކަ ނުދައްކައެވެ. އެހެންނަމަވެސް ޓޮމް އަންހެން ބުޅަލެއް ފެނުމުން ލަވަކިޔައި ހަދައެވެ. އެގޮތުން 1946ގައި އުފެއްދި "ސޮލިޑް ސެރެނޭޑް" ބައިގައި އަޑާއި އަނގަޔާއި ވަރަށް ފުރިހަމައަށް ގުޅޭ ގޮތެއްގައި ޓޮމް ވަނީ " އިޒް ޔޫ އިޒް އޯރ އިޒް ޔޫ އެއިންޓް މައި ބޭބީ " މިލަވަ ޓޮމް ކިޔައިފައެވެ. އަދި ޖެރީސް ޑައިރީ ނަމަކަށް ކިޔައިބައިގައި ފެނިގެންދާނީ އެހެނިހެން ބައިތަކުގައި ހިނގާފައިވާ ގިނަ ހާދިޡާތަކެވެ.\nއިތުރު ޝަހްސިއްޔަތުތައް[އުނިއިތުރު ގެންނަވާ]\nޖެރީ ހިފުމަށް ޓޮމް ކުރާ މަސައްކަތުގައި އިތުރުޝަހްސިއްޔަތު ތަކާއި ޓޮމް ކުރިމަތިލާން ޖެހެއެވެ. އެގޮތުން ބަޗް އަކީ ޓޮމް ކުރިމަތިލާންޖެހޭ އިތުރު ޝަހްސިއްޔަތެކެވެ. ބަޗް އަކީ އެހިސާބު މަގުމަތީގައި އުޅޭ ކަޅު ބުޅަލެކެވެ. ބަޗްވެސް ބޭނުންވަނީ ޖެރީ ހިފައިގެން ނާސްތާކުރަންށެވެ. ދެން ޓޮމް އަށް ކުރިމަތި ލާން ޖެހެނީ ސްޕައިކް އާއެވެ. މިއީ ނުރައްކާތެރި ކުއްތާ އެކެވެ. ސްޕައިކް އަބަދުވެސް ބޭނުންވަނީ ޓޮމް ތަޅާ މަރާލުމަށެވެ. މެމީ ޓޫ ޝޫޒް އަކީ ޓޮމްގެ ވެރިމީހާއެވެ. ޓޮމްގެ އަހްލާގުދަށް ވެއްޖެނަމަ ނުވަތަ ބުނާގޮތައް ނަހަދައިފިނަމަ ކުނިފޮހޭ ބުރުހަކުން ޓޮމް ތަޅާލުމަކީ އޭނާ ކުރާ ހިތްވާ ކަމެކެވެ. މެމީ ޓޫ ޝޫޒް އަށް އަޑު އަޅާދީފައި ވަނީ ލިލިއަން ރެންޑޯލްފް އެވެ. 1940 ގެ ފަހުގެ އަހަރުތަކުގައި ނިބްލްސް ނަމަކަށް ކިޔާ އަޅި ކުލައިގެ ކުޑަ މީދަލެއް މިކާރޓުނަށް ތަޢާރަފް ވިއެވެ. އެއީ ޖެރީ ހޮވައިގެން ގެންގުޅެ ބޮޑުކުރި މީދަލެކެވެ. (ޓަފީގެ ނަމުގައިވެސް ނިބްލްސް މަޝްހޫރުވެފައިވެއެވެ.) އަދި 1950ގައި ސްޕައިކްއަށް ޓައިކް ނަމަކަށް ކިޔާ ކުޑަ ދަރިއެއް ލިބެއެވެ. ޓައިކް ފާޅުވެގެން ދިޔުމުން ޖެރީ އަށް ޓޮމް އާއި ދެކޮޅުވެރިވުމުގެ އާ ހިތްވަރެއްލިބެއެވެ. އެހެނީ ޓައިކް އަށް ޖެރީ އުނދަގޫ ކުރުމުން އޭގެ އަދަބު ޓޮމްއަށް ލިބިގެންދިޔުމެވެ. އާއްމު ގޮތެއްގައި ސްޕައިކް ވާހަކަދައްކާތަންފެނެއެވެ. ގިނަފަހަރަށް މިކާރޓޫޏުގައި ފެނިގެންދާ އެހެން ޝަހްސިއްޔަތަކީ ޅަ އަސްދޫނި ކުއެކާރ އެވެ. ފަހުން ކުއެކަރ ވެގެންދަނީ ހަންނާ ބާރބަރާގެ ޝަހްސިއްޔަތު ކަމަށްވާ ޔެކީ ޑޫޑްލްއަށެވެ. ޖެރީގެ ބޮޑުބޭބެ ޕެކޯސް ހަމައެކަނި ފެނިފައިވަނީ 1955 ގައި ރިލީޒް ކުރެވުނު މިކާރޓޫނުގެ ބައެއްކަމަށްވާ " ޕެކޯސް ޕެސްޓް" ނަމަކަށް ކިޔޭ ބައިންނެވެ. އޭނާ އަކީ އަޅިކުލައިގެ މުސްކުޅި މީދަލެކެވެ. ހުދުކުލައިގެ ދިގު މަތިމެހެއްގެ ވެރިޔެކެވެ. އޭނާގެ އަތުގައި އަބަދުވެސް ގިޓާއެއް އޮވެއެވެ. މިގިޓާގެ ނަރުތައް ބުރިވެ މަރާމާތައް ބޭނުންވަންދެން މީނާ މި ގިޓާ ކުޅެއެވެ. ޖެރީގެ ތިމާގެ މީހަކަށް ދެން ހުންނަނީ މަސްލްސްއެވެ. މަސްލްސް އަކީ އޭނާ ދިރިއެޅޭ ހިސާބުގަނޑުގައި އުޅޭ ބުޅާތަކަށް ހުރި ނުރައްކަލެކެވެ.\nތާރީހާއި އެކު މިކާރޓޫނަށް އައި ބަދަލު[އުނިއިތުރު ގެންނަވާ]\nހަންނާ ބަރބަރާގެ އަހަރުތައް (1958 - 1940)[އުނިއިތުރު ގެންނަވާ]\nA screenshot from 1940s Puss Gets The Boot, the first Tom and Jerry cartoon.\n1930 ގެ އަހަރުތަކުގައި ވިލިޔަމް ހަންނާ އާއި ޖޯސެފް އަކީ އެމް.ޖީ.އެމް ގެ ޔުނިޓެއް ކަމަށްވާ ރަޑޮލްފް އައިޒިންގ ގެ ބައެކެވެ. ވާހަކަ އުފައްދައި ޝަހްސިއްޔަތުތައް އުފައްދައި ފަރުމާކޮށް ހަދަނީ ބާރބަރާއެވެ. ހަންނާއަކީ އައިޒިންގ ޔުނިޓަށް ފިލްމު އުފައްދައިދޭން ފެށި ތަޖުރިބާކާރު ޑައިރެކްޓަރެވެ. އެންމެ ފުރަތަމަ އެފެއްދި ބުޅަލަކާއި މީދަލެއްގެ ކާރޓޫނަކީ މަޝްހޫރު "ޕުސް ގެޓްސް ދަ ބޫޓް" މިކާރޓޫނެވެ. 1939 ގައި މިކާރޓޫނުގެ މަސައްކަތް ނިންމުމަށްފަހު އާންމުނާއި ހަމައަށް މިކާރޓޫނު ގެނެސްދީފައިވަނީ 10 ފެބްރުއަރީ 1940 ގައެވެ. ޕުސް ގެޓްސް ދަ ބޫޓް ބިނާވެފައިވަނީ ޖެސްޕާރ ނަމަކަށްކިޔާ އަޅި ކުޑަ ބުޅަލެއް އެއްވެސް އެއްޗަކަށް ގެއްލުމެއްނުދީ، ނަމެއްނެތް މީދަލެއް ހިފަން ކުރާމަސައްކަތެވެ. ޖެސްޕާރގެ ވެރިމީހާ މެމީ ވަނީ ޖެސްޕަރ އެއްވެސް އެއްޗަކަށް ގެއްލުންދީފިނަމަ ޖެސްޕާރ ގެއިންބޭރުކޮށް އެއްލާލާނެ ކަމަށް އަންގައި އިންޒާރު ކޮށްފައެވެ. އެހެންކަމުން އެމީދަލުގެ ފައިދާއަށްޓަކައި ފަސޭހައިން ތަޅައިގެންދާނެ ތަށިތަކާއި، ސައިއަޅާޖަގު ފަދަ ތަކެތި އުކަންފަށައެވެ. މިގޮތަށް ހެދުމުން އެމީދަލުގެ ނަޒަރުގައި މެމީ ޖެސްޕާރ ގެއިން ބޭރުކޮށް އެއްލާލާނެއެވެ. ޕުސް ގެޓްސް ދަ ބޫޓް ނެރެފައިވަނީ އެއްވެސް ރަސްމިއްޔާތަކާއި ނުލައެވެ. އެއަށް ފަހު ހަންނާ އާއި ބާރބަރާ އެހެން (މީދލާއި ބުޅަލުގެ ކާރޓޫނު ނޫން އެހެން) ކާރޓޫނުތައް އުފައްދުމުގެ މަސައްކަތް ކުރަންފެށިއެވެ. އެމް.ޖީ.އެމް ގެ ގިނަ މުއައްޒަފުން މިކަމާގުޅޭ ގޮތުން ބުނެފައިވެއެވެ. "މީދަލާއި ބުޅަލުގެ ކާރޓޫނުތައް އަދިވެސް މިއުޅެނީ މަދު ވެގެންހެއްޔެވެ؟" ބުޅަލާއި މީދަލުގެ އެއްކަހަލަ ކާރޓޫނުތަކާއި މެދު ގިނަބަޔަކު ދެކެމުންއައިގޮތް ބަދަލުވެގެންދިޔައީ މިކާރޓޫނު ތިޔޭޓަރުގެ ވެރިންނާއި އެކެޑަމީ އޮފް މޯޝަން ޕިކްޗާރ އެންޑް ސައިންސެސް ގެ މެދުގައި މަޤްބޫލުވެ 1941 ގައި އެކެޑެމީ އެވޯރޑް ފޯރ ބެސްޓް ޝޯރޓް ސަބްޖެކްޓް : ކާރޓޫނު ގެ މަގާމަށް މިކާރޓޫނު ހޮވިގެން ދިޔުމެވެ. އެހެންނަމަވެސް އެއަހަރު އެމަގާމް ކާމިޔާބު ކޮށްފައިވަނީ ރަޑޮލްފް އައިސިންގ ގެ މިލްކީ ވޭ މިކާރޓޫނެވެ. އަހަރުތަކާއި އެކު ޓޮމްގެ ސިފަ ބަދަލުވެގެން ދިޔުމަކީ ފާހަނގަ ކޮށްލެވޭ ކަމެކެވެ. 1940 ވަނަ އަހަރާއި ޖެހުނު އިރު ޓޮމްގެ ސިފަ އަސްލު ބުޅަލަކާއި ވަރަށް ވައްތަރު ކުރެވިފައިވެއެވެ. ފާިތުވެ ދިޔަ އަހަރުތަކުގައި ޖެރީގެ ސިފައަށް މާ ބޮޑު ބަދަލެއް އައިސްފައެއް ނުވެއެވެ.\nޖީން ޑީޗްގެ އަހަރުތައް (1962 - 1960)[އުނިއިތުރު ގެންނަވާ]\nHigh Steaks,a1962 Tom & Jerry short directed by Gene Deitch.\n1960 ވަނަ އަހަރު އެމް.ޖީ.އެމް ޓޮމް އެންޑް ޖެރީގެ އައި ބައިތަކެއް އުފެއްދުމަށް ގަސްތުކުރިޔެވެ. މިގޮތުން ޕްރޮޑިއުސަރ ވިލިއަމް އެލް. ސްނައިޑާރ އާއި އެނިމޭޝަން ޑައިރެކްޓަރ އާއި ރެމްބްރޭންޑްޓް ފިލްމްސް ސްޓޫޑިޔޯ ހިންގަމުން އައި ޖީން ޑީޗް އާއި ދެމެދު ޓޮމް އެންޑް ޖެރީގެ އައި ބައިތަކެއް އުފެއްދުމަށް އެއްބަސް ވެނުނެވެ. ޑީޗް އާއި ސްނައިޑާރގެ ޓީމުން މި ކާރޓޫނުގެ 13 ބައި އުފެއްދިއެވެ. ޑީޗްގެ ބައިތައް ހިމެނެނީ ޓޮމް އެންޑް ޖެރީގެ ބައިތަކުގެ ތެރެއިން ބެލުންތެރިންގެ މަޤްބޫލުކަން އެންމެ ކުޑަ ބައިތައްކަމުގައެވެ. އެއީ ސަބަބުތަކެއް ނެތިއެއް ނޫނެވެ. މިބައިތަކުގައި އެއްވެސް ތަރުތީބެއް ނޯވެއެވެ. ޝަހުސިއްޔަތުތަކުގެ މޫނުމަތިން ފާޅުވާ އަސަރުތަކާއި ކުރާ ހަރަކާތްތަކަކީ އަވަސް އަސަރުތައްކަމުގައި ވަނީ ބެލެވިފައެވެ. ވާހަކަދެއްކުމުގެ ބަދަލުގައި އިވެނީ އަނގަ ނުހުޅުވައި މީހަކު ވާހަކަ ދައްކަން އުޅުމުން އވޭ ކަހަލަ އަޑެކެވެ. އަދި މިބައިތަކަކީ ހަމައެކަނި ޓޮމް އެންޑް ޖެރީގެ ބައިތަކުގެ ތެރެއިން "މޭޑް އިން ހޮލީވުޑް، ޔޫ.އެސް.އޭ" މި ޖުމްލަ އެބައެއް ނިމޭއިރު ނާރާ ބައިތައް ކަމަށް ވަނީ ފާހަނގަ ކުރެވިފައެވެ. ޑީޗްގެ އަމިއްލަ ވާހަކައާއި ޓޮމް އެންޑް ޖެރީގެ ވާހަކަ އޭނާގެ އަމިއްލަ ވެބްސައިޓްގައި ވަރަށް ފުރިހަމައަށް ވަނީ ބަޔާން ކުރެވިފައެވެ. ހަނާ ބަރބަރާގެ ދުވަސްވަރުގައި ޓޮމް އެންޑް ޖެރީގެ ބެލުންތެރިންގެ ފަރާތުން ލިބުނު ތަރުހީބާއި މަޤްބޫލުކަން ޖީން ޑީޗްގެ ދުވަސްވަރު ނެރެވުނު ބައިތަކަށް ލިބިފައި ނުވެއެވެ.\nޗަކް ޖޯންސްގެ އަހަރުތައް (1967 – 1963)[އުނިއިތުރު ގެންނަވާ]\nCannery Rodent, from 1967, one of the final Tom & Jerry shorts directed by Chuck Jones.\nޖީން ޑީޗްގެ ނާކާމިޔާބު ބައިތަކަށް ފަހު އެމް.ޖީ.އެމް ގެ ނަޒަރު ދެން ހުއްޓުނީ ލޫނީ ޓޫންސް އަދި މެރީ މެލޯޑީސް ގެ ތަރިން ކަމަށްވާ ބަގްސް ބަނީ، ޑެފީ ޑަކް އަދި ރޯޑް ރަނަރ އެން ކޮޔޯޓް ގެ މަސައްކަތް ކޮށްފައިވާ ކާމިޔާބު އެމެރިކާގެ ޑައިރެކްޓަރ ޗަކް ޖޯންސް އަށެވެ. ޗަކް ވަނީ ވާރނަރ ބްރޯސް ކާރޓޫނުގައި އެއްމަޤާމެއްގައި 30 އަހަރުގެ މުއްދަތެއް ހޭދަކޮށްފައެވެ. އަދި ޗަކް ވަނީ އޭނާގެ އަމިއްލަ އެނިމޭޝަން ސްޓޫޑިއޯ އެއް، ސިބް ޓަވަރ 12 ޕްރޮޑަކްޝަންސް ލެސް ގޯލްޑްމަން އާއި ގުޅިގެން އުފައްދާފައެވެ. 1963 ން ފެށިގެން ޗަކް އާއި ގޯލްޑްމަން ވަނީ ޓޮމް އެންޑް ޖެރީގެ އިތުރު އާ 34 ބައެއް އުފައްދާފައެވެ. ޗަކް ޖޯންސް ޓޮމް އެންޑް ޖެރީ އުފެއްދި ދުވަސްތަކުގައި ޓޮމްގެ ވެސް އަދި ޖެރީގެ ސިފައަށް ފުދޭ ވަރެއްގެ ބަދަލު ތަކެއް އެއެވެ. މިގޮތުން ޓޮމް ގެ ބުމަ ފަލަ ކުރެވި، ކޯތާ ފަތުގެ ކެހެރި ގިނަ ކުރެވުނެވެ. ހަމައެހެންމެ ޖެރީގެ ލޮލާއި ކަންފަތް ކުރިއަށް ވުރެ ބޮޑު ކުރެވުނު ކަން ފާހަނގަ ކުރެވުނެވެ.\nޓޮމް އެންޑް ޖެރީގެ އާ ވެރިން[އުނިއިތުރު ގެންނަވާ]\n1986 ގައި ޓެޑް ޓާރނާރ އެމް.ޖީ.އެމް ކޮމްޕެނީ ގަތެވެ. އަދި 1988 ގައި ޓާރނާރ މިކޮމްޕެނީ ވިއްކާލިއެވެ. ޓާރނާރ މިކޮމްޕެނީ ވިއްކާލި ކަމުގައި ވިޔަސް އެމް.ޖީ.އެމް ގެ 1986 ގެ ފިލްމު ކުތުބުޚާނާ ވިއްކަ އެއް ނުލައެވެ. އެހެންކަމުން ޓާރނާރ އެންޓަރޓެއިންމެންޓްގެ މިލްކިއްޔާތަކަށް ޓޮމް އެންޑް ޖެރީ ވެގެންދިޔައެވެ. އަދި ޓީބީއެސް، ޓީއެންޓީ، ކާރޓޫނު ނެޓްވޯރކް، ބޫމަރެންގ އަދި ޓާރނާރ ކްލެސިކް ފިލްމުތައް ފަދަ ޓާރނާރ ހިންގާ ސްޓޭންޝަންތަކުން މިކާރޓޫނު ފާޅުވާން ފެށިއެވެ.\nޓީވީ އަށް ޓޮމް އެންޑް ޖެރީ[އުނިއިތުރު ގެންނަވާ]\nMGM's Tom & Jerry ident from the Chuck Jones era,aplay on the more famous Leo the Lion ident.\n965ގެ ކުރީކޮޅު ޓޮމް އެންޑް ޖެރީގެ ކާރޓޫނުތައް ޓީވީ އަށް ފާޅުވާން ފެށިއެވެ. އަދި މެމީ (ޓޮމްގެ ވެރިމީހާ) ގެ ބަދަލުގައި އެހެން ދޮން އަންހެނަކު ޓޮމްގެ ވެރި މީހާގެ ގޮތުގައި ފާޅުވާން ފެށިއެވެ. އަދި މެމީގެ ބަޔަށް އަޑު އަޅަމުން ގެންދިޔަ ލިލިއަން ރެންޑޯލްފް އަޑުގެ ބަދަލުގައި ޖޫން ފޮރޭ ހަމަޖެހިގެންދިޔައެވެ. އަދި ކާރޓޫނުގައި ފެނިގެންދާ ގިނަ ތަޅާފޮޅުމުގެ ބައި ކަނޑާ ލެވުނެވެ. 25 ސެޕްޓެމްބަރު 1965 ން ފެށިގެން ސީ.ބީ.އެސް ޗެނެލް އިން ޓޮމް އެންޑް ޖެރީ ވަނީ ކޮންމެ ހޮނިހިރުދުވަހެއްގެ ހެނދުނު ދައްކަން ވަނީ ފަށާފައެވެ. އަދި އޭގެ ދެ އަހަރު ފަހުން ވަނީ އާދީއްތަދުވަހުގެ ހެނދުނަށް ބަދަލުކޮށްފައެވެ. 17ސެޕްޓެމްބަރު 1972 އާ ހަމަޔަށް މިކަން މިގޮތަށް ދެމިއޮތެވެ.\nއެމެރިކާ އިން ބޭރުގައި ޓޮމް އެންޑް ޖެރީ[އުނިއިތުރު ގެންނަވާ]\nއެހެންނަމަވެސް ބީ.ބީ.ސީ އިން މިކާރޓޫނު އިނގިރޭސިވިލާތުގައި 1960 ގެ ފަހުގެ އަހަރުތަކުގައި ދެއްކުނު އިރު އެއްވެސް ބައެއް ކަނޑާލެވިފައި ނުވެއެވެ. އަދި ޓޮމްގެ ވެރިމީހާގެ ގޮތުގައި ފެންނަމުން ދިޔައީ މެމީ އެވެ. ކާރޓޫނު ދެއްކުމަށް ހަމަޖެހިފައިވާ ގަޑީގެ އިތުރުންވެސް ޓޮމް އެންޑް ޖެރީ ބީ.ބީ.ސީ އަށް އިތުރު ގޮތަކުން އެހީ ވެފައިވެއެވެ. މިގޮތުން އެ ޗެނަލުން ދެއްކުމަށް ހަމަޖެހިފައިވާ ޕްރޮގްރާމްތައް ދެއްކުމުގައި އުނދަގޫތަކެއް ކުރިމަތި ވެއްޖެ ނަމަ ވަގުތުން ޓޮމް އެންޑް ޖެރީ ދައްކަން ފަށައެވެ. އެގޮތުން ބެލުންތެރިންގެ މެދުގައި މިޗެނެލް ވަނީ ވަރަށް ބޮޑު މަގްބޫލުކަމެއް ހޯދާފައެވެ. އެއްފަހަރެއްގައި މިކާރޓޫނުން ޓޮމް ސިނގެރޭޓެއް ބޯ މަންޒަރު ބެލެނިވެރިއަކަށް ފެނުމުން މައްސަލަ ޖައްސާފައިވެއެވެ. އެހެންކަމުން މިބައިތައްވަނީ ކަނޑާލެވިފައެވެ. ޓޮމް އެންޑް ޖެރީ އަކީ ގިނައިން ވާހަކަ ދައްކާ ކާރޓޫނަކަށް ނުވާތީ، މިކާރޓޫނު ވަރަށް ފަސޭހައިން އެހެނިހެން ބަސްބަހަށް ތަރުޖަމާކުރެވިގެން ދިޔައެވެ. ޖަޕާނުގައި ޓޮމް އެންޑް ޖެރީ އެންމެ ފުރަތަމަ ދައްކަން ފެށުނީ 1964 ގައެވެ. ޗައިނާ، އިންޑިއާ، އިންޑިނޭޝިއާ، އިރާން، ތައި-ލޭންޑް، މެދު އިރުމަތި އަދި ދެކުނު ސައުތު ކޮރެއާގައި ވެސް ބެލުންތެރިންގެ ތަރުހީބެއް ޓޮމް އެންޑް ޖެރީ އަށް ލިބިގެން ދިޔައެވެ. ހަމައެފަދައިން އަޅުގަނޑުމެން ދިވެހި ރާއްޖޭގައިވެސް ޓޮމް އެންޑް ޖެރީ އަށް ކުޑަކުދިންނާއި ބޮޑެތި މީހުންގެ ފަރާތުން ވަރަށް ފުރިހަމަ ތަރުހީބެއް ލިބިފައިވެއެވެ. މެކްސިކޯ، ކޮލަމްބިއާ، ބްރެޒިލް، އިންޑިއާ އަދި ޕާކިސްތާނުގެ ކާރޓުން ނެޓްވޯކް ޗެނަލުން ގާތްގަނޑަކަށް ކިންމެ ދުވަހަކު ޓޮމް އެންޑް ޖެރީ ދައްކައެވެ. ރަޝިއާގެ ޗެނަލްތަކުން އެޤައުމުގައިވެސް ދުވާލު ގަޑީގައި މިކާރޓޫނު އަޅުވާ ކަމަށް ވެއެވެ.\nޓޮމް އެންޑް ޖެރީގެ އެހެނިހެން ބާވަތްތައް[އުނިއިތުރު ގެންނަވާ]\nކޮމިކް ފޮތްތަކުގައި ޓޮމް އެންޑް ޖެރީ އެންމެ ފުރަތަމަ ފާޅުވާން ފެށީ 1942 ގައެވެ. އެއީ "އަވަ ގޭންގް ކޮމިކްސް" އިންނެވެ. 1949ގައި އެމް.ޖީ.އެމް.ގެ "އަވަ ގޭންގް" ސީރީސްގެ ނަން ޓޮމް އެންޑް ޖެރީ ކޮމިކްސްގެ ނަމަށް ބަދަލު ކުރެވުނެވެ. މިފޮތް 20 ވަނަ ގަރުނު ނިމެންދެން ޓޮމް އާއި ޖެރީ އެކުގައި ތަފާތު ފޮތްތަކުން ފެންނަމުން ދިޔައެވެ. ޓޮމް އެންޑް ޖެރީގެ ބައެއް ވީޑިޔޯ ގޭމްތަކުންވެސް ފެނިގެން ދިޔައެވެ. މިގޮތުން:\nޓޮމް އެންޑް ޖެރީ - ނިންޓެންޑޯ އެންޓަރޓެއިންމެންޓް ސިސްޓަމް އަށް\nޓޮމް އެންޑް ޖެރީ: ދަމޫވީ – ސެގާ މާސްޓަރ ސިސްޓަމް އަށް އަދި ސެގާ ގޭމް ގިއަރ އަށް\nޓޮމް އެންޑް ޖެރީ - ސުޕަރ ނިންޓެންޑޯ އަދި ސެގާޖެނެސިސް އަށް\nޓޮމް އެންޑް ޖެރީ: މައުސް އެޓެކްސް - ގޭމްބޯއި ކަލާރ އަށް\nޓޮމް އެންޑް ޖެރީ: އިންފާރނަލް އެސްކޭޕް - ގޭމްބޯއި އެޑްވާންސް އަށް\nޓޮމް އެންޑް ޖެރީ: ދަ މެޖިކް ރިންގ - ގޭމްބޯއި އެޑްވާންސް އަށް\nޓޮމް އެންޑް ޖެރީ: ވާރ އޮފް ދަ ވިސްކާރސް - ޕްލޭސްޓޭޝަން2، އެކްސްބޮކްސް އަދި ނިންޓެންޑޯ ގޭމް ކިޔުބް އަށް\nޓޮމް އެންޑް ޖެރީ: ހައުސް ޓްރެޕް - ޕްލޭސްޓޭޝަން އަށް\nޓޮމް އެންޑް ޖެރީ: ފިސްޓް އޮފް ފިޔުރީ - ނިންޓެންޑޯ 64 ށް އަދި ޕީސީ އަށް\nޓޮމް އެންޑް ޖެރީ ޓޭލްސް – ނިންޓެންޑޯ ޑީ.އެސް އަށް\nޓޮމް އެންޑް ޖެރީ: ޗީޒް ޗޭސް – މޯބައިލސް ފޯނުތަކަށް\nޓޮމް އެންޑް ޖެރީ: ފުޑް ފައިޓް: މޯބައިލް ފޯނުތަކަށް\nޓޮމް އެންޑް ޖެރީ: ކެޓަސްޓްރޮފީ – ޕީސީ އަށް\nސަޤާފީ ނުފޫޒުތައް[އުނިއިތުރު ގެންނަވާ]\nޓޮމް އެންޑް ޖެރީ ޑީވީޑީ އަށް[އުނިއިތުރު ގެންނަވާ]\nޓޮމް އެންޑް ޖެރީ ސްޕޮޓްލައިޓް ކަލެކްޝަން ގެ ގޮތުގައި ޓޮމް އެންޑް ޖެރީގެ ބައިތައް އެއް ސީޑީ އެއްގެ ގޮތުގައި އެމެރިކާގައިވަނީ ރިލީޒް ކުރެވިފައެވެ. އެހެންނަމަވެސް މިގޮތައް މިސީޑީ ރިލީޒް ކުރުމުން ބެލުންތެރިންގެ މެދުގައި ދެކޮޅުވެރިކަމެއް އުފެދިފައިވެއެވެ. ސަބަބަކަށް ވެގެން ދިޔައީ މިގޮތަށް މިސީޑީ ނެރވިފައިވި އިރު ކާރޓޫނުގެ ބައެއް ބައިތަކަށް ވަނީ ބަދަލު ގެނެވިފައި ހުރުމެވެ. ޔޫ.ކޭ ގައި މިކާރޓޫނު ރިލީޒް ކުރެވިފައިވަނީ މިކާރޓޫނުގެ ބައިތައް ނިކުތް ތަރުތީބުންނެވެ. އެހެންނަމަވެސް މިލިއަން ޑޮލަރ ކެޓް ފަދަ މަދު ބައިތަކެއް މިގޮތައް މިކާރޓޫން މިކާރޓޫނު ރިލީޒް ކުރެވުނު އިރު ހިމަނާފައި ނުވެއެވެ. މިގޮތައް މިބައިތައް ހިމަނާފައިނުވާ ސަބަބެއް އެނގިފައެއް ނުވެއެވެ.\nމިކާރޓޫނުގެ ފާހަނގަ ކޮށްލެވޭ ބައިތައް[އުނިއިތުރު ގެންނަވާ]\nތިރީގައި މިވަނީ އޮސްކާރ އެވޯރޑުގެ އެންމެ މޮޅު ކުރުކާރޓޫނުގެ މަޤާމް ހޯދި މިކާރޓޫނުގެ ބައިތަކެވެ.\n1943: ދަ ޔެންކީ ޑޫޑްލް މައުސް\n1944: މައުސް ޓްރަބްލް\n1945: ކުއައިޓް ޕްލީސް\n1946: ދަ ކެޓް ކޮންސާރޓޯ\n1948: ދަ ލިޓްލް އޯރފަން\n1951: ދަ ޓޫ މައުސްކެޓިއަރސް\n1952: ޖޯހަން މައުސް\nތިރީގައި މިވަނީ އޮސްކާރ އެވޯރޑުގެ އެންމެ މޮޅު ކުރުކާރޓޫނުގެ މަޤާމަށް ހޮވި އެކަމަކު މި މަޤާމް ކާމިޔާބު ކޮށްފައި ނުވާ މިކާރޓޫނުގެ ބައިތަކެވެ.\n1940: ޕުސް ގެޓްސް ދަ ބޫޓު\n1941: ދަ ނައިޓް ބިފޯރ ކްރިސްމަސް\n1947: ޑރ. ޖެކީލް އެންޑް މރ. މައުސް\n1949: ހެޗް އަޕް ޔުއަރ ޓްރަބްލްސް\n1950: ޖެރީސް ކަޒިން\n1954: ޓައުޗްއެ، ޕުސީކެޓް\nތިރީގައި މިވަނީ އެނީ އެވޯރޑް އެކި ބައިތަކަށް ހޮވިފައިވި، އެހެންނަމަވެސް އެއްވެސް މަޤާމެއް ކާމިޔާބު ކުރެވިފައި ނުވާ މިކާރޓޫނުގެ ބައިތަކެވެ.\n1946: ސްޕްރިންގ ޓައިމް ފޯރ ތޯމަސް\n1955: ދެޓްސް މައި މޮމީ\n1956: މަސަލް ބީޗް ޓޮމް\nޓޮމް އެންޑް ޖެރީ ކާޓޫން ނެޓްވޯކް (ޔޫ.އެސް) ގައި\nޓޮމް އެންޑް ޖެރީ ކާޓޫނު ގެ ބައިތަކުގެ ލިސްޓް\nގިން ޑީޗް ޓޮމް އެންޑް ޖެރީގައި މަސައްކަތް ކުރުމުގެ ތަޖުރިބާ\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 25 ފެބްރުއަރީ 2021، 14:47 ގައެވެ.


Vettunu MathindhaaBoatuge KalhuFoshi Oiy Than Kandaalhaifi\nއިންޑޮނީޝިއާގެ މަތިންދާބޯޓެއް 62 މީހުންނާ އެކު ގެއްލިގެން ހޯދަނިކޮށް ފެނުނު ބައިތައް\nއިންޑޮނީޝިއާގެ މަތިންދާބޯޓެއް 62 މީހުންނާ އެކު ގެއްލިގެން ހޯދަނިކޮށް ކަނޑަށް ވެއްޓިފައިވާކަން ވަނީ ކަށަވަރުވެފަ އެވެ. މަތިންދާބޯޓް ވެއްޓުނު ކަމަށް ބެލެވޭ ހިސާބު ކަނޑުން، އިންސާނުންގެ ގުނަވަަންތަކާއި، އަންނައުނު ފަދަ ތަކެތި ވެސް ވަނީ ރެސްކިއު ޓީމްތަކަށް ފެނިފަ އެވެ.\nއިންޑޮނީޝިއާގެ މަތިންދާބޯޓެއް 62 މީހުންނާ އެކު ގެއްލުނު ހާދިސާ\nއިންޑޮނީޝިއާގެ އޮފިޝަލުން ބުނާ ގޮތުގައި ސްރިވިޖަޔާ އެއާއިން އޮޕަރޭޓްކުރާ ބޯއިން 737ގެ ކަޅުފޮށި އޮތްތަން މިހާރު ކަނޑައެޅިއްޖެ ކަމަށެވެ. އެހެން ނަމަވެސް، އެހިސާބުގައި މޫސުން ހުރި ގޮތުން މަސައްކަތްތަކަށް ހުރަސްއެޅި ލަސްވެދާނެ ކަމަށެވެ.\nރެސްކިޔު އޮޕަރޭޝަންގައި ބައިވެރިވާ މިލިޓަރީ އުޅަނދުން ސޯނާ ބޭނުންކޮށްގެން މަތިންދާބޯޓުގެ ބައިތައް ވަނީ ހޯދާފަ އެވެ. މިއުޅަނދުން މިހާރު ކުރާ ކަމަކީ ކަޅުފޮށިން ލިބޭ ސިގްނަލްގެ އެހީގައި އެހިސާބު ކަނޑަށް ރޮބޮޓިކްް އުޅަނދެއް ވޮނުމުމެވެ. ބޭނުންޖެހިއްޖެ ނަމަ އެހީތެރިވުމަށް ފުން ކަނޑަށް ފަރިތަ ޑައިވަރުން ވެސް ތިބީ ތައްޔާރުގަ އެވެ. މަތިންދާބޯޓް ވެއްޓެން މެދުވެރިވި ސަބަބުން މުޅިން ސާފުވާނީ ކަޅުފޮށި ނެގުމުންނެވެ.\nކަނޑުމަތިން ފެންނަ އިންސާނުންގެ ހަށިގަނޑުގެ ބައިތައް ބޭނުންކޮށްގެން ވަކި މީހަކު ދެނެގަތުމަށްޓަކައި ފޮރެންސިކް ޓީމްތަކުން ޑީއެންއޭ ހަދަން ތައްޔާރުވަމުން އަންނަ ކަމަށް ވެސް ޚަބަރު ލިބެ އެވެ.


SunOnline: JP in Male' Mayor kamah Candidate eh nunerey, Nihaan ge Thaeedh Muizzu ah!\nޖޭޕީން މާލޭ މޭޔަރުކަމަށް ކެންޑިޑޭޓެއް ނުނެރޭ، ނިހާންގެ ތާއީދު މުއިއްޒަށް!\nމުހައްމަދު މުޒައްޔިން ނާޒިމް 06 Mar 2020, 16:30\n23 މެއި 2017: ސަރުކާރު ކޯލިޝަނުން އެމްޑީއޭގެ ޖަގަހާގައި މިރޭ ބޭއްވި ޖަލްސާގެތެރެއިން---ސަން ފޮޓޯ/ މުހައްމަދު އަފްރާހް\nޖުމްހޫރީ ޕާޓީން މާލޭ މޭޔަރުކަމަށް ކެންޑިޑޭޓަކު ނުނެރުމަށް ނިންމާފައިވާއިރު، އެ ޕާޓީ އިސް ސަފުގައި ހަރަކަތްތެރިވާ ރައްޔިތުންގެ މަޖިލީހުގެ ވިލިމާލޭ ދާއިރާގެ ކުރީގެ މެމްބަރު އަހްމަދު ނިހާން ހުސައިން މަނިކު އިދިކޮޅު ޕީޕީއެމްގެ ފަރާތުން މާލޭ މޭޔަރު ކަމަށް ވާދަކުރައްވާ ޑރ. މުހައްމަދު މުއިއްޒު އަށް ތާއިދުކުރެއްވުމަށް ނިންމަވައިފި އެވެ.\nގިނަ ދުވަސްތަކެއް ވަންދެން މުއިއްޒުއާއެކު ޕީޕީއެމްގައި ސިޔާސީ މަސައްކަތް ކުރެއްވި ނިހާން، މުއިއްޒުއަށް ތާއީދު ކުރެއްވިކަން ހާމަކުރެއްވީ އިއްޔެ އޭނާ ކުރެއްވި ޓްވީޓެއްގަ އެވެ.\nނިހާން ކުރެއްވި ޓްވީޓެއްގައި ވިދާޅުވީ، މާލެގެ ރައްޔިތުން މާލެއާ މެދު ސީރިޔަސްކޮށް، ވިސްނުން ފުޅު ގެންގުޅުއްވާ ނަމަ، މިފަހަރު މުއިއްޒަށް ވޯޓު ދޭން ޖެހޭ ކަމަށެވެ. އަދި އެ މަގާމަށް މުއިއްޒަށްވުރެ ތަޖުރިބާކާރު ބޭފުޅެއް ނެތް ކަމަށް އޭނާ ވިދާޅުވިއެވެ.\n"މުއިއްޒަށްވުރެ ވަކު ތަޖުރިބާ (ހިލްމާއި، ހިލްމީ) ހުރި ކެންޑިޑޭޓަކު މާލޭ މޭޔަރުކަމަށް ކުރިމަތުލާފައި ނެތް. މިއީ އެއް ނަންބަރު މޭޔަރަށް ވާނެ ބޭފުޅެއް،" މުއިއްޒުގެ ކެމްޕެއިން ޕޯސްޓަރަކާއެކު ނިހާން ކުރެއްވި ޓްވީޓުގައި ވިދާޅުވިއެވެ.\nނިހާންގެ އެ ޓްވީޓަށް ރައްދުދެއްވައި ރައްޔިތުންގެ މަޖިލީގެ ކުރީގެ ނައިބު ރައީސް އަދި ޕީޕީއެމްގެ ކުރީގެ މެމްބަރު މޫސާ މަނިކު (ރީކޯ މޫސަ) އެއްސެވީ، ނިހާން އަނެއްކާ ޕީޕީއެމަށް ބަދަލުވީތޯ އެވެ. ނުވަތަ"ޖޭޕީ ޕީޕީއެމް ނަގޫގޮށްޖެހުނީތޯ" ރީކޯ ސުވާލު ކުރެއްވި އެވެ.\nޖަވާބުގައި ނިހާން ވިދާޅުވީ، މުއިއްޒަކީ ގާބިލު މީހަކަވުމުން އޭނާއަށް ތާއީދު ކުރެއްވީ ކަމަށެވެ. އަދި އެއީ މާލޭގެ ރައްވެއްސެއްގެ ހައިސިއްޔަތުން އޭނާ ހާމަކޮށްލި ހިޔާލެއް ކަމަށް ނިހާން ވިދާޅުވި އެވެ.\n"ޖޭޕީ އިން ކެންޑިޑޭޓެއް މާލޭ މޭތަރުކަމަށް ނުނިކުމޭ. އެހެންވީމަ ޕާޓީގެ ސްޓޭންޑް ނަގަން ޖެހޭ ކަމެއް ނެތް މިކަމުގައި،" ނިހާން ވިދާޅުވި އެވެ.\nސަރުކާރު ކޯލިޝަންގައި ހިމެނޭ ޖުމްހޫރީ ޕާޓީން މާލޭ ސިޓީ މޭޔަރު ކަމަށް ކެންޑިޑޭޓަކު ނެރެފައި ނުވާއިރި، ކޯލިޝަންގެ ތެރެއިން އެ މަގާމަށް ވާދަ ކުރައްވަނީ ކޯލިޝަންގެ މައި ޕާޓީ، އެމްޑީޕީ އިންނެވެ. އެ ޕާޓީޣެ ފަރާތުން ވާދަކުރައްވަނީ، ޕާޓީގެ ކުރީގެ ސެކެޓްރީ ޖެނެރަލް އަނަސް އަބްދުއްސައްތާރެވެ.\nއޭގެ އިތުރުން އަމިއްލަގޮތުން ދެން މާލޭގެ މޭޔަރު ކަމަށް ވާދަކުރައްވަނީ، ރައްޔިތުންގެ މަޖިލީގެ ފޭދޫ ދާއިރާގެ ކުރީގެ މެމްބަރު އަލްހާން ފަހުމީ އެވެ.\nކައުންސިލް އިންތިހާބަށް 980 ބޭފުޅުން އިންތިހާބު ކުރާއިރު، ޖޭޕީން ވާދަ ކުރައްވަނީ ޖޭޕީގެ ފަރާތުން ވާދަ ކުރައްވަނީ 127 ކެންޑިޑޭޓުންނެވެ. މިހާތަނަށް އެ ޕާޓީން ވާދަ ނުކުރައްވާ ދާއިރާތަކާމެދު އަމަލުކުރައްވާނެ ގޮތެއް އެޕާޓީން ރަސްމީކޮށް އިއުލާން ނުކުރައްވަ އެވެ.\nމާލޭ މޭޔަރު ކަމަށް ނިހާންގެ ތާއީދު މުއިއްޒުއަށް ކުރި އިރު، މިކަމާ ގުޅިގެން އެޕާޓީގެ ރަސްމީ ބަހެއް އަދިވަނީ ލިބޭގޮތް ނުވެފަ އެވެ.


Memberun gadi ah jalsa ah haaziru nuvaa massala sulookee committee ah | Mihaaru\nމަޖިލީހުގެ ރައީސް ގާސިމް، ބަޖެޓު ދިރާސާ ކުރާ ކޮމިޓީގެ ޕީޕީއެމްގެ މެމްބަރުންނާ މަޝްވަރާ ކުރައްވަނީ. --- ފޮޓޯ: އަހުމަދު ނިޝާތު/ މިހާރު\nމެމްބަރުން ގަޑި އަށް ހާޒިރުނުވާ މައްސަލަ ސުލޫކީ ކޮމިޓީ އަށް\n28 ނޮވެމްބަރ 2018 - 11:04 15 comments\nރައްޔިތުންގެ މަޖިލީހުގެ މެމްބަރުން ގަޑި އަށް ޖަލްސާ އަށް ވަޑައިނުގަންނަވާތީ އެ މައްސަލަ ސުލޫކީ ކޮމިޓީ އަށް ހުށަހަޅުއްވާނެ ކަމަށް މަޖިލީހުގެ ރައީސް ގާސިމް އިބްރާހިމް މިއަދު ވިދާޅުވެއްޖެ އެވެ.\nމަޖިލީހުގެ މިއަދުގެ ޖަލްސާ ނުވައެއް ޖަހާއިރު، ފަށަން އެޖެންޑާ ކޮށްފައި އޮތަސް، ޖަލްސާ ފެށުމަށް ބޭނުންވާ އަދަދަށް މެމްބަރުން ހަމަވެގެން، ޖަލްސާ ފެށޭ ވަރުވީ އޭގެ ބައިގަޑިއިރު ފަހުންނެވެ. މަޖިލީހުގެ ގަވައިދުގައިވާ ގޮތުން ޖަލްސާއެއްގެ ގާނޫނީ އަދަދަކީ މެމްބަރުންގެ 25 ޕަސަންޓެވެ. އެއީ މިހާރު މަޖިލީހުގައި ތިއްބެވި 79 މެމްބަރުންގެ ތެރެއިން 20 މެމްބަރުންނެވެ.\nމަޖިލީހުގެ ރައީސް ގާސިމް ވިދާޅުވީ އެއްވެސް ސަބަބެއް ނެތި، މެމްބަރުން ޖަލްސާ އަށް ހާޒިރުވެވަޑައިނުގަންނަވާ މައްސަލަ ސުލޫކީ ކޮމިޓީން ބަލާނެ ކަމަށް އުންމީދު ކުރައްވާ ކަމަށެވެ.\nޖަލްސާގެ ކޯރަމް ހަމަނުވި މައްސަލައިގައި އިދިކޮޅު ޕީޕީއެމްގެ މެމްބަރުންނާއި ވެރިކަން ކުރާ ކޯލިޝަންގެ ބައެއް މެމްބަރުން ވަނީ އެއް ބަޔަކު އަނެއް ބައެއްގެ ބޮލުގައި އެކަމުގެ ޒިންމާ އަޅުވައިފަ އެވެ.\nޕީޕީއެމް މެމްބަރުން ވިދާޅުވި ގޮތުގައި، ކޯރަމް ހަމަނުވަނީ ވެރިކަން ކުރާ ކޯލިޝަންގެ މެމްބަރުން ވަޑައިނުގަންނަވާތީ އެވެ. އަދި ކޯރަމް ހަމަކުރެވެނީ ޕީޕީއެމް މެމްބަރުން ޖަލްސާ އަށް ހާޒިރުވެގެން ކަމަށް ވިދާޅުވެ، ކޯލިޝަންގެ މެމްބަރުންނަށް ފާޑު ވިދާޅުވި އެވެ.\nނަމަވެސް، އެމްޑީޕީގެ މެމްބަރުން ވިދާޅުވީ މެމްބަރުން ގަޑި އަށް ހާޒިރުވެ، މަޖިލީހުގައި މަސައްކަތް ކުރުމަކީ ގާނޫނީ ޒިންމާއެއް ކަމަށެވެ. އަދި އެއީ ސަރުކާރާ ގުޅުން ހުރި ކަމެއް ނޫން ކަމަށާއި އެކަން ރައީސް އިބްރާހިމް މުހައްމަދު ސޯލިހްގެ އިސްތަށިފުޅުގައި ނޭޅުވޭނެ ކަމަށް އެ މެމްބަރުން ވިދާޅުވި އެވެ.\nމަޖިލީހުގެ މިއަދުގެ ޖަލްސާގައި މުދަލާއި ހިދުމަތުގެ އަގުން ޓެކްސް ނެގުމުގެ ގާނޫނަށް ހުށަހެޅި އިސްލާހަށް ބަހުސް ކުރަން ވަނީ ފަށައިފަ އެވެ. އަދި އަންނަ އަހަރަށް ލަފާކޮށް ހުށަހެޅި ބަޖެޓު ފާސް ކުރުމަށް ވެސް ވަނީ އެޖެންޑާކޮށްފަ އެވެ.\nއިތުރު ލިޔުންތައް އެމްޑީޕީ މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ ޕީޕީއެމް އެމްޑީއޭ


SunOnline: Ihulaastheri party ufehdhumuge huhdha baathilukoffi\nމުޙައްމަދު ޝާނިފް 05 Oct 2021, 15:26\nއިހުލާސްތެރި ޕާޓީ އުފައްދަން ފޯމު ހުށަހަޅަނީ-- ފޮޓޯ/އީސީ\n"އިހުލާސްތެރި ޕާޓީ މޯލްޑިވްސް"ގެ ނަމުގައި ސިޔާސީ ޕާޓީއެއް އުފެއްދުމަށްއިލެކްޝަންސް ކޮމިޝަން (އީސީ)އިން ދީފައިވާ ހުއްދަ ބާތިލު ކޮށްފިއެވެ.\nމި ޕާޓީ އުފެއްދުމަށް އެެދި ހުށަހަޅައިފައިވަނީ މ.ކެލަން، މުހައްމަދު އިސްމާއިލްއެވެ. މި ޕާޓީ އުފެއްދުމުގެ ހުއްދަ އީސީން ދީފައިވަނީ މި މަހުގެ ތިން ވަނަ ދުވަހުއެވެ.\nއިލެކްޝަންސް ކޮމިޝަންގެ ރައީސް ފުއާދު ތައުފީގް މިއަދު "ސަން"އަށް ވިދާޅުވީ އިހުލާސްތެރި ޕާޓީއަށް ދީފައިވާ ހުއްދަ ބާތިލު ކޮށްފައިވަނީ މުހައްމަދު އިސްމާއިލް އަމިއްލައަށް އެދުމުން ކަމަށެވެ.\n"މިއަދު ލިޔުމުން މުހައްމަދު އިސްމާއިލް އެދިވަޑައިގަތީ އިހުލާސްތެރި ޕާޓީއަށް ދީފައިވާ ހުއްދަ ބާތިލްކުރަން. އެހެންވެ، އަޅުގަނޑުމެން އަވަހަށް އެކަން ހަމަޖައްސައިދިނީ. ޕާޓީ ބާތިލު ކުރުމަށް ވަކި ސަބަބެއް ދެއްވާފައެއް ނުވޭ،" ފުއާދު ވިދާޅުވިއެވެ.\nފުއާދު އިތުރަށް ވިދާޅުވީ އިހުލާސްތެރި ޕާޓީއާ ގުޅޭގޮތުން ވަރަށް ގިނަ ބައެއްގެ ޝަކުވާ އީސީއަށް ހުށަހަޅައިފައިވާ ކަމަށެވެ. އެގޮތުން ބައެއް އަމިއްލަ ފަރާތްތަކުންނާއި މުއައްސަސާތަކުން ވަނީ ކަންބޮޑުވުން ފާޅުކޮށްފައި ކަމަށް ފުއާދު ވިދާޅުވިއެވެ.\nހަމައެހެންމެ އިހުލާސްތެރި ޕާޓި އުފެއްދުމުގެ މަގުސަދު ތެރޭގައި ހިމެނޭ ކަންތައްތަކަކީ އިޖުތިމާއީ ގޮތުން ރައްޔިތުންނަށް ބަލައިގަންނަން އުނދަގޫ ކަންތައްތަކެއް ކަމަށް ވާތީ ވަރަށް ގިނަ ބައެއްގެ ޝަކުވާ ހުށަހަޅާފައިވާ ކަމަށް ފުއާދު ވިދާޅުވިއެވެ.\n"ވަރަށް ގިނަ ބައެއްގެ ޝަކުވާ ހުށަހަޅަމުން ދަނިކޮށް މުހައްމަދު އިސްމާއިލް ހުއްދަ ބާތިލް ކުރަން އެދުމުން އީސީއަށް ފެނިވަޑައިގަތީ އެންމެ ރަނގަޅު ގޮތަކީ އެއީ ކަމަށް،" ފުއާދު ވިދާޅުވިއެވެ.\nއިހުލާސްތެރި ޕާޓީއަށް އީސީ އިން މީގެ ކުރިން ދީފައިވާ ހުއްދަ ބާތިލު ކޮށްފައިވަނީ ފަސް މެންބަރުންގެ އިއްތިފާގުން ކަމަށް ފުއާދު ވަނީ ފާހަގަ ކުރައްވާފައެވެ.\nމީގެ ކުރިން މުހައްމަދު އިސްމާއީލު ޕާޓީ ހުއްދަ ހެދުމުގެ ހުއްދައަށް އެދިފައިވަނީ "ކަރިޝްމާ ޕާޓީ"ގެ ނަމުގައެވެ. ނަމަވެސް އެއީ ހިންދީ ނަމަކަށް ވުމުން އެ ނަމުގައި ޕާޓީ އުފައްދަން އީސީއިން ހުއްދަ ދީފައެއް ނުވެއެވެ.\nމި ފަހުން އީސީއިން ވަނީ ދެ ޕާޓީއެއް ހެދުމަށް ހުއްދަ ދީފައެވެ. އެއީ ރައްޔިތުންގެ މަޖިލީހުގެ ދަނގެތީ ދާއިރާގެ މެމްބަރު, ކާނަލް (ރޓޑ.) މުހައްމަދު ނާޒިމް އިސްވެ ހުންނަވައިގެން އުފެއްދި މޯލްޑިވްސް ނެޝަނަލް ޕާޓީ (އެމްއެންޕީ) އާއި އަބްދުﷲ ކަމާލުއްދީން އިސްވެ ހުންނަވައި އުފައްދަވާ ނޭޝަނަލް ސޮލިޑައިރިޓީ ޕާޓީ (އެންއެސްޕީ)އެވެ.\nރާއްޖޭގެ މައި ޕާޓީތަކަކީ މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) އާއި ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އާއި ޕީޕަލްސް ނޭޝަނަލް ކޮންގްރެސް (ޕީއެންސީ) އާއި ޖުމްހޫރީ ޕާޓީ އާއި އަދާލަތު ޕާޓީ އަދި މޯލްޑިވްސް ރިފޯމް މޫވްމަންޓް (އެމްއާރްއެމް)ގެ އިތުރުން މޯލްޑިވްސް ޑިވެލޮޕްމަންޓް އެލާޔަންސް (އެމްޑީއޭ)އެވެ.


Hoadeddhoo ge Fenaai Narudhamaa Nizaam gaaim kurumuge amalee Masakkaiy Fashaifi - AO News\nހޯޑެއްދޫގެ ފެނާއި ނަރުދަމާ ނިޒާމް ޤާއިމްކުރުމުގެ އަމަލީ މަސައްކަތް ފަށައިފި\nގދ. ހޯޑެއްދޫގެ ފެނާއި ނަރުދަމާ ނިޒާމް ޤާއިމްކުރުމުގެ އަމަލީ މަސައްކަތް ފަށައިފިއެވެ.\nޕްލޭނިންގ މިނިސްޓްރީން ބުނީ އިންޑިޔާ އެގްޒިމް ބޭންކްގެ 800 މިލިއަން ޔޫއެސް ޑޮލަރުގެ އެލްއޯސީ ފެސިލިޓީގެ ދަށުން ޑިޒައިން އެންޑް ބިލްޑް އުސޫލުން 34 ރަށެއްގައި ފެނާއި ނަރުދަމާ ނިޒާމް ގާއިމް ކުރުމުގެ މަޝްރޫއުގެ ދަށުން ގދ. ހޯޑެއްދޫގެ ފެނާއި ނަރުދަމާ ނިޒާމް ގާއިމްކުރުމުގެ އަމަލީ މަސައްކަތް މިއަދު ފަށާފައިވާ ކަމަށެވެ.\nމިއީ ޑިސެމްބަރު 2018 ގައި ރައީސް އިބްރާހިމް މުހައްމަދު ސޯލިހް އިންޑިއާއަށް ކުރެއްވި ރަސްމީ ދަތުރުފުޅުގެ ތެރޭގައި އިންޑިއާއިން ރާއްޖެއަށް ފޯރުކޮށްދީފައި ވާ 800 މިލިއަން ޑޮލަރުގެ ލައިން އޮފް ކްރެޑިޓްގެ ދަށުން ކުރިއަށް ގެންދާ މަޝްރޫއެކެވެ.\nދެ އަހަރު ދުވަހުގެ ތެރޭގައި މި މަސައްކަތް ނިންމާލެވޭނެ ކަމަށް ލަފާކުރާ އިރު، މި މަޝްރޫއުތަކުގެ އެއްބަސްވުމުގައި ސޮއިކޮށްފައި ވަނީ މިދިޔަ މާރޗް މަހުގެ 17 ވަނަ ދުވަހުއެވެ.\nޓެންޑަރިންގ މަރުހަލާ މިނިސްޓްރީ އޮފް ފިނޭންސްގެ ފަރާތުން ކުރިއަށް ގެންދިޔަ އިރު، މި މަޝްރޫއު ހިންގުމަށް ހަމަޖެހިފައިވަނީ މިނިސްޓްރީ އޮފް ނެޝަނަލް ޕްލޭނިންގ ގެ ދަށުންނެވެ.\nމި މަޝްރޫއުގައި ވާރޭ ފެން ރައްކާކޮށް، ބޯން ކަމުދާ ފެނަށް ބަދަލު ކުރުމާއި، ލޮނުފެން ޑީސެލިނޭޓްކޮށް ސަޕްލައި ކުރުމާއި ނަޖިސް އެއްކޮށް، ރައްކާތެރިކަމާ އެކު ނައްތާލުން ހިމަނާފައިވެއެވެ.\nއިންޑިޔާ އެގްޒިމް ބޭންކްގެ 800 މިލިއަން ޔޫ.އެސް ޑޮލަރުގެ އެލް.އޯ.ސީ ފެސިލިޓީގެ ދަށުން ޑިޒައިން އެންޑް ބިލްޑް އުސޫލުން 34 ރަށެއްގައި ފެނާއި ނަރުދަމާ ނިޒާމް ޤާއިމްކުރުމުގެ މަޝްރޫޢުގެ ދަށުން ގދ.ހޯޑެއްދޫގެ ފެނާއި ނަރުދަމާ ނިޒާމް ޤާއިމްކުރުމުގެ އަމަލީ މަސައްކަތް މިއަދު ވަނީ ފަށާފައި. pic.twitter.com/Wi8YNSPH5y\n— Min.of National Planning, Housing & Infrastructure (@MoNPHImv) January 29, 2022\nރާއްޖޭގެ 34 ރަށެއްގައި ފެނާއި ނަރުދަމާގެ ނިޒާމު ގާއިމް ކުރުމުގެ މަޝްރޫއުއަކީ އިންޑިއާގެ އެގްޒިމް ބޭންކްގެ ލައިން-އޮފް-ކްރެޑިޓް ފެސިލިޓީތަކުގެ ދަށުން ރާއްޖޭގައި ހިންގާ އުމްރާނީ ތަރައްގީގެ9މަޝްރޫއުތަކުގެ ތެރެއިން ޖިއޮގްރަފީގެ ގޮތުން އެންމެ ބޮޑަށް ފެތުރިފައިވާ މަޝްރޫއުއެވެ.\nދިވެހި ސަރުކާރުގެ ފަރާތުން މި މަޝްރޫއުއަށް ހޮވާފައިވާ 34 ރަށަކީ 16 އަތޮޅަކަށް ނިސްބަތްވާ ރަށްތަކެވެ. އެގޮތުން ހއ، ހދ، ށ، ނ، ޅ، ކ، އއ، އދ، ވ، މ، ފ، ދ، ތ، ލ، ގއ، އަދި ގދ އަތޮޅުގެ ރަށްތައް ހިމެނެއެވެ.\nމި މަޝްރޫއުގެ ސަބަބުން 34 ރަށުގައި ދިރިއުޅޭ ރައްޔިތުން ބޯ ފެން ގަތުމަށް ކުރާ ހޭދަ އެތައް ޚަރަދެއް ކުޑަވެގެން ދާނެއެވެ.\nއެގޮތުން ފަސް މީހުން ދިރިއުޅޭ ގެއެއްގައި އެއް ލީޓަރުގެ ފެން ފުޅި ތިން ރުފިޔާއަށް ބޯން ގަންނަ ނަމަ، މަހެއްގެ މައްޗަށް ޢާންމުކޮށް ބޯ ފެން ގަތުމަށް 450 ރުފިޔާ ޚަރަދު ކުރެވެއެވެ. އަދި އަހަރުގެ9މަސް ދުވަހު މި ޚަރަދު ކުރަން ޖެހޭ ކަމަށް ބަލައިފިނަމަ މުޅި އަހަރުގެ ތެރޭގައި ކޮންމެ މަހަކު 337 ރުފިޔާ ޚަރަދު ކުރެވެއެވެ.\nނަމަވެސް، ފެނުގެ ނިޒާމު ގާއިމު ކުރުމުން ގޭބިސީތަކުން ޚަރަދު ކުރަން ޖެހޭ އަދަދު ބޮޑު ތަން ކުޑަވާނެއެވެ.


Noorul-islam.NET :: ޢަރުޝީގެ ހިޔާވަހިކަން...\nالحمد الله والصلاة والسلام على نبينا وبعد: ފަހެ، ޤިޔާމަތް ދުވަހަކީ، ހުރިހާ ޚަލްޤުތައް، މާތް ﷲ ގެ ޙަޟްރަތަށް ޖަމާކުރެވޭނެ ދުވަހެވެ. އެދުވަހުގެ ބިރުވެރިކަމާއި ބެހޭގޮތުން ގިނަގުނަ އާޔަތްތަކާއި ޙަދީޘްތައް ވާރިދުވެގެން އައިސްފައިވެއެވެ.\nނަމަވެސް، މި ލިޔުމުގައި، އެ އަޔާތްތަކާއި ޙަދީޘްތަކަށް ޢިޝާރާތްކުރުމުގެ ބަދަލުގައި، އެދުވަހުގެ ނުރައްކާތެރިކަމުން ސަލާމަތްކަން ލިބޭނެ ބައެއް ކަމަށް، މާތް ނަބިއްޔާ صلى الله عليه وسلم ޙަދީޘްފުޅުކުރައްވައިފައިވާ ބައެއް މީހުންގެ ވާހަކަތައް ހިމަނާލެވޭތޯ ބަލާނަމެވެ. މަޤްސަދަކީ، އެފަދަ މީހުންގެ ސިފަތަކަކީ ކޮބައިތޯ ބަލައި، އެމީހުންގެ ތެރެއިންވުމަށް މަސައްކަތްކުރުމުގެ ތައުފީޤު މާތް ﷲ ދެއްވުމެވެ.\nމާނައީ: " ޢަރްޝީގެ ހިޔާވަހިކަން ފިޔަވައި، އެހެން ހިޔާވަހިކަމެއް ނުވާ ދުވަހު (އެބަހީ: ޤިޔާމަތް ދުވަހު) މާތްﷲ، ޢަރްޝީގެ ހިޔާވަހިކަން ދެއްވާ، ހަތް ބައެއް ވެއެވެ؛ އަދުލުވެރި ވެރިޔާއާއި، މާތް ﷲ އަށް އަޅުކަންކުރުމުގައި ޒުވާންކަން ހޭދަކުރި ޒުވާނާއާއި، އޭނާގެ ހިތް މިސްކިތާ ގުޅިލާމެހިފައިވާ މީހާއާއި، މާތް ﷲ އަށްޓަކައި ލޯބިވެ އެގޮތުގައި ބައްދަލުވެ އަދި އެގޮތުގައި ވަކިވާ ދެމީހުންނާއި، މަންސަބާއި ރީތިކަން ލިބިފައިވާ އަންހެނެއް ފާޙިޝް ޢަމަލު ހިންގަން ދަޢުވަތު ދިނުމުން، އަހުރެން ﷲ ދެކެ ބިރުވެތިވަމޭ ބުނެ އެކަމުން އެއްކިބާވި މީހާއާއި، ޞަދަޤާތްކުރާއިރު އޭނަގެ ކާނަތުން ހޭދަކުރާ އެތި ވައަތަށްވެސް ނޭނގޭހާ ސިއްރުން ހޭދަކުރިމީހާއާއި، އަދި އެކަހެރިކޮށް ހުރެ ﷲ މަތިން ހަނދުމަކޮށް ލޮލުން ކަރުނަ އޮހޮރިގެންދާ މީހާއެވެ". ( ބުޚާރީ 174-144/2) އަދި މުސްލިމް 1712)\nއާދެ، ދުވަހަކީ ވަރަށް ވެސް ބިރުވެރި ދުވަހެކެވެ. އަޅުތަކުންނާއި މޭލެއްހާ ކައިރިއަށް އިރު ގެނެވޭނެ ދުވަހެވެ. އެހެންކަމުން، އެމީހެއްގެ ޢަމަލުތައް ހުރި މިންވަރަކުން ދަލުގެ ތެރެއަށް ގެނބިގެންދާނެއެވެ. ނަމަވެސް، މާތްﷲ ގެ އަރްޝީގެ ހިޔާވަހިކަން ލިބި، އެ އިރުގެ ގަދަފަދަ ހޫނާއި، ދަލުގެ ތެރެއަށް ޣަރަޤުވުމުން ބަޔަކު މީހުން ސަލާމަތްވާނެއެވެ. އެއީ އިސްވެބަޔާންވެ ދިޔަ ޙަދީޘްގައިވާ މީހުންނާއި، ދެންވެސް މާތް ﷲ ގެ އިރާދަފުޅުން އެކަމުން ސަލާމަތްކުރެއްވި ބައެކެވެ.\nޢަރުޝީގެ ހިޔާވަހިކަމުގެ މަތިވެރި ޝަރަފު ލިބޭނެ ކަމަށް ޙަދީޘުގައި ބަޔާންވެގެންވާ މީހުންނާއި ބެހޭގޮތުން ކުޑަ ޝަރަޙައެއް ދެވޭތޯ ބަލާނަމެވެ. އެގޮތުން؛\nޙަދީޘްގައި "ޢަދުލުވެރި ވެރިޔާ" ގެ މުރާދަކީ މުސްލިމް ރައްޔިތުންގެ އެންމެ މަތީ ވެރިޔާއެވެ. އެމީހުންގެ ވަލިޔުލްއަމުރެވެ. އަދި ހަމައެހެންމެ، މިބައިގެ ތެރޭގައި، މުސްލިމް ރައްޔިތުންގެ ބޮޑެތި ކަންތައްތަކާއި ހަވާލުކުރެވިފައިވާ އެންމެހާ މީހުން، އެބައިމީހުންގެ މަސްއޫލިއްޔަތުގައި ޢަދުލުވެރި ވެފައިވާނަމަ، ޝާމިލްވެގެންދާނެއެވެ.\n2- މާތް ﷲ އަށް އަޅުކަންކުރުމުގައި ޒުވާންކަން ހޭދަކުރި ޒުވާނާ:\nޒުވާނާ ޙަދީޘްގައި ޙާއްޞަކުރެވިފައި އެވަނީ، އޭނާއަކީ، ޒުވާންކަމުގެ ޖޯޝާއި ފޯރި ހުރި، ލޭގައި ހޫނުކަން ހުރި މީހަކަށްވާތީއެވެ. އެގޮތުން، ޝަހުވަތުގެ އެދުން އޭނާގެ ކިބައިގައި އުތުރި އަރާނެއެވެ. އެހެންކަމުން، އެފަދަ ޙާލުގައި، އޭނާގެ ހަވާ ނަފްސު މައިތިރިކޮށް، މާތް ﷲ އަށް ތަޤްވާވެރިވުމަކީ، އޭނާގެ އީމާންތެރިކަމުގެ ތެދުވެރި ޢަލާމާތެކެވެ.\nނަމަވެސް ހިތާމައަކީ، ބައެއް މުސްލިމް ޒުވާނުން މި ޙަދީޘްފުޅާއިމެދު ޣާފިލުވެފައިވާލެއް ބޮޑުކަމުންނެވެ. އެހެނީ، ޒުވާނުން ވަރަށް ގިނައިން ބުނާތީ އަޑު އިވެއެވެ. " ކާށި ކެވޭނީ ދަތް ހުރި ދުވަހުއެވެ". އެގޮތުން ފާޙިޝް ކަންތައްތަކަށް އެއްވެސް ޖެހިލުމެއް ނެތި އަރައިގަންނަމުން ދެއެވެ. ޒިނޭގެ ފާޙިޝް ޢަމަލަކީ، އެބައިމީހުންގެ ކައިރީގައި އާދައިގެ ކުޑަ ކުޑަ ކަމެކެވެ. ފަޚްރުވެރިވެ، އެކަކު އަނެކަކާއި އެވާހަކަތައް ހިއްސާކުރެއެވެ.\nމާނައީ: " ފަހެ، އެއުރެންގެ އަޖަލު އައުމުން، އެންމެ ހިނދުކޮޅަކަށްވެސް އެއުރެންނަކަށް، ލަހެއް ނުކުރައްވާހުށްޓެވެ. އަދި އަވަހެއްވެސް ނުމެކުރައްވާ ހުށްޓެވެ".\nއަދި ދަންނާށެވެ. ޒުވާން ކަމާއި ބެހޭގޮތުން އެދުވަހުން ސުވާލުކުރެވޭނެއެވެ. މިކަމަށް ޢިޝާރާތްކުރައްވާ މާތް ނަބިއްޔާ محمد صلى الله عليه وسلم ޙަދީޘްފުޅު ކުރައްވާފައިވަނީ މިފަދައިންނެވެ. لا تزول قدم ابن آدم يوم القيامة من عند ربه حتى يسئل عن خمس عن عمره فيم أفناه وعن شبابه فيم أبلاه وماله من أين اكتسبه وفيم أنفقه وماذا عمل فيما علم މާނައީ: "ޤިޔާމަތް ދުވަހުން، މާތް ﷲ ގެ ޙަޟްރަތުގައި، ފަސް ކަމަކަށް ޖަވާބުދާރީ ވުމަށްފަހުގައި މެނުވީ، އާދަމުގެ ދަރިޔާގެ ފައި ހުރިތަނުން ގުޑަވައެއްނުލެވޭނެއެވެ. އޭނާގެ ޢުމުރާ ބެހޭގޮތުންނެވެ. އޭތި ފަނާކޮށްލިގޮތާމެދުއެވެ. އަދި އޭނަގެ ޒުވާންކަމާއި ބެހޭގޮތުންނެވެ. އެ ޒުވާންކަން ފީކޮށްލިގޮތާއިމެދުއެވެ. އަދި އޭނަގެ މުދަލާއި ބެހޭގޮތުންނެވެ. އެމުދާ ހޯދި ތަނަކާއި އަދި ހޭދަކުރިގޮތާއި މެދުގައެވެ. އަދި އެނގުނު ޢިލްމަށް ޢަމަލުކުރި ގޮތާއިމެދުއެވެ. (ސުނަން ތިރިމިޛީ)\nޙަދީޘްގައިވާ ފަދައިން، ޤިޔާމަތް ދުވަހުގައި ކުރެވޭ، ފަސް ސުވާލުގެ ތެރޭގައި ޢުމުރާ ބެހޭގޮތުން ކުރެވޭ ސުވާލުވެސް އެބަ ހިމެނެއެވެ. އަދި އަޅުގަނޑުމެން އެންމެންނަށް އެނގޭނެ ފަދައިން، ޒުވާންކަމުގެ ދުވަސްވަރަކީވެސް އޭނަގެ ޢުމުރުން ހޭދަކުރާ ދުވަސްވަރެކެވެ. ނަމަވެސް، ޒުވާންކަމާއި ބެހޭގޮތުން ޙާއްޞަކޮށް ސުވާލު އެބަ ކުރެވެއެވެ. އެހެންކަމުން، ޒުވާންކަމުގެ ދުވަސްވަރަށް މާތް ﷲ ގެ ޙަޟްރަތުގައި ދެވިފައިވާ ޤަދަރާއި މަތިވެރިކަން ހާމަވެގެންދެއެވެ.\nއެހެންކަމުން، މި ޒުވާންކަން، މާތް ﷲ އަށް އުރެދުމުގައި ހޭދަކުރެވެން ނެތެވެ. އެހެނީ، ފާފަތަކުގައި ޒުވާންކަން ފަނާކޮށްލައިފިނަމަ، ޤިޔާމަތްދުވަހުގެ އެ ސުވާލަށް ޖަވާބުދޭނީ ކިހިނަކުންތޯއެވެ؟\nއޭ އުއްމަތުގެ ޒުވާނުންނޭވެ. މާތް ﷲ ގެ މަގަށް ރުޖޫޢަވާށެވެ. މިދީނުގެ އަބްޠާލުންނަށް ވާށެވެ. އުއްމަތް ތިޔަ ޒުވާނުންގެ ހިތްވަރަށް އެދި ގޮވަނީއެވެ. ތިޔައީ އުއްމަތުގެ ޢިއްޒަތެވެ. ބާރެވެ.\nމީނާއަކީ، މިސްކިތް ދެކެ ލޯބިވާ، ބަރާބަރަށް ޖަމާޢަތުގެ ނަމާދުކުރާ، މިސްކިތަށް ގިނަ ގިނައިން އަރާ އުޅޭ މީހާއެވެ. މިސްކިތުން ބޭރުގައި ވިޔަސް އޭނާގެ ހިތް މިސްކިތާ ގުޅިފައިވާ މީހެކެވެ. މިބައިގެ ތެރޭގައި، އެއް ނަމާދު އަދާކޮށް ނިމުމުން، އަނެއް ނަމާދަށް އިންތިޒާރުކުރާ މީހުންވެސް ހިމެނިގެންވެއެވެ. އިންތިޒާރު ކުރުމޭ ބުނުމުން، ބައެއް މީހުންގެ ހިތައް އަރާފާނެއެވެ. "އެއީ މިސްކިތުގައި އަނެއް ނަމާދު ވަޤުތު ވަންދެން ހުރުމޭ". އެހެނެއް ނޫނެވެ. އިސްލާމްދީން ތަރުހީބު ދެނީ ނަމާދުކޮށް ނިމުމުން، ރިޒްޤު ހޯދުމަށް، ބިމުގައި ފެތުރިގަތުމަށެވެ.\nއެހެނީ ޚާލިޤުވަންތަ މާތް ﷲ ވަޙީކުރައްވާފައިވަނީ މިފަދައިންނެވެ. فَإِذَا قُضِيَتِ الصَّلَاةُ فَانتَشِرُوا فِي الْأَرْضِ وَابْتَغُوا مِن فَضْلِ اللَّهِ وَاذْكُرُوا اللَّهَ كَثِيرًا لَّعَلَّكُمْ تُفْلِحُونَ [٦٢:١٠]\nމާނައީ:" ފަހެ، ނަމާދުކޮށް އަވަދިވެއްޖެހިނދު، ތިޔަބައިމީހުން ބިމުގައި ފެތުރިގަންނާށެވެ. (އެބަހީ: ޙަޔާތުގެ މައިދާނަށް ނުކުންނާށެވެ). އަދި ތިޔަބައިމީހުން اللَّه ގެ ފަޟްލަވަންތަކަމުން (ދެއްވުމަށް) އެދޭށެވެ. އަދި ތިޔަބައިމީހުން ގިނަގިނައިން اللَّه ހަނދުމަކުރާށެވެ. އެއީ ތިޔަބައިމީހުން ކާމިޔާބު ލިބުމަށްޓަކައެވެ".\nއެހެންކަމުން، އޭނާ ކޮންމެ ފަދަ ތަނެއްގައި ވިޔަސް ނަމާދަށް އިންތިޒާރު ކުރާނެއެވެ. ޖަމާޢަތަށް މިސްކިތަށް ގޮސް، ނަމާދުގެ ވާޖިބު އަދާކުރުމަށްޓަކައެވެ. ހަމަކަށަވަރުން، އެފަދަ މީހަކީ އޭނާގެ ހިތް މިސްކިތާ ގުޅިލާމެހިފައިވާ މީހެކެވެ. އަދި އެފަދަ މީހަކަށް މާތް ﷲ ޢަރްޝީގެ ހިޔާވަހިކަން ދެއްވާނެއެވެ. (މިއީ ފިރިހެނުންނަށް ޙާއްޞަކަމެކެވެ. އެހެނީ ނަމާދުކުރުމަށް އަންހެނުންނަށް އެންމެ ރަނގަޅު ތަނަކީ، އަންހެނާގެ ގެ ކަމުގައި، ޞައްޙަ ޙަދީޘްފުޅުތަކުން ޘާބިތުވާތީއެވެ).\nމިއީ މާތް ﷲ އަށްޓަކައި އެކަކު އަނެކަކު ދެކެ ލޯބިވާ ދެމީހުންނެވެ. އެގޮތުން، އެއިލާހުގެ ރުއްސެވުން ހޯދުމަށް ދެމީހުން އެކަކު އަނެކަކަށް އެހީތެރިވެ އުޅޭ ދެމީހުންނެވެ. " އެގޮތުގައި ވަކިވާ" މިބަހުގެ މުރާދު ބައެއް ޢިލްމުވެރިން ކުރައްވަނީ، އެއީ، އެގޮތުގައި މަރުވަންދެން އުޅުމެވެ.\n5- މަންސަބާއި ރީތިކަން ލިބިފައިވާ އަންހެނެއް، ފާޙިޝް ޢަމަލު އެނާއާއި އެކު ހިންގަން އެދުމުން، އަހުރެން ﷲ ދެކެ ބިރުވެތިވަމޭ ބުނެ އެކަމުން އެއްކިބާވި މީހާ:\nއިންބު ޙަޖަރު رحمه الله އެކަލޭގެފާނުގެ ފޮތް، ފަތްޙުލް ބާރީގައި މި ޙަދީޘް ޝަރަޙަކުރައްވަމުން، ލިޔުއްވާފައިވެއެވެ. " މަންސަބު" ގެ މުރާދަކީ އޭނަގެ ނަޞްލުގެ ނުވަތަ ޝަރަފުވެރިކަމުގެ މަތިވެރިކަމެވެ. އަދި މުދާވެރިކަން ކަމުގައިވެސް މާނަކުރެވިދާނެއެވެ. (އެކަލޭގެފާނުގެ ވާހަކަފުޅު ނިމުނީ)\n6- ޞަދަޤާތްކުރާއިރު އޭނަގެ ކާނަތުން ހޭދަކުރާ އެތި ވައަތަށްވެސް ނޭނގޭހާ ސިއްރު ހޭދަކުރިމީހާ:


Bali jehey adhadhu ginavumun naruhun ge ehee ah edhijje | Mihaaru\nޚިދުމަތާ ދުރުގައި ތިބި ނަރުހުންގެ އެހީއަށް އެދިއްޖެ\nއައިޖީއެމްއެޗުގެ މުވައްޒަފުންތަކަކަށް ކްރިޓިކަލް ކެއާގެ ތަމްރީންދެނީ: ޚިދުމަތާ ދުރުގައި ތިބި ނަރުހުން މަސައްކަތުގެ މާހައުލަށް ނުކުތުމަށް ނަރުހުންގެ ޖަމިއްުޔާ އިން ވަނީ ގޮވާލާފައި.-- ފޮޓޯ: ނިޝާން އަލީ/މިހާރު\nއެކި ސަބަބުތަކާ ހުރެ ޚިދުމަތާ ދުރުގައި މިވަގުތު ތިބި ނަރުހުން، މަސައްކަތުގެ މާހައުލަށް ނުކުމެ، ބަލި މީހުންނަށް ފަރުވާދޭން ކުރީ ސަފުގައި ތިބި ނަރުހުންނަށް އެހީތެރިވެދިނުމަށް ދިވެހި ނަރުހުންގެ ޖަމިއްޔާ އިން ގޮވާލައިފި އެވެ.\nމާލެ އާއި އަތޮޅުތަކުގައި ކޮވިޑް-19 ފެތުރި ރާއްޖެ އިން ބައްޔަށް ޕޮޒިޓިވްވި މީހުންގެ އަދަދު ވަނީ 800 އަށް އަރައިފަ އެވެ. ބަލި ޖެހިފައި ތިބި 6،000 މީހުންނާ އެކު މި މަހުގެ 31 ގައި ރާއްޖެ ޕީކަށް އަރާނެ ކަމަށް ލަފާކޮށްފައިވާ އިރު، މި އަދަދަށް ފަރުވާދިނުމުގައި ސިއްހީ ދާއިރާ އަށް ކުރިމަތިވާނެ ގޮންޖެހުން ބޮޑެވެ.\nމީގެ ތެރެއިން ވެސް އެންމެ އުނދަގޫ ހާލަތެއް ކުރިމަތިވާނީ، ބަލި މީހުންނާ އެންމެ ގާތުން އަބަދު މަސައްކަތް ކުރާ ނަރުހުންނަށެވެ.\nދިވެހި ނަރުހުންގެ ޖަމިއްޔާ އިން ބުނީ، ކޮވިޑް-19 އަށް ޕޮޒިޓިވްވާ އަދަދު އިތުރުވަމުން ދާތީ، ފަރުވާގެ ކަންކަމުގައި ކުރީ ސަފުގައި ތިބި ނަރުހުންނަށް ދަތިތަކާ ކުރިމަތިލާން ޖެހިފައިވާ ކަމަށެވެ. މި ބަލިމަޑުކަމުން އަރައިގަތުމަށް ސަރުކާރާއި ރައްޔިތުން ގުޅިގެން މަސައްކަތް ކުރާ މި ހާލަތުގައި، އެންމެ ބޮޑަށް ބޭނުން ޖެހިފައިވާ އެއް ބަޔަކީ ނަރުހުން ކަމަށް އެ ޖަމިއްޔާ އިން ބުންޏެވެ.\nމި ދަތިކަން އޮތީ ރާއްޖޭގައި އެކަންޏެއް ނޫނެވެ. ކޮވިޑުން ސަލާމަތްވާން ކުރާ މަސައްކަތުގައި އެހެން ގައުމުތަކުގައި ވެސް އަންނަނީ މަސައްކަތާ ދުރުގައި ތިބި، ސިއްހީ ދާއިރާ އިން ތަމްރީނު ލިބިފައި ތިބި މީހުންގެ އެހީ އަށް އެދެމުންނެވެ.\n"ދުނިޔޭގެ އެހެން ގައުމުތަކެކޭ އެއްފަދައިން މިއަދު އަޅުގަނޑުމެންގެ ގައުމުގެ އާދޭހަކީ ވެސް މިވަގުތު އެކި ސަބަބުތަކާ ހުރެ މަސައްކަތާ ދުރުގައި ތިއްބެވި ނަރުހުން މަސައްކަތުގެ މާހައުލަށް ނުކުމެދެއްވުމެވެ. އަދި ބަލި ތަހައްމަލްކުރާ މީހުންނަށް އެހީގެ އަތެއް ދިއްކޮށްލުމެވެ،" ނަރުހުންގެ ޖަމިއްޔާގެ އިއުލާނުގައިވެ އެވެ.\nދަރުމަވަންތަ ހޮސްޕިޓަލްގައި ނަރުހަކު މަަސައްކަތް ކުރަނީ. -- ފޮޓޯ/މިހާރު\nމި މަސައްކަތުގައި އެހީތެރިވެދޭން ބޭނުންވާ ނަރުހުން، 7787317 އަދި 7791131 އަށް ގުޅައިގެން މައުލޫމާތު އޮޅުންފިލުވަން ނަރުހުންގެ ޖަމިއްޔާ އިން އެދެ އެވެ.\nކޮވިޑުގެ ފަރުވާގައި ޑޮކްޓަރުންގެ ޓީމާއެކު މަސައްކަތްކުރާ ނަރުހުންގެ ތެރެއިން އައިޖީއެމްއެޗުގެ އެއް ޑިޕާޓްމެންޓަކުން 16 ނަރުހުން މިހާރު ވެސް އައިސޮލޭޓްކޮށްފައި އެބަތިއްބެވެ. ބައްޔަށް ހުށަހެޅިދާނެ ކަމުގެ ނުރައްކާ އޮވެގެން މީގެ ކުރިން ވެސް ނަރުހުންތަކެއް 14 ދުވަހަށް އައިސޮލޭޓްކުރި އެވެ. އެ މުއްދަތު ހަމަވުމުން އެ މީހުން ވަނީ އެނބުރި ޑިއުޓީ އަށް ނުކުމެފަ އެވެ.\nމާލެ ނަރުހުން ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ސިއްހަތު ބަލިތައް\nހިދުމަތުން ރީތިގޮތުގައި މީހުން ދުރުކުރަންޖެހޭ. މިހާރު ބުނަންޖެހޭނީ ހިދުމަތުން ދުރުކޮށްފައި ތިބި ނަރުހުންނޭ.\nކޮބާތަ މިނިސްޓްރީ އޮފް ހެލްތަށާއި އައިޖީއެމްއެޗް އަށް ގެންނަން އިންޓވިޔުކުރި އިންޑިއާ ނަރުހުންތައް ކޮބާތަ؟\nމިއަދުތަ ތިކަމާއި އުޅެންވީ؟ ބޮޑެތި ޗާޓު ހަދައިގެން ދެއްކި ދުވަހު އިނގޭނެ މިސްރާބު ހުރިގޮތް. ސޯ އެދުވަހުން ފެށިގެން އުޅުނުނަމަ މިއަދު ނަރުހުން ތިބޭނީ ޝިފްޓުގައި. ދެންވެސް މާލެ ކައިރީ ރިސޯޓުތަކުން އެކޮމޮޑޭޝަން ހަމަޖައްސާފަ ވަގުތީ ނަރުހުން އިންޑިޔާ އަދި ޕިލިޕީންސްއިން ގެންނަން އުޅެބަ.\nޤައުމަށް ދިމާވެފައިވާ މިފަދަ ހާލަތެއްގައި ޚިދުމަތްކޮށްދޭނަން، ނަމަވެސް ތިޔަ ޖަމިއްޔާއިން ގޮވާލައިގެން ކޮށްދޭކަމެއްގެގޮތުގައި އެއްވެސް ޚިދުމަތެއްގައި ބައިވެރިވާކަށް އަހަރެން ނެތިން، ތިޔައީ ނަރުހުންގެ ހައްގުގައި އެއްވެސް މަސައްކަތެއްކުރާ ބައެއްނޫން، ދެން މިވަގުތު މާބޮޑު ބައެއްކަމަށް ދެއްކެންވެގެން ކަންކަމަށް ގޮވާނެކަމެއް ނެތް، ތިޔަ ޖަމިއްޔާއިން ނުގޮވިޔަސް އަހަރުމެން ޚިދުމަތުގަ ދެމިތިބޭނަން\nޢިންޑިޔަގެ ކެރެލާއިން މީހުން ގެނައިއިރު ދިވެހި ސަރުކާރުން މުސާރަދީފައި ތިބި، ޗުއްޓީއަށް ގޮސް ނާދެވިފައި ތިބި ނަރުހުން ނުގެނައީ ކީއްވެ؟ ޢަހަރުމެންގެ ޓެކްސްފައިސާ މަސައްކަތްނުކޮށް އިންޑިޔާގައި ތިބި ނަރުހުންނަށް ދޭކަށް ބޭނުމެއް ނޫން... މިހާރުވެސް އިންޑިޔާ ނަރުހުން މާލޭއިން ނުފުރިގެން މައްސަލަ ޖައްސާ.\nމިއަދު އާދޭހާއި އެކު ގައުމު މިއެދެނީ ޚިދްމަތްތެރިންގެ ޚިދްމަތަށް ، އަވަހަށް ޚިދްމަތަށް ނިކުންނަވާ ، ފަސްޖެހިވަޑައިނުގަންނަވާ . ﷲގެ ހެޔޮދަރުމަޔާއި ޜަހްމަތަށް އެދޭހާލު ކުރިއަށް ވަޑައިގަންނަވާ\nޓިޔަ ޖަމިއްޔޢަިން ނުބުންޏަސް ޚިދުމަތްކުރަން އަހަރުމެން މިތިބީ، ތިޔަ ނަރުހުންގެ ޖަމއްޔާއަކީ ނަރުހުންގެތެރެއިން ވަކި ބަޔެއްގެ ނުފޫޒުން ހިންގާތަނެއް، އާއްމު ނަރުހުންގެ ހައްގުގައި މަސައއކަތްކުރާ ބައެއްނޫން\nލޮކްޑައުންގަ ރަށްރަށުގަ ނާދެވިފަތިބި ހިދުމަތުގަ ތިބި ކުދިން ގެނެސްދީބަލަ ފުރަތަމަ.\nދިވެހި ނަރުހުންގެ ޖަމިއްޔާ އިން ގޮވާލި ގޮވާލެއްވުމަށް އިޖާބަ ދިނުމަށް އަވަސް ކުރަށްވާ!\nއަދި ޖަމިއްޔާ އުފެދުނީސް ސުރެން އިއްވި ފުރަތަމަ ބަސްކޮޅު. ޢަހަރެން ހިތައް އަރާ ހާދަވަރަކަށް ހިނގާ ޖަމިއްޔާ އެކޭ...


9 ebbasvumakun badhalu dhin gothuge tahugeegu kuriah ebadhey: ACC | Mihaaru\nއޭސީސީގެ މެމްބަރުން ރައްޔިތުންގެ މަޖިލީހުގެ މިިނިވަން މުއައްސަސާތަކާ ބެހޭ ކޮމިޓީއަށްް މައުލޫމާތު ދެއްވަނީ. ފޮޓޯ: މަޖިލިސް\nނުވަ އެއްބަސްވުމަކުން ބަދަލު ދިން ގޮތުގެ ތަހުގީގު ކުރިއަށް އެބަދޭ: އޭސީސީ\n22 ޑިސެމްބަރ 2019 - 10:46 20 comments\nBodethi adhadhun badhalu dhey goiy ACC in balanee\nމި ކަންބޮޑުވުންތަކާ ގުޅިގެން ސެޓްލްމެންޓް ކޮމިޓީން ބަދަލު ދީފަިއވާ ގޮތް އޭސީސީން ބަލަން ފެށީ މިދިޔަ އޮކްޓޯބަރު މަހުގެ ތެރޭގަ އެވެ. އެ ކޮމިޓީގެ ނިންމުންތަކުގައި ދެފުށް ފެންނަ އުސޫލެއް ނުގެންގުޅުމަކީ އޭސީސީގެ ވެސް ކަންބޮޑުވުމެވެ.\nއެ ތަހުގީގާ ގުޅޭ ގޮތުން "މިހާރު" ން ސުވާލު ދެންނެވުމުން އޭސީސީގެ މީޑިއާ އޮފިޝަލް ވިދާޅުވީ އެ ކޮމިޝަނުން ނުވަ މައްސަލައެއް އަންނަނީ ތަހުގީގު ކުރަމުން ކަމަށެވެ. ބައެއް މައްސަލަތަކުގެ ލިޔެކިޔުންތައް ވެސް މިހާރު ހޯދާފައިވާ ކަމަށް އޭނާ ވިދާޅުވި އެވެ.\n"ތަހުގީގީގަށް ފަހު ތަފްސީލް އާއްމު ކުރާނެ،" އޮފިޝަލް ވިދާޅުވި އެވެ.\nކުރީގެ ސަރުކާރުތަކުން، ގަވައިދާ ހިލާފަށް އެގްރިމަންޓްތައް ބާތިލް ކުރުމުގެ މައްސަލަތަކުގައި ކުންފުނިތަކަށް ދޭން ޖެހޭ ބަދަލު 6.8 ބިލިއަން ރުފިޔާ އަށް އަރާނެ ކަމަށް ލަފާކުރެއްވޭ ކަމަށް މި ސަރުކާރުން ވަނީ ބުނެފަ އެވެ. މީގެ ތެރެއިން ބައެއް މައްސަލަތައް ނިންމައި ބަދަލުގެ ގޮތުގައި މިހާތަނަށް މި ސަރުކާރުން ވަނީ އެކި ފަރާތްތަކަށް އެއް ބިލިއަނަށް ވުރެ ގިނަ ރުފިޔާ ދައްކާފައިފަ އެވެ.\nބަދަލުގެ ގޮތުގައި މިހާތަނަށް ދޭން ނިންމި އަދަދުތައް\n- ދީބާޖާ އަށް 174 މިލިއަން ރުފިޔާ.\n- ހައުސިން ޔުނިޓްތައް އަޅަން ހަވާލުކުރި ނޫމަޑި އެއްބަސްވުން އުވާލައިގެން 55 މިލިއަން ޑޮލަރު\n- ބޯޑާ ކޮންޓްރޯލް ސިސްޓަމެއް ގާއިމްކުރަން ވީ އެއްބަސްވުން އުވާލުމުން މެލޭޝިއާގެ ނެކްސްބިޒަށް 280 މިލިއަން ރުފިޔާ.\n- ރިސޯޓު ހަދަން ރަށްތަކެއް ދޭން އެއްބަސްވެ އެ ރަށްތައް ހަވާލު ނުކުރި މައްސަލައިގައި، ވިލާ ގުރޫޕްގެ ހިއްސާ އޮންނަ ވޯލްޑް ލިންކް ޓްރެވަލްސް (ޑަބްލިއުއެލްޓީ) އަށް 130 މިލިއަން ރުފިޔާ.\n- މޯލްޑިވްސް ރޯޑް ޑިވެލޮޕްމަންޓް ކޯޕަރޭޝަން (އެމްއާރުޑީސީ) އުވާލުމާ ގުޅިގެން ކޮންޓްރެކްޓަރުންނަށް 26.1 މިލިއަން ރުފިޔާ.\n- ހުޅުމާލޭގައި ފްލެޓް އަޅަން ހަވާލުކުރި ސީލައިފުން އޮޅުވާލި މީހުންނަށް ލިބުނު މާލީ ގެއްލުމުގެ ބަދަލު ދިނުން. (ސަރުކާރުން އަދަދެއް ހާމައެއް ނުކުރޭ)\n- ބިޒްނަސް އިމޭޖް ގްރޫޕަށް 78 މިލިއަން ރުފިޔާ ދިނުމަށާއި ސީޖީޓީ ޕްރައިވެޓް ލިމިޓެޑަށް 22 މިލިއަނަށް ވުރެ ގިނަ ރުފިޔާ ދޭން ވަނީ ނިންމާފައި.\nމި ސަރުކާރުގެ އިސް ބައެއް ބޭފުޅުން ވިދާޅުވެފައިވާ ގޮތުގައި އެކި ކުންފުނިތަކަށް މިހާ ބޮޑު ބަދަލެއް ދޭން މި ޖެހެނީ، ގާނޫނާ ޚިލާފަށް ކުރީގެ ރައީސް އަބްދުﷲ ޔާމީންގެ ސަރުކާރުން އެއްބަސްވުންތައް އުވާލުމުން އެ ނޫން ގޮތެއް ނެތުމުންނެވެ. ކޯޓުން މައްސަލަތައް ނިންމާ ނަމަ، ސެޓްލްމެންޓް ކޮމިޓީގެ އަދަދުތަކަށް ވުރެން ވެސް ބޮޑު އަދަދެއް ދައްކަން ޖެހޭނެ ކަމަށް ސަރުކާރުގެ އިސް ބޭފުޅުން ވިދާޅުވެ އެވެ.\nމައްސަލައަކީ މި ބަދަލުދޭ ގޮތުގައި ހާމަކަމެއް ނެތުން ކަމުގެ ކަންބޮޑުވުން ރައްޔިތުންގެ މަޖިލީހުގެ ބައެއް މެމްބަރުން ވެސް ވަނީ ވިދާޅުވެފަ އެވެ.\nއިތުރު ލިޔުންތައް ރައީސް އޮފީސް އެންޓި ކޮރަޕްޝަން ކޮމިޝަން ކޮރަޕްޝަން ސަރުކާރު އެޓާނީ ޖެނެރަލްގެ އޮފީސް އެޓާނީ ޖެނެރަލް އިބްރާހިމް ރިފްއަތު، އެޓާނީ ޖެނެރަލް


ފ.ނިލަންދޫއާއިއެކު އިތުރު ހަތަރު ރަށެއްގައި އެއާޕޯޓް އަޅަން މެލޭޝިޔާގެ ކުންފުންޏަކާ ހަވާލުކޮށްފި – Nilandhe\nފ.ނިލަންދޫއާއިއެކު އިތުރު ހަތަރު ރަށެއްގައި އެއާޕޯޓް އަޅަން މެލޭޝިޔާގެ ކުންފުންޏަކާ ހަވާލުކޮށްފި\nއޮކްޓޫބަރ 2018ގައި އެއަރޕޯޓް ހުޅުވޭނެ\nނިލަންދޫ އެއަރޕޯޓުގައި ސޮއިކުރުމުގެ ރަސްމިއްޔާތުގެ ތެރެއިން (ފޮޓޯ:މިހާރު)\nފ.ނިލަންދޫގެ އިތުރު އިތުރު ހަތަރު ރަށެއްގައި އެއަރޕޯޓް ހެދުމުގެ މަޝްރޫޢު މެލޭޝިޔާގެ ގްރިފޯން އެނަރޖީ ކޯޕަރޭޝަންއާއި މިއަދު ޙަވާލުކޮށްފިއެވެ. ނިލަންދޫގެ އިތުރުން މި ޕްރޮޖެކްޓްގައި ހިމެނެނީ ހދ. ކުޅުދުއްފުޓާއި ގދ. މާވަރުލު އާއި ފަރެސްމާތޮޑާ އާއި ށ.ފުނަދޫއެވެ.\nޓޫރިޒަމް މިނިސްޓްރީގައި މިއަދު ބޭއްވި ހަފްލާއެއްގައި ސަރުކާރުގެ ފަރާތުން ޓޫރިޒަމް މިނިސްޓަރު މޫސާ ޒަމީރު އެއެއްބަސްވުމުގައި ސޮއިކުރެއްވި އިރު މެލޭޝިއާގެ ގުރައިފޯން އެނާޖީ ކޯޕަރޭޝަންގެ ފަރާތުން ސޮއިކުރެއްވީ އެ ކުންފުނީގެ ޗީފް ކޯޕަރޭޓް އޮފިސާ ޑީކް ކުއިންޓެންނެވެ.\nޓޫރިޒަމް މިނިސްޓަރު މޫސާ ޒަމީރު މިއަދު ވިދާޅުވީ އެ ފަސް އެއާޕޯޓް އަންނަ އަހަރުގެ އޮކްޓޫބަރު މަހު ހުޅުވޭނެ ކަމަށެވެ.\nމިނިސްޓަރު ޒަމީރު ވިދާޅުވީ އެ ޕްރޮޖެކްޓްއަކީ 57.5 މިލިއަން ޑޮލަރު (886.65 މިލިއަން ރުފިޔާ)ގެ ޕުރޮޖެކްޓެއް ކަމަށެވެ.\nއެ މަޝްރޫގެ ދަށުން އެންމެ ބޮޑު ޗެލެންޖަކަށް ވާނީ ކުޅުދުއްފުށީ އެއާޕޯޓް ކަމަށާއި އެއީ އެ ރަށު ކުޅި ހިއްކައިގެން އެއާޕޯޓް އަޅަންޖެހޭތީ ކަމަށް މިނިސްޓަރު ވިދާޅުވި އެވެ. ނިލަންދުއާއި ފަރެސްމާތޮޑާ ހިއްކައިގެން އެއާޕޯޓް އެޅުމަށް ނިންމާފައިވާ އިރު މާވާރުލު އެއާޕޯޓް މިއަހަރު ހުޅުވޭވަރު ވާނެ ކަމަށް މިނިސްޓަރު ވިދާޅުވި އެވެ.\n“ބައެއް އެއާޕޯޓްތަކުގެ އެންވައިރޮމެންޓް އެސެސްމަންޓްތައް މިހާރު ހަދާފައިވާ އިރު އެހެން އެއާޕޯޓްތަކުގެ އެސެސްމަންޓްތައް މަސައްކަތާ އެކު ހެދެމުންދާނެ، ..މިއީ ރާއްޖޭގެ ޓްރާންސްޕޯޓް ސިސްޓަމް ރަނގަޅުކުރުމަށް ހިންގާ މަޝްރޫގެ ދަށުން މަޝްރޫއެއް،” މިނިސްޓަރު ވިދާޅުވި އެވެ.\nއެނާޖީ ކޯޕަރޭޝަންގެ ޗީފް ކޯޕަރޭޓް އޮފިސާ ޑީކް ކުއިންޓެން ވިދާޅުވީ ޕުރޮޖެކްޓް ހިންގުމަށް ދިވެހި ސަރުކާރުގެ ފަރާތުން ބޮޑު އެއްބާރުލުމެއް ލިބެމުން އަންނަ ކަމަށެވެ.\nއެއަރޕޯޓާއި ގުޅޭގޮތުން ނިލަންދޫ ރައްޔިތުންނާއި މަޝްވަރާކޮށްފި


ރިހާނާ އަށް ގިނަބަޔެއްގެ ފާޑުކިޔުން އަމާޒުވާން ފަށައިފި – DhiDaily\nރިހާނާ އަށް ގިނަބަޔެއްގެ ފާޑުކިޔުން އަމާޒުވާން ފަށައިފި\nއެމެރިކާގެ މައްޝޫރު ލަވަ ކިޔުންތެރިޔާ ރިހާނާ، އިސްލާމް ދީނަށް ހަޖޫ ޖަހުމާއި ގުޅިގެން ގިނަ ބަޔަކު އޭނާއަށް ފާޑުކިޔާ އެލަވަ ނަގަން ގޮވާލަން ފަށައިފިއެވެ.\nރިހާނާ ވަނީ، ނިވާކަން ކުޑަ ހެދުން ލައިގެން އޭނާ ބޭއްވި ފެޝަން ޝޯއެއްގެ ބެކްރައުންޑް މިއުޒިކް އަށް ރަސޫލާގެ ހަދީޡްއެއް ހިމެނޭ ލަވައެއް ލާފައެވެ. އެކަމާއި ގުޅިގެން މީސް މީޑިއާގައި ގިނަ ބަޔަކު ދަނީ އެކަމާއި ދެކޮޅަށް ނުރުހުން ފާޅު ކުރަން ފަށާފައެވެ. އެގޮތުން ބައެއް މީހުން ބުނެފައިވަނީ، އެއްވެސް ދީނަކަށް ހަޖޫޖަހާ ފުރައްސާރަ ކުރުމަކީ ބަލައި ގަނެވޭނެ ކަމެއް ނޫން ކަމަށާއި، ރިހާނާގެ މި އަމަލަކީ، ލަދުވެތި އަދި މުޑުދާރު އަމަލެއް ކަމަށެވެ.\nމީގެ އިތުރުން އެހެން ބައެއ މީހުން ބުނެފައިވަނީ، އެކަމުގެ ސަބަބުން އޭނާއަށް ކުރަމުންދިޔަ އިހުތިރާމް އެއްކޮށް ވެއްޓިފައިވާ ކަމަށާއި، ފާޅުގައި އެކަމަށް މާފަށް އެދެން ޖެހޭނެ ކަމަށެވެ. އަދި ވަގުތުން ވަގުތަށް އެލަވަ ނެގުމަށްވެސް ގިނަބަޔަކު ދަނީ ގޮވާލަމުންނެވެ. މީގެ އިތުރުން ރިހާނާ ވަނީ މީގެ ކުރިންވެސް އިސްލާމް ދީނަށް ފާޅުގައި މަލާމާތް ކޮށްފައެވެ. އެގޮތުން އޭނާ އެފަހަރު ބޭއްވި ފެޝަން ޝޯގައިވަނީ، ނިވާކަން ކުޑަ ހެދުން ލައިގެން ތިބި އަންހެނުން ބުރުގާ އެޅުވުމަށްފަހު ސްޓޭޖްގައި ހިންގުވައިފައެވެ. އެކަމުގެ ސަބަބުންވެސް ގިނަބަޔަކު ވަނީ އޭނާއަށް ނުރުހުމުގެ ބަސްތަށް އަމާޒު ކޮށްފައެވެ.\n2003 ވަނަ އަހަރު ލަވަ ކިޔަން ފެށި ރިހާނާ އަށް ފުރަތަމަ ދުވަސްކޮޅު ބޮޑު ތަރުހީބެއް ލިބުން ނަމަވެސް އޭނާގެ ފަރާތުން އިސްލާމް ދީނަށް ހަޖޫޖަހާ ކަންކަން ކުރަން ފެށުމުން އޭނާގެ ތަރުހީބު ވަނީ ބޮޑުތަނުން ދަށަށް ވެއްޓިފައެވެ.\nސިމްބޮލިކް ރިކޯޑްގެ ފަސް އާޓިސްޓުން ސްޕޮޓިފައިގައި ވެރިފައި\nލޭޑީ ގާގާގެ ކުއްތާ ވަގަށް ނަގައިފި، ހޯދާ މީހަކަށް ބައި މިލިއަން ޑޮލަރު


Hathiyaaruthakaa gulhun huri meehaayaa naibu raeesaa gulhun ebahuri: Police\nހަތިޔާރުތަކާ ގުޅުން ހުރި މީހާޔާ ނައިބު ރައީސްއާ ގުޅުން އެބަހުރި: ފުލުހުން\nހިބަޅިދޫގައި ބޮޑު ހިއްސާ އޮންނަނީ މޮހޯގެ ބޮޑު ހިއްސާއެއް އޮންނަ ކުންފުނިތަކެއްގެ\nމޮހޯ ވަނީ ރާއްޖެއިން ގޮސްފައި، ހޯދުމުގެ މަސައްކަތް ފަށައިފި\nމޮހޯގެ ބޮޑު ހިއްސާ އޮންނަ އެސްއޯއެފް އާއި އެމްއެމްޕީއާރުސީއާ އެކު ބޮޑެތި ވިޔަފާރިތައް ކުރޭ\nފުލުހުން ހޯދަމުން އަންނަ މޮހޯ: އޭނާޔާ ހަތިޔާރުތަކާ ގުޅުން ހުރި ކަމަށް ފުލުހުން ބުނޭ.\nހިބަޅިދޫ އިން ފެނުނު ހަތިޔާރުތަކުގެ މައްސަލައިގައި ތުހުމަތު ކުރާ، މަޝްހޫރު މިޔުޒިކް ބޭންޑް ސްކޯޒް އޮފް ފްލެއާގެ ގިޓަރިސްޓް މުހައްމަދު އައްލާމް ލަތީފު (މޮހޯ) އަކީ ނައިބު ރައީސް އަދީބާ ވަރަށް ގާތް ގުޅުން އޮންނަ މީހެއް ކަމަށް ފުލުހުން މިރޭ ބުނެފި އެވެ. ފުލުހުން މިހާރު ވަނީ އޭނާ ހޯދަން ވެސް ފަށައިފަ އެވެ.\nފުލުހުން މިރޭ ބޭއްވި ނޫސްވެރިންގެ ބައްދަލުވުމުގައި އެސިސްޓެންޓް ކޮމިޝަނަރު އޮފް ޕޮލިސް އަބްދުﷲ ނަވާޒު ވިދާޅުވީ، ހިބަޅިދޫގައި ރިސޯޓް ތަރައްގީ ކުރަން ހަވާލުކޮށްފައިވާ ކުންފުނި، ބިޒްނާސް މޯލްޑިވްސްގެ އެންމެ ބޮޑު އެއް ހިއްސާއެއް އޮންނަނީ ހަތިޔާރުތަކާ ގުޅުން އޮތް ކަމަށް ފުލުހުންނަށް މިހާތަނަށް ތުހުމަތު ކުރެވޭ މޮހޯގެ ހިއްސާ އޮންނަ އެކި ކުންފުނިތަކުގެ ކަމަށެވެ. އަދި އެ ރަށް ހަވާލުކޮށްފައިވާ ބިޒްނާޒް މޯލްޑިވްސް ކިޔާ ކުންފުނީގައި މޮހޯގެ 30 ޕަސެންޓާއި އޭނާގެ އަންހެނުން، މ. އޮމޭގާ ނަސްރާ މުހައްމަދާއި މޮހޯގެ ދައްތައެއްގެ ހިއްސާ އޮންނަ ގްލާޑިއަން ކިޔާ ކުންފުންޏަކަށް 30 ޕަސެންޓް ހިއްސާ ވާ ކުންފުންޏެއް ކަމަށް ނަވާޒު ވިދާޅުވި އެވެ.\nއެހެން ކަމުން ހިބަޅިދޫގައި މޮހޯގެ 60 ޕަސެންޓް ހިއްސާ އޮންނާނެ އެވެ. ދެން އެ ކުންފުނީގައި އެންމެ ބޮޑު ހިއްސާއެއްވާ ލެޓްސްގޯ ރިޔާޒު ގެ އޮންނަނީ 39 ޕަސެންޓް ހިއްސާ އެވެ. އޭނާ މިއަދު އަވަސް އަށް ވިދާޅުވީ އެ ކުންފުނީގެ ޕާޓްނަރެއްގެ ގޮތުގައި އޭނާ އިނަސް އޭނާ އަކީ ހަމައެކަނި ސްލީޕިން ޕާޓްނަރެއް ކަމަށެވެ. އަދި ކުންފުނީގެ އެއްވެސް ކަމެއް ބަލައި އެއްވެސް ގޮތަކުން ނުހަދާ ކަމަށް ރިޔާޒު ވިދާޅުވި އެވެ.\n"ބިޒްނާޒް އާއި ގްލާޑިއަން މި ހުރިހާ ކުންފުންޏެއް ވެސް ހިންގުމުގެ ކަންކަން އަމަލީ ގޮތުން ކުރަނީ މޮހޯ،"ނަވާޒު ވިދާޅުވި އެވެ.\nއޭނާ އަދި ވިދާޅުވީ މޮހޯގެ 90 ޕަސެންޓް ހިއްސާ އޮންނަ ސްކޯޒް އޮފް ފްލެއާ ޕްރައިވެޓް ލިމިޓެޑް (އެސްއޯއެފް) އަކީ ޓްއަރިޒަމް މިނިސްޓްރީގެ ދަށުން ހިންގާ އެމްއެމްޕީއާރުސީއާ އެކު ވިޔަފާރީގެ ތަފާތު ބޮޑެތި މުއާމަލާތްތަކެއް ކުރާ ކުންފުންޏެއް ކަމަށެވެ. އަދި އެމްއެމްޕީއާރުސީގެ ބެލެނިވެރިއަކީ ޓްއަރިޒަމް މިނިސްޓްރީ ކަމަށްވާ އިރު، އެ ކުންފުންޏާ އެކު އެހާ ބޮޑު މުއާމަލާތްތަކެއް ކުރާއިރު އެކަން ނައިބު ރައީސް އަދީބަށް ނޭނގި ނުދާނެ ކަމަށް ވެސް ނަވާޒު ވިދާޅުވި އެވެ. އަދި އެކަން ތަހުގީގަށް މިހާތަނަށް އެނގިފައި ހުރި ކަމަށް ވިދާޅުވި އެވެ.\nސިފައިން މިރޭ އަތުލައިގަތް ބައެއް ހަތިޔާރު\n"މިހާރު ހައްޔަރުގައި ހުންނެވި ނައިބު ރައީސްއާ މިހާރު އަޅުގަނޑުމެން ހޯދާ މުހައްމަދު އައްލާމް ލަތީފު، މޮހޯއާ ބޮޑެތި ގުޅުންތަކެއް އެބަ އޮވޭ. އަދި މި ރަށްވެސް މި އޮންނަނީ މޮހޯގެ ބޮޑު ހިއްސާއެއް އޮންނަ ގޮތަށް އޮންނަ ކުންފުނިތަކެއް ހިމެނޭ ބިޒްނާޒް މޯލްޑިވްސްއަށް ދީފައި. ހަތިޔާރުގެ މައްސަލައިގައި އެންމެ ބޮޑަށް ތުހުމަތުވާ މީހަކީ މޮހޯކަމަށް ތަހުގީގަށް އެނގޭ އިރު ޓޫރިޒަމް މިނިސްޓްރީ އިން ބަލައި އެމްއެމްޕީއާރުސީ އިން މޮހޯގެ ފުރިހަމަ ހިއްސާ އޮންނަ ކުންފުންޏަކާ އެހާ ބޮޑެތި ގިނަ މުއާމަލާތްތައް ކުރާއިރު ނައިބު ރައީސްއަށް މިކަން ނޭނގި ނުދާނެ. އެހެން ވީމާ މިއީ ވަރަށް ބޮޑަށް ގުޅިގެން މިކަން ވެސް މި އޮތީ ހިނގާފައި،" ނަވާޒު ވިދާޅުވި އެވެ.\nއޭނާ ވިދާޅުވީ އެ ކުންފުނީގެ އޮފީސްތައް ވެސް ހިންގަނީ މޮހޯގެ ގެ ކަމަށްވާ، މ.ސެޒްނާ ގަ އެވެ. މީގެ ކުރިން ސިފައިންނާއި ފުލުހުން ވަދެ އެ ގެ ވަނީ ފާސްކޮށްފަ އެވެ. އަދި މޮހޯ މިހާރު ރާއްޖޭގައި ވެސް ނެތް ކަމަށާއި އޭނާ ވަރަށް އަވަހަށް ހައްޔަރުކޮށް ރާއްޖެ ގެނެވޭނެ ކަމަށް އުންމީދު ކުރައްވާ ކަމަށް ވެސް ނަވާޒު ވިދާޅުވި އެވެ.\nމޮހޯއަކީ ދިވެހި ޒުވާނުންގެ މެދުގައި މަޝްހޫރުވި ސްކޯޒް އޮފް ފްލެއާ ބޭންޑްގެ އެއް ބާނީ އަދި ލީޑް ގިޓަރިސްޓެވެ. އަދީބުގެ ގިނަ ވިޔަފާރިތަކެއް އޭނާގެ ނަމުގައި ހިންގާ ކަމުގެ އަޑުތައް އޮތީ ފެތުރިފަ އެވެ. އަދި ހިބަޅިދޫގައި ހިއްސާ އޮންނަ ގިނަ ކުންފުނިތަކެއްގެ އޮފީސް ހުންނަ މޮހޯގެ ގެ ސެސްނާއަށް އަދީބު ވަޑަައިގަންނަވާ ކަމަށް ވެސް ވެ އެވެ. މޮހޯގެ ބޮޑު ހިއްސާއެއް އޮންނަ ކުންފުނިތަކުން ރިސޯޓްތަކަށް ތެޔޮ ވިއްކުމާއި މާލޭގައި ރެސްޓޯރަންޓް ހިންގުމުގެ ވިޔަފާރި ވެސް ކުރާ ކަމަށްވެ އެވެ.\nމޮހޯޔާއި އޭނާގެ އަންހެނުން: ހިބަޅިދޫގައި 30 ޕަސެންޓް ހިއްސާވާ ކުންފުންޏެއްގައި 50 ޕަސެންޓް ހިއްސާ އޭނާގެ އަންހެނުންގެ އޮވޭ.\nހިބަޅިދޫ އިން ވަނީ ސިފައިންގެ އާމަރީއަށް ނިސްބަތްވާ ދެ ބަޑިއަކާއި ބޮން އަދި އެފަދަ ތަކެތި އުފައްދަން ބޭނުން ކުރާ، އާރުޑީއެސްގެ މާއްދާތައް ފެނިފަ އެވެ. އަދި ސްނައިޕާ އަކާއި އޭގެ ވަޒަން ވެސް ފެނުނެވެ.\nނަވާޒު ވިދާޅުވީ ތަހުގީގުގަށް ހައްޔަރުކޮށްފައި ހުރި މީހެއްގެ ޓީޝާޓް ކަމަށް ބެލެވޭ ޓީޝާޓެއް ހިބަޅިދޫ އިން ފެނިފައިވާ ކަމަށެވެ. އަދި އެ މައްސަލަވެސް ބަލަމުން އަންނަ ކަމަށް ނަވާޒު ވިދާޅުވި އެވެ. މީގެ އިތުރުން ސައުދީގެ ޓީމުންނާއި ސްރީލަންކާގެ ޓީމުން ބުނާ އާރުޑީއެކްސްގެ މާއްދާތައް އެ ރަށުން ފެނުނު ތަކެތީގެ ތެރޭގައި ހުރުމުން މިއީ ރައީސްގެ ލޯންޗްގައި ގޮއްވާލާފައިވާ އެއްޗާ ގުޅުން ހުރި ހަތިޔާރުތަކެއް ކަމަށް ބެލެވިދާނެ ކަމަށް ނަވާޒު ވިދާޅުވި އެވެ.\nހިބަޅިދޫ އެމްއެންޑީއެފް ރައީސް އަބްދުﷲ ޔާމީނަށް ދިން ހަމަލާ + ކުރީގެ ނައިބު ރައީސް އަހުމަދު އަދީބު\nހިބަޅިދޫން ގިނަ އަދަދެއްގެ ހަތިޔާރު އަތުލައި7މީހަކު ހައްޔަރުކޮށްފި


Miskithehge goathi thereyah kudakamu dhiya massalaigai bidheyseeaku hayyaru kohfi - One Online\nމާލޭ ޖަލާލުއްދީން މިސްކިތް -- ވަން ފޮޓޯ: އަހުމަދު އައިހަމް\nމިސްކިތެއްގެ ގޯތި ތެރެއަށް ކުޑަކަމުދިޔަ މައްސަލައިގައި ބިދޭސީއަކު ހައްޔަރުކޮށްފި\nމިސްކިތެއްގެ ގޯތި ތެރެއަށް ކުޑަކަމުދިޔަ މައްސަލައިގައި ބިދޭސީ މީހަކު ހައްޔަރުކޮށްފިއެވެ.\nފުލުހުން މިއަދު ބުނީ އެމީހާ ހައްޔަރުކުރީ ރޭ 7:57 ހާއިރު މާލޭގައި ހުންނަ ޖަލާލުއްދީން މިސްކިތުގެ ގޯތިތެރެއިން ކަމަށެވެ. މިއަދު އޭނާގެ ބަންދުގެ މުއްދަތު އިތުރުކުރުމަށް ކްރިމިނަލް ކޯޓަށް ގެންދިއުމުން ވަނީ ފަސް ދުވަހަށް ބަންދުން ކުރަން އަމުރުކޮށްފައެވެ.\nކްރިމިނަލް ކޯޓުން އޭނާގެ ބަންދުގެ މުއްދަތު ޖަހައިދިން އަމުރުގައި ބުނެފައިވަނީ، މިސްކިތުގެ ގޯތި ތެރެއަށް ކުޑަކަމުދިޔަ ކަމަށް އޭނާ އިއުތިރާފުވެފައިވާ ކަމަށާއި އަދި އޭނާގެ މައްޗަށް ކުރާ ކުށުގެ ތުހުމަތު ކުރިކަމަށް ގަބޫލުކުރެވޭ މިންވަރަށް ފުލުހުން ހެކި ހުށަހަޅާފައިވާ ކަމަށެވެ.\nފުލުހުން އޭނާގެ މައްޗަށް ތުހުމަތުކުރަނީ މިސްކިތުގެ ހުރުމަތް ކަނޑާލައި، އާއްމު މަސްލަހަތަށް ގެއްލުންހުރި އަމަލެއް ހިންގި ކަމުގެ ކުށުގެ ތުހުމަތެވެ.\nމީގެ ކުރިން ފުލުހުން ވަނީ ރައީސް އޮފީހާއި އިސްލާމީ މަރުކަޒު އަދި ހުކުރު މިސްކިތުގެ ތެރެއަށް ކުޑަކަމުދިޔަ މައްސަލައަކާ ގުޅިގެންވެސް މީހަކު ހައްޔަރުކޮށް، މައްސަލަ ބެލުމަށްފަހު ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވައިފައެވެ. ނަމަވެސް އިސްލާހުކުރަން ޖެހޭ ކަންތައްތަކެއް ހުރިކަމަށް ބުނެ ޕީޖީން ވަނީ އެ މައްސަލަ އަނބުރާ ފޮނުވާލައިފައެވެ.\nމީގެ އިތުރުން އޭނާ މަސްތުގެ ހާލަތުގައި ހުރެ މަގުމަތިންދާ މީހުންނަށް އުނދަގޫ ކުރާ މައްސަލައެއްވެސް ފުލުހުން އަންނަނީ ބަލަމުންނެވެ. އޭގެ ފަހުން އޭނާ ހައްޔަރުކޮށްފައިވަނީ މިސްކިތަކަށް ވަދެ ހަތިމަކަށް ކުޅު ޖެހި މައްސަލައަކާ ގުޅިގެންނެވެ. އޭނާގެ ބަންދަށް ކޯޓުން ވަނީ ފަސް ދުވަސް ޖަހައިފައެވެ.\nގުޅޭ ޓެގު ޕޮލިސް މިސްކިތް


Muzaaharaa Ge Therein, "Vaudhu Nufuddhi" Anhen Mayor Ge Boa Koshaalaifi - Vaguthu\n1 އަހަރު ކުރިން ( ނޮވެމްބަރު 9, 2019 )\nދެކުނު އެމެރިކާގެ ޤައުމެއް ކަމަށްވާ ބޮލީވިއާގައި ކުރިޔަށްދިޔަ މުޒާހަރާއެއްގެ ތެރެއިން އެޤައުމުގެ އަވަށެއް ކަމަށްވާ ވިންޓޯގެ އަންހެން މޭޔަރެއްގެ ބޯ ކޮށާލައިފިއެވެ.\nމީގެ ދުވަސްތަކެއް ކުރިން އެޤައުމުގެ އިދިކޮޅު ފަރާތްތަކުން ފެށި މުޒާހަރާތައް ދިގުލައިގެން ގޮސް މުޒާހަރާ ހޫނުވެފައި ވަނީ، މޭޔަރު، ޕެޓްރީޝިއާ އާރސީ މަޤާމަށް ވަޑައިގެން ފުއްދުމަށް ބުނި ވައުދުތައް ނުފުއްދުމުންނެވެ. މި މުޒާހަރާތައް ކުރިޔަށް ގެންދަނީ ބޮލީވިއާގެ ސަރުކާރާއި އިދިކޮޅު ފަރާތްތަކުންނެވެ.\nބޮލީވިއާގެ ވެރިކަންކުރާ އެމްއޭއެސް ޕާޓީއަށް ނިސްބަތްވާ ޕެޓްރީޝިއާއަށް މުޒާހަރާގެ ބައިވެރިންގެ އަތްދަށަށް ގެންގޮސް އޭނާއަށް ބޮޑެތި އަނިޔާތައް ކޮށްފައި ވެއެވެ. އަދި އޭނާ މަރާލުމަށްވެސް މުޒާހަރާގެ ބައިވެރިން މަސައްކަތްކޮށްފައި ވެއެވެ. ނަމަވެސް ފަހުން އޭނާ ވަނީ ފުލުހުންގެ ހިމާޔަތުގެ ދަށަށް ގެންގޮސްފައެވެ.\nރިޕޯޓްތައް ބުނާގޮތުގައި ޕެޓްރީޝިއާގެ އިސްތަށިގަނޑު ކޮށާލުމުގެ ކުރިން އޭނާގެ ގަޔަށް ވަނީ ރަތްކުލައިގެ ސްޕްރޭ ޖަހާފައެވެ. އަދި އޭނާ ނިސްބަތްވާ އަވަށުގައި އޭނާ ގަންހިނގުވާފައިވާއިރު، މުޒާހަރާގެ ބައިވެރިން ތައްޔާރުކޮށްފައިވާ އިސްތިއުފާގެ ސިޓީއެއްގައި ސޮއިކުރުވާފައިވެސް ވެއެވެ. މި މަންޒަރު ފެންނަ ފޮޓޯ އާއި ވީޑިއޯވެސް މިހާރު މީސްމީޑިއާގައި ދަނީ ދައުރުވަމުންނެވެ.\nބޮލީވިއާގެ އިދިކޮޅު ފަރާތްތަކުން ކުރަމުންދިޔަ މި މުޒާހަރާ އިތުރަށް ހޫނުވެ ޕެޓްރީޝިއާ ރަހީނުކޮށްފައި ވަނީ، އިދިކޮޅު މުޒާހަރާތަކުގެ ބައިވެރިއަކު މަރުވުމާއި ގުޅިގެންނެވެ. މުޒާހަރާގެ ބައިވެރިން ބުނެފައިވަނީ، އޭނާ މަރާލުމުގެ ފަހަތުގައި ހުރީ ޕެޓްރީޝިއާ ކަމަށެވެ.\nފެޓްރީޝިއާ ރަހީނުކޮށް އޭނާއަށް އަނިޔާކުރަމުން ދަނިކޮށް ފުލުހުންގެ ބެލުމުގެ ދަށަށް ގެންދިޔައީ ރަހީނުކުރިތާ އެތައް އިރެއް ފަހުން ކަމަށް ނޫސްތައް ބުނެއެވެ. އޭނާއަށް މުޒާހަރާގެ ބައިވެރިންގެ ފަރާތުން ލިބުނު އަނިޔާތަކަށް މިހާރު ފަރުވާ ހޯދަމުންދާއިރު، އޭނާއަށް ސީރިއަސް އަނިޔާއެއް ލިބުނު ކަމެއް އެނގިފައެއް ނުވެއެވެ.\nމި ހާދިސާ އާއި ގުޅިގެން ޕެޓްރީޝިއާ ބުނެފައި ވަނީ، މަރާލިޔަސް އޭނާ ހުންނާނީ ސަރުކާރާއެކު ކަމަށެވެ. އަދި މުޒާހަރާގެ ބައިވެރިންނަށް އޭނާގެ އަނގަ ބަންދު ނުކުރޭވޭނެ ކަމަށްވެސް ވަނީ ބުނެފައެވެ.\nކަނޑުހުޅުދޫ މީހާ ރަހީނު ކުރީ ހަތަރު މީހަކު ގުޅިގެން!\nތިނަދޫގައި ރަހީނުކޮށްފައި ހުރި މީހަކު ސަލާމަތްކޮށްފި\nނޮވެމްބަރު 9, 2019 08:59\nއަހަންނަށް ފެންނަނީ މާލޭސިޓީ މޭޔަރާއި އައްޑޫ ސިޓީ މޭޔަރު!!! ހެހެހެ\nނޮވެމްބަރު 9, 2019 14:05\nމިއީ އަދި ރާއްޖެ މީހުނައް ނޭގޭ ކުޅިއެއްތާ\nނޮވެމްބަރު 9, 2019 16:44\nމާލޭ ސިޓީ މޭޔަރައް އެބަ ފެނޭތަ..؟ ދިވެހީން ކިހާ ކެތްތެރި.\nނޮވެމްބަރު 10, 2019 11:11\nމުސްތަގުބަލުގައި މީ ޝިފާއަށްވެސް ވެދާނެ\nސެޕްޓެމްބަރު 25, 2020 07:45\nކެތްތެރީން ދެކެ މާތްﷲ ލޯބިވެވޮޑިގަނނަވާ ކެތްތެރިކަމަކީ އެމީހެއްގެ އީމާންކަން ވަރުހަދަ ވަކަމެއް އިންޝާﷲ


Soneva fushi gai mahujanunge amilla gedhoru!\nސޮނޭވާ ފުށީގައި މަހުޖަނުންގެ އަމިއްލަ ގެދޮރު!\nފެހިކަންގަދަ ސޮނޭވާ ފުށި.--ފޮޓޯ: މޯލްޑިވްސް އެކްސްކްލޫސިވް\n"ނޯ ނިއުސް، ނޯ ޝޫޒް" މިއީ ސޮނޭވާ ފުށީގެ ސްލޯގަނެވެ. މި ރިސޯޓަށް މީހަކު އެރުމާއެކު ކޮތަޅެއް ގެނެސްދޭނެ އެވެ. އެއީ ފައިވާން ލާ ކޮތަޅެވެ. ދެން މި ރަށުގައި އުޅެން ޖެހޭނީ ހުސްފައިގަ އެވެ. ފެހިކުލަ ގަދަ، ގުދުރަތީ ރީތިކަމުން ފުރިގެންވާ މި ފުރިހަމަ ރިސޯޓުގައި މުއްސަނދި މަހުޖަނުނަށް ވިއްކުމަށް ހާއްސަ ބޮޑެތި ވިލާތަކެއް ހުރެ އެވެ. މިއީ މަހުޖަނުންގެ އަމިއްލަ ގެދޮރެ އެވެ. މި "ގެތައް" ގަނެގެން އަމިއްލަ ކުރުމުގެ ފުރުސަތު އެމީހަކަށް ލިބެ އެވެ.\n"މި ވިލާތައް ގަންނަ މީހަކަކަށް މިއީ ދިގު މުއްދަތައް ކުރެވޭ އިންވެސްޓްމަންޓެއްގެ ގޮތުގައި މި ބެހެއްޓިދާނެ،" ސޮނޭވާ ފުށި ރިސޯޓުގެ ވެރިޔާ ސޮނޫ ސިވްދަސަނީ ވިދާޅުވި އެވެ.\nބ. އަތޮޅުގައި އޮންނަ މި ފުރިހަމަ ރިސޯޓު ތަރައްގީކޮށްފައިވަނީ އިންޑިޔާ އާއި އިނގިރޭސިވިލާތައް ނިސްބަތްވާ މަހުޖަނު ސޮނޫ އެވެ. ކުރީގެ ނަމުންނަމަ ކުންފުނަދޫގައި މީގެ 20 އަހަރުކުރިން ސޯނޫ އާއި އޭނާގެ އަންހެނުން ސުވިޑަންގެ ކުރީގެ ސުޕަ މޮޑެލް އީވާ ހެދި މި ރިސޯޓާއެކު ސޯނޫގެ ވިޔަފާރި ކުރިއަށްދެމިގަތެވެ.\nސޯނޫ އަންހެނުން އީވާއާ އެކު\nސޮނޭވާ ފުއްޓަކީ ރާއްޖޭގައި ހުރި ހަމައެކަނި ރެސިޑެންސް ވިލާތައް ވިއްކާ ރިސޯޓެވެ. ވިލާ ގަންނަން ފަރާތްތަކަށް ކުއްޔަށް ދެވޭގޮތަށް ހަދާފައިވާ މި ވިލާތަކުގައި ހަ ކޮޓަރި ހުރެ އެވެ. މި ތަންތަން ގަންނަ ފަރާތަކަށް ބޭނުންވާނެ ހުރިހާ ހިދުމަތެއް އެތަނުން ލިބެ އެވެ. އެތަނުގައި ސްޕާ ހުރެ އެވެ. ކެއުންތައް ލިބެ އެވެ. ގާތްގަނޑަކަށް 2،709 ސްކެއާ މީޓަރުގެ ބޮޑެތި މި ވިލާތައް ވިއްކަނީ ތިން މިލިއަން ޑޮލަރާއި 12.5 މިލިއަން ޑޮލަރާއި ދެމެދުގެ އަގުތަކެއްގަ އެވެ.\nތިމާވެއްޓާއި ރަހުމަތްތެރި ސޮނޭވާ ފުއްޓަކީ ދުނިޔޭގެ މަޝްހޫރު ތަރިންގެ މެދުގައި މަޝްހޫރު އެއް ރިސޯޓެވެ. މި ރިސޯޓުގެ އަގު ބޮޑު ވިލާތައް ގަނެފައިވާ މަޝްހޫރު ތަރިންގެ ތެރޭގައި މަޝްހޫރު ލަވަކިޔުންތެރިޔާ މެޑޯނާ އާއި ޕައުލްމެކާތްނީ ފަދަ މަޝްހޫރު މީހުން ހިމެނެ އެވެ.\nސޮނޭވާ ފުށިން ވިއްކާ ވިލާތައް.ފޮޓޯ: މޯލްޑިވްސް އެކްސްކްލޫސިވް\nލަގްޒަރީ މަތީ ފަންތީގެ ވިލާތައް ވިއްކާ ސޮނޭވާ ފުއްޓާއިއެކު ސޯނޫގެ ވިސްނުން މިހާރު ހުރީ ރާއްޖޭގައި އިތުރު ރިސޯޓެއް ހުޅުވުމަށެވެ. ސޯނޫ ރާއްޖޭގައި ހުޅުވަން މަސައްކަތް ކުރާ "ސޮނޭވާ ޖާނި" ރިސޯޓު އަންނަ އަހަރު ހުޅުވޭ ވަރުވާނެ ކަމަށް އޭނާ ވިދާޅުވި އެވެ. ސޮނޭވާ ފުށިން ސްޕީޑް ލޯންޗުގައި 30 މިނެޓުން ދެވޭ ހިސާބުގައި ތަރައްގީ ކުރާ މި ރިސޯޓުގައި 54 ވިލާ އާއި 24 ވޯޓާ ވިލާ ވެސް ހުރެ އެވެ. މިއީވެސް ފުރިހަމަ ރިސޯޓަކަށް ވާނެ އެވެ.\nސޯނޫ ގަބޫލު ކުރައްވާ ގޮތުގައި ރާއްޖޭގައި ޓޫރިޒަމް ވިޔަފާރި ފެށުމުގެ ފައިދާ ދުނިޔޭގެ އެހެން ގައުމުތަކާ އަޅާ ބަލާއިރު އެތައް ގުނައެއް ބޮޑެވެ. ނަމަވެސް ރާއްޖޭގައި ރިސޯޓެއް ތަރައްގީ ކުރުމުގައި ގިނަ ދަތިތަކާ ކުރިމަތިވާ ކަމަށް އޭނާ ގަބޫލު ކުރައްވަ އެވެ.\n"ރާއްޖޭގައި ރިސޯޓެއް ހެދުމަކީ ފަސޭހަ ކަމެއް ނޫން،" ސޯނޫ ފާހަގަ ކުރެއްވި އެއް ކަމަކީ މިއީ އެވެ.


SunOnline: HPAge ''Madhiri HoHo'' campaign ifthithaahukohfi\nމުހައްމަދު ޔަމީން 21 May 2022, 20:02\nމަދިރި ހޯހޯ ކެމްޕޭން އިފްތިތާހުކުރުުމުގެ ރަސްމިއްޔާތުގެ ތެރެއިން --- ފޮޓޯ/ މާލެ ސިޓީ ކައުންސިލް\nމާލެ ސަރަހައްދުގައި މަދިރި މަދުކުރުމަށް "މަދިރި ހޯހޯ"ގެ ނަމުގައި އެޗްޕީއޭއިން ޚާއްސަ ކެމްޕޭނެއް ފަށައިފިއެވެ.\nމާލޭ ސިޓީ ކައުންސިލާ ގުޅިގެން ހިންގާ އެ ކެމްޕޭނު މިއަދު އިފްތިތާހުކޮށްދެއްވީ މޭޔަރު ޑރ. މުޙައްމަދު މުޢިއްޒުއެވެ.\nއެކަމަށް ހާއްސަކޮށް ހުޅުމާލޭ ރުއްގަނޑު އެކެއްގައި ބޭއްވި ހަފްލާގައި ވާހަކަދައްކަވަމުން ޑރ. މުއިއްޒު ވިދާޅުވީ މަދިރި އާލާވާ މިންވަރު މަދުކުރުމަށް ޓަކައި ފަރުދީ ޒިންމާ ނެގުމަކީ މުހިއްމު ކަމެއް ކަމަށެވެ.\n"ސަރުކާރުގެ މުއައްސަސާތައް ނޫނީ ސްކޫލުތަކުގެ ކުދިން ނޫނީ އެމްއެންޑީއެފް، ޕޮލިސް، މި ތަންތަނުން އެކަނި ނުކުމެ މިހެން ނުކުމެ ފާހަގަކޮށްލެވޭ ދުވަހެއްގެ ވަގުތުކޮޅެއްގަ ސާފުކޮށްލަމަކުން މިކަމެއް ހައްލެއް ނުވާނެ" މޭޔަރު ވިދާޅުވިއެވެ.\nމޭޔަރު ވިދާޅުވީ އެފަދަ ޕްރޮގުރާމްތަކުގެ މަގްސަދު ހާސިލުވާނީ އަމިއްލަ ފަރުދީ ޒިންމާ ނެގުމަށް މަސައްކަތްކުރަން ފެށިއްޖެއްޔާ ކަމަށެވެ.\nމީގެ އިތުރުން އޭނާ ވަނީ ކޮންސްޓްރަކްޝަން ދާއިރާގައި މަސައްކަތް ކުރައްވާ ފަރާތްތަކުން، އެފަދަ ސައިޓުތަކުގައި ހުންނަ ފެން ހަރުލާ ކަހަލަ ތަންތަން ސާފުކުރުމަށް ހާއްސަ ސަމާލުކަމެއް ދޭން ޖެހޭ ކަމަށެވެ.\n"ކޮންސްޓްރަކްޝަން އިންޑަސްޓްރީގައި އުޅުއްވާ ހުރިހާ ފަރާތްތަކެއް، އޭގެ ތެރޭގައި ކޮންސްޓްރަކްޝަން މަސައްކަތްތައް ކުރާ ތަންތަނުގެ ވެރިން ވެސް ޒިންމާވާގޮތަށް އެބަޖެހޭ މިކަމުގައި ސީރިއަސް، އޯގަނައިޒްޑް މަސައްކަތްތަކެއް ކުރަން" ޑރ. މުއިއްޒު ވިދާޅުވިއެވެ.\nމީގެ އިތުރުން މާލޭ ސިޓީ ކައުންސިލުގެ އެކްޝަން ޕްލޭންގައި ހިމެނޭ "ޗާލު މާލެ ސިޓީ" އަމާޒަށް ވާސިލުވުމަށް އެންމެން ގުޅިގެން މަސައްކަތް ކުރުމަށް ވެސް މުއިއްޒު އިލްތިމާސް ކުރެއްވިއެވެ.\n"ކޮންމެ މީހަކު ވެސް ގެއިން ނެރޭ ކޮތަޅު މަގުމަތީ ބެހެއްޓީމަ އެކަމުން އަދި މި ކަމެއް ހާސިލެއް ނުވޭ" އޭނާ ވިދާޅުވިއެވެ.\nކޮންމެ އަހަރެއްގެ ވެސް ދެ މޫސުން ބަދަލުވާ ދުވަސްކޮޅަކީ މަދިރި ގިނަވެ، އޭގެ ޒަރީއާއިން ޖެހޭ ބަލިތައް އިތުރުވާ ދުވަސްކޮޅެކެވެ. މަދިރިން ރައްކާތެރިވުމަށް ފެން ހަރުލާނެހެން ގޭގޭގައި ހުންނަ ތަންތަން ސާފުކުރުމަށާއި ރައްކާތެރިކަމުގެ އެހެނިހެން ފިޔަވަޅުތައް އެޅުމަށް އެޗްޕީއޭއިން އިލްތިމާސް ކުރެއެވެ.


Noos Majahlaa Thakugai Thibi Sharuthu Hama Nuvaa Editor In Badhalu Kuran Angaifi - Vaguthu\nނޫސް މަޖައްލާތަކުގައި ތިބި ޝަރުތު ހަމަނުވާ އެޑިޓަރުން ބަދަލުކުރަން އަންގައިފި\nނޫސް އަދި މަޖައްލާތަކުގެ އެޑިޓަރުންގެ ގޮތުގައި ތިބި ޝަރުތު ހަމަނުވާ އެޑިޓަރުން ބަދަލުކުރުމަށް ހޯމް މިނިސްޓްރީން އަންގައިފި އެވެ.\nހޯމް މިނިސްޓްރީން މިއަދު އަންގާފައިވަނީ ނޫސްވެރިކަމުގެ ދާއިރާ ނުވަތަ ގުޅޭ ދާއިރާއަކުން ޝަތުރު ހަމަނުވާ އެޑިޓަރުން ތިބިނަމަ ކުރިއަށް އޮތް މަސްދުވަހުގެ ތެރޭގައި އެޑިޓަރުން ބަދަލުކުރުމަށް އެ މިނިސްޓްރީއަށް ހުށައަޅަން ޖެހޭނެ ކަމަށެވެ.\nހޯމް މިނިސްޓްރީން ވިދާޅުވީ ޝަރުތު ހަމަނުވާ އެޑިޓަރުން އެމާއްދާގައި ބުނާ ޝަރުތުތައް ހަމަވާ އެޑިޓަރުންނަށް ބަދަލުކުރުމަށް އަންނަ އާދީއްތަ ދުވަހުން ފެށިގެން މަސްދުވަހުގެ ތެރޭގައި މިނިސްޓްރީއަށް ހުށަހެޅުމަށެވެ.\nހޯމް މިނިސްޓިރީން ވިދާޅުވެފައިވަނީ ޑިގްރީ ފެންވަރަށް ކިޔަވާފައި ހުރުމާއެކު އެ ރަޖިސްޓްރީކޮށްގެން ހިންގާ ނޫހެއްގެ އެޑިޓަރެއްގެ ގޮތުގައި ފަސް އަހަރު އުޅެފައި ނުވާނަމަ އެޑިޓަރު ކަމުގެ ޝަރުތު ހަމަނުވާނެ ކަމަށެވެ.\nއަލަށް އެކުލަވާލި ގަވާއިދު ބުނާގޮތުން ނޫސްމަޖައްލާތަކުގެ ކޮންޓެންޓް ބެލެހެއްޓުމަށް ހޯމް މިނިސްޓްރީގައި ރަޖިސްޓްރީކޮށްފައިވާ އެޑިޓަރެއް ހުންނަންޖެހޭނެ އެވެ.\nއަދި އެޑިޓަރުގެ ޝަރުތެއްގެ ގޮތުގައި ނޫސްވެރިކަމުގެ ދާއިރާއިން ނުވަތަ ގުޅުންހުރި ދާއިރާއަކުން ޑިގްރީއެއް ހާސިލްކޮށްފައިވުމާއެކު މިނިސްޓްރީގައި ރަޖިސްޓްރީކޮށްގެން ޝާއިރުކުރާ ނޫހެއްގައި ފަސް އަހަރު މަސައްކަތްކޮށްފައިވާ ފަރާތެއްކަމުގައި ވާންޖެހޭނެ އެވެ. އަދި ފާއިތުވި ތިން އަހަރުގެ ޝާއިއުކުރި ލިޔުމެއްގެ ސަބަބުން ހުކުމެއް އައިސްފައިނުވާ ފަރާތަކަށް ވެސް ވާންޖެހޭނެ އެވެ.\nކުރީގެ ނޫސްވެރިޔާ ހަފްސީ ހޯމް މިނިސްޓްރީގެ ޑިރެކްޓަރަކަށް\nމަޝްރޫޢުތައް ހިންގަން ކައުންސިލްތަކަށް ސަރުކާރުން ތިން ލައްކަ ރުފިޔާ ދެނީ\nފެބުރުއަރީ 15, 2018 16:42\nތިޔައީ ބަރާބަރު ޤަވާާޢިދެއް ތިޔަކަމަށް މަރުހަބާ ކިއަން\nހަމައެކަނި ސިވިލްސާވެންޓުންނެއްނޫން ޑިގްރީ ހަދަން ޖެހޭނީ


COVID miadhu mihaathanah6maru – Iru\nކޮވިޑްގައި މިއަދު މިހާތަނަށް6މަރު\nކޮވިޑް ބަލީގައި މިއަދުގެ މިހާތަނަށް ހަވަނަ މީހަކު މަރުވެ، ހިތާމަވެރި ދުވަހަކަށް ބަދަލުވެއްޖެ އެވެ.\nއެޗްޕީއޭ އިން އާންމު ކޮށްފައިވާ މައުލޫމާތުތަކަށް ބަލާއިރު މިއަދު މަރުވި ހަވަނަ މީހަކީ އުމުރުން 66 އަހަރުގެ ދިވެހި ފިރިހެނެކެވެ. މިއީ މާލެ ސަރަހައްދުން މިއަދު މަރުވި ހަތަރުވަނަ މީހާ އެވެ. އޭނާ މަރުވީ ހުޅުމާލޭގެ ކޮވިޑް ފެސިލިޓީގައި ފަރުވާ ދެމުން ދަނިކޮށް މިއަދު ހެނދުނު 9:48 ހާއިރު އެވެ.\nއެޗްޕީއޭ އިން ބުނީ މިއަދު މާލެއިން މަރުވި ފުރަތަމަ މީހަކީ 73 އަހަރުގެ ދިވެހި ފިރިހެނެއް ކަމަށެވެ. އޭނާ މަރުވީ އައިޖީއެމްއެޗްގެ އެމަޖެންސީ ރޫމްގައި ފަރުވާ ދެމުން ދަނިކޮށް މިއަދު ހެނދުނު 7:25 ގައެވެ.\nމާލެ ސަރަހައްދުން މަރުވި ދެވަނަ މީހާއަކީ ހުޅުމާލޭ ކޮވިޑް ފެސިލިޓީގައި ފަރުވާ ދެމުން ދިޔަ އުމުރުން 51 އަހަރުގެ އިންޑިއާ މީހެކެވެ. އޭނާ މަރުވި ކަމަށް ރިޕޯޓް ކޮށްފައިވަނީ ހެނދުނު 8:44 ގައެވެ.\nމާލެ ސަރަހައްދުން މަރުވި ތިން ވަނަ މީހާ އަކީ ހުޅުމާލޭ ކޮވިޑް ފެސިލިޓީގައި ފަރުވާ ދެމުން ދިޔަ އުމުރުން 63 އަހަރުގެ ދިވެހި އަންހެނެކެވެ. އޭނާ މަރުވި ކަމަށް އެޗްޕީއޭ އިން ނިންމާފައިވަނީ މިއަދު ހެނދުނު 8:30 ގައެވެ.\nކޮވިޑް ބަލީގައި މިއަދު ހެނދުނު ވަނީ ލ. އަތޮޅުން ވެސް ދެ މީހުން މަރުވެފަ އެވެ. ގަން ހޮސްޕިޓަލްގައި ގާއިމު ކޮށްފައިވާ ކޮވިޑް ފެސިލިޓީގައި ފަރުވާ ދެމުން ދަނިކޮށް މަރުވީ ގަމު، މަތިމަރަދޫ އަވަށަށް ނިސްބަތްވާ އުމުރުން 87 އަހަރުގެ ފިރިހެނަކާއި ލ. މާވަށަށް ނިސްބަތްވާ އުމުރުން 69 އަހަރުގެ އަންހެނެކެވެ.\nއެހެންކަމުން ރާއްޖޭގައި ކޮވިޑް ބަލީގައި މިއަދު މަރުވި ހަ މީހުންނާ އެކު ކޮވިޑްގައި މަރުވި މީހުންގެ ޖުމްލަ އަދަދު ވަނީ 111 އަށް އިތުރުވެފަ އެވެ.


Hiken beynun nama kolhah hunna vaguthu ithurukurey | Mihaaru\nމީހަކު ކޮއްޅަށް ހުރެގެން މަސައްކަތެއް ކުރަނީ.\nހިކެން ބޭނުން ނަމަ ކޮޅަށް ހުންނަ ވަގުތު އިތުރުކުރޭ\nގިނަ ބަޔަކު ފަލަވާން މެދުވެރިވާ މައިގަނޑު އެއް ސަބަބަކީ ހަރަކާތްތެރިވުން ކުޑަވުމެވެ. ވަކިން ހާއްސަކޮށް، އިށީނދެ އިނދެ ތިބެ މަސައްކަތް ކުރަން ޖެހޭ މީހުންނަށް ބިރު ވަކިން ބޮޑެވެ. އެހެންވެ ހެލިފެލިވެ އުޅުމަކީ ކޮންމެހެން ވެސް ކުރަން ޖެހޭ ކަމެކެވެ.\nއެކަމަކު އޭގެ މާނަކީ ހިކެން ނުވަތަ ބަރުދަން ލުއިކުރަން އެހާ ވަރުގަދަ އަށް ކަސްރަތު ކުރަން ޖެހުމެއް ވެސް ނޫނެވެ. ކުރަންވީ ކަމަކީ ކޮޅަށް ހުރެވޭ ވަގުތު އިތުރު ކުރަންވީ އެވެ. އާ ދިރާސާއެއްގައި ބުނާ ގޮތުން ދުވާލެއްގެ މައްޗަށް މަދުވެގެން ހައެއްކަ ގަޑިއިރު ކޮޅަށް ހުރުމަކީ ބަރުލަން ލުއި ކުރެވިދާނެ ގޮތެކެވެ. މިއީ ދާ އޮހޮރުވުމަކާ ނުލައި އަދި މާ ބޮޑު ތަކުލީފެއް ވެސް ނެތި ކުރެވިދާނެ ކަމެކެވެ.\nޔޫރަޕިއަން ޖާނަލް އޮފް ޕްރިވެންޝަން އެންޑް ކާޑިއޮލޮޖީގައި ޝާއިއުކޮށްފައިވާ ރިޕޯޓެއްގައި ބުނާ ގޮތުން ދުވާލަކު ހައެއްކަ ގަޑިއިރި ކޮޅަށް ހުރުމުން 54 ކެލޮރީޒް އަންދައިލާނެ އެވެ. އެއީ މިނިޓަކަށް 0.15 ކެލޮރީޒްގެ މަގުންނެވެ.\nއެއީ އަހަރެއްގެ ތެރޭގައި މަދުވެގެން 5.5 ޕައުންޑް (2.5 ކިލޯ) އެވެ.\n"އެހެންވީމާ ބަރުދަން ލުއި ކުރަން ދިގު މުއްދަތަކަށް ކުރާ މަސައްކަތުގެ ތެރޭގައި ކޮޅަށް ހުންނަ ވަގުތު އިތުރު ކުރުމަކީ ކުރެވިދާނެ ކަމެއް. މިއީ ހައްޓަށް ވެސް ލުއިކޮށް، ހިކެން މަސައްކަތް ކުރެވިދާނެ މާ ފަސޭހަ ގޮތެއް،" ދިރާސާ ޓީމްގައި ހިމެނޭ ކާޑިއޮލޮޖިސްޓް ފްރާންސިސްކޯ ލޮޕޭޒް- ޖިމެނޭޒް ވިދާޅުވި އެވެ.\nއޭނާ ވިދާޅުވި ގޮތުގައި ހަ ގަޑިއިރު ކޮޅަށް ހުރުމުގެ މާނައަކީ ހުރި ތަނުގައި ހުއްޓި ހުރުމެއް ވެސް ނޫނެވެ. އޭގެ ބަދަލުގައި އޮފީހުގައި މަސައްކަތް ކުރަން އިންނަ ވޯކް ސްޓޭޝަނަކީ ވެސް ކޮޅަށް ހުރެވޭ ކަހަލަ ގޮތަކަށް ފަރުމާކޮށްފައިވާ ޑެސްކަކަށް ހެދި ދާނެ އެވެ.\n"މީގެ މައިގަނޑު ޕޮއިންޓަކީ އިށީނދެ އިނދެގެން އިންނަ ވަގުތުތައް މަދުކޮށް، ހަރަކާތްތެރިކަން އިތުރު ކުރުން،" ފްރާންސިސްކޯ ވިދާޅުވި އެވެ.\nހަރަކާތްތެރި ދިރިއުޅުމަކުން ބޮޑެތި ބަލިތަކުން ރައްކާތެރިކޮށް ދޭން މަގުފަހިކޮށް ދޭނެ އެވެ.\nއިތުރު ލިޔުންތައް ސިއްހަތު ދިރާސާ ބަރުދަން ލުއިކުރުން\nމިހާރު ބުނަނީ ހެނދުނު ނާސްތާއާ ބަރުދަނާ ގުޅުމެއް ނެތޭ


Inthi Aai Fayyaaz: Molhuvaanee Kaakubaa?\nއިންތި އަދި ފައްޔާޒު: ދެ ބެފުޅުން ވެސް ތާއިދު ހޯދުމަށް ދަނީ މަސައްކަތް ކުރަމުން-- ފޮޓޯ: ސީއެންއެމް\nއިންތި އާއި ފައްޔާޒު: މޮޅުވާނީ ކާކުބާ؟\n08 މޭ 2022 - 18:31:45\nއެމްޑީޕީގެ ޗެއާޕާސަންގެ މަގާމަށް ކުރިމަތިލާފައި ވަނީ އިކޮނޮމިކް މިނިސްޓަރު ފައްޔާޒް އިސްމާއީލް (ފައްޔަ) އާއި ރައްޔިތުންގެ މަޖިލިހުގެ މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި) އެވެ. ދެމީހުންވެސް ވަރަށް ވާދަވެރި ކެމްޕޭނެއް ދަނީ ކުރަމުންނެވެ.\nއިންތިގެ ޓީމު ލީޑުކުރަން ނުކުމެ ހުރީ "އެމްޑީޕީގެ ބޮސް" ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ. ފައްޔަ ގެ ޓީމުގައި ހުރި އަދި މާ ވަރުގަދަ ފަހުލަވާނެކެވެ. މިވަގުތު ރައްޔިތުންގެ ވެރިޔަކަށް ހުންނެވި ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހެވެ.\nއިންތިހާބު އޮންނަނީ އަންނަ ހޮނިހިރު ދުވަހުގަ އެވެ. މޮޅުވާނީ ކާކުތޯ ބަލަން ދޫކޮށްލާނީ ތިޔަ ފަރާތްތަކަށެވެ. ކޮންމެ ގޮތަކަސް އެކަކު މޮޅުވާނެ އެވެ. ބަލިވާ މީހަކު ޖެހޭނީ ހަމަ ބަލި ގަބޫލުކޮށްގެން ވަޑައިގަންނަވާންތާ އެވެ.\nރާއްޖޭގައި މިވަގުތު އޮތް އެންމެ ބޮޑު ސިޔާސީ ޕާޓީ ހިންގާލަން ބޭނުންވާ ފަރާތް ހޯދުމަށް ބާއްވާ މި އިންތިހާބުގައި ޕާޓީ ހިންގުމާއި ސިޔާސީ މަސައްކަތްތަކުން ތަޖުރިބާ ހޯދާފައި ތިބި ވަރަގުގަދަ ދެ ފަހުލަވާނުންނެވެ.\nފޯރިގަދަ މި އިންތިހާބުގެ ކާމިޔާބަށް ކުރެވޭ އުންމީދު ކުރިމަތިލާފައިވާ ދެ ކެންޑިޑޭޓުންގެ ފަރާތުންވެސް މީސް މީޑިޔާގަ އާއި، މީޑިޔާތުން ހާމަކޮށްދެ އެވެ. މީޑިޔާތަކުގެ ފަލަ ސުރުހީގައި އަބަދުވެސް އޮންނަނީ ފައްޔަ ނޫނީ އިންތިގެ ނަމެވެ.\nފޯރިގަދަ މި ކެމްޕެއިންގައި އެމްޑީޕީއަށް ނިސްބަތްވާ ހުރިހައި މެންބަރުން ހޯދައި ދެފަރާތުންވެސް ބައްދަލުކުރަމުން އެބަ ގެންދެއެވެ. އެކި ރައްރަށުން އެކި ފަރާތްތަކުގެ ކަންބޮޑުވުންތައް މި ޓީމުތަކަށް ހިއްސާކުރަމުން ގެންދެ އެވެ. ރާއްޖޭގައި އެންމެ މެންބަރުންގިނަ ޕާޓީގެ އިސްބޭފުޅުންގެ ތެރޭގައި ސިޔާސީ ވާދަވެރިކަން އުފެދި އެބޭފުޅެއްގެ އަމިއްލަ ސިޔާސީ ޝުއޫރުތައް ދަނީ އާއްމު ކުރަމުން ނެވެ.\nފައްޔަގެ ޓީމު- މުހިއްމީ ފޮޓޯއެއް ނޫން، މުހިއްމީ ވޯޓު\nސަރުކާރުގެ އެންމެ މަތީ ވެރިޔާ ތާޢީދު ކުރައްވަނީ ފައްޔަ ޓީމަށްކަން އެނގެ އެވެ. އަދި މި ނޫނަސް އެންމެ ނުފޫޒުގަދަ މިނިސްޓަރުންގެ ތެރޭގައި ނަންކިޔާ ޓީމުވެސް އޮތީ ފައްޔާޒާ އެކުގައިކަން ފޮޓޯތަކުން ފެންނަން ފަށައިފި އެވެ. ނަމަވެސް ފައްޔާޒުގެ ޓީމުގެ ފޮޓޯތައް މީސްމީޑިޔާގައި މަދުކަން ހަމަ ފާހަގަ ވެ އެވެ. ފައްޔާޒް ޓީމުގެ މެންބަރުން ބުނަމުންގެންދަނީ "މުހިއްމީ ފޮޓޯ އެއް ނޫން" ކަމަށެވެ. އިންތިހާބުގައި ވާދަކޮށް ބޭނުންވާ ވޯޓު މުހިއްމު ކަމަށެވެ. އެވެސް ހަމަ ތެދު ވާހަކައެއްތާ އެވެ.\nއިކޮނޮމިކް މިނިސްޓަރު ފައްޔާޒް އާއި ހެލްތު މިނިސްޓަރު އަހުމަދު ނަސީމް.\nފައްޔާޒުގެ ޓީމުންވެސް ވަނީ ހަމަ ހުރިހައި ދިމާލެއް ބަލާފައެވެ. އެންމެނާ ކަހަލަ ގޮތަކަށް ބައްދަލުކޮށްފަ އެވެ. ތާޢީދު އޮތްކަން ޓީމުން ފާހަގަވެސް އެބަ ކުރެ އެވެ. "ހީނުކުރާ ގޮތަކަށް މި ކެމްޕެއިން ދާނެ" ކަމަށް ފައްޔާޒުގެ ޓީމުންވެސް ދަނީ ބުނަމުންނެވެ.\nއިންތިގެ ޓީމު- އެމްޑީޕީ އެންމެން އިންތިއާއެކު ފޮޓޯ ނަގަން\nއިންތިގެ ޓީމުންވެސް ވަނީ ފުލް ގިއަރުގައި މަސައްކަތް ޖައްސާފަ އެވެ. ހަމަ އެންމެ ވަގުތުކޮޅެއްވެސް ދުލެއް ނުކުރެ އެވެ. އިންތި އެބަ ހިތްވަރު ކުރެ އެވެ. އެމްޑީޕީގެ މެންބަރުން ތިބި ހުރިހައި ތާކަށް އިންތިވެސް ވަދެފި އެވެ. މުޅި ރާއްޖޭގެ އުތުރާއި ދެކުނު އަތްފުނާ އަޅައިފި އެވެ.\nއިންތިގެ ޓީމުގައި އެންމެ ފާހަގަ ކޮށްލެވެނީ ހިންގާ ކެމްޕެއިން ހަރަކާތްތައް ވަގުތުން ވަގުތައް އަޕްޑޭޓް ކުރަމުންދާ ކަމެވެ. ޓުވިޓާ އާއި ފޭސްބުކުގަ އެވެ. ނޫނީ މީސް މީޑިޔާގެ އެހެނިހެން ޕްލެޓް ފޯމް ތަކުގަ އެވެ. އިންތިގެ ކެމްޕޭނު ޓީމުގެ ފޮޓޯ ގްރާފަރުވެސް ހަމަ ކޮލެޓީތާ އެވެ. ބައްދަލުކުރާ އެންމެންގެ ފޮޓޯ އަޕްޑޭޓްކުރަން ހާދަ މަސައްކަތެކެވެ.\nއެކުވެރިކޮށް އޮތް އެމްޑީޕީގެ އެތެރޭގެ މި އިންތިހާބާޢި ދިމާކޮށް އެމްޑީޕީގެ މެންބަރުންވެސް ދަނީ އެކަކު އަނެކަކަށް ބަހުގެ ހަމަލާތައްވެސް ރައްދުކުރަމުންނެވެ. މި ރިޕޯރޓްގައި މާގިނަ ވާހަކަތަކެއް ނުހިމަނައި މި ނިންމާލަނީ އެވެ. އަދި އެއް ވާހަކަ އެވެ. އިންތިއާއި ފައްޔާޒެވެ. މި މެޗުން މޮޅުވާނެ ބަޔަކަށް ކާމިޔާބަށް އެދެމެވެ. އަދި ނާކާމިޔާބާ ކުރިމަތި ލާންޖެހޭ ޓީމަށް އަލުން ހިތްވަރުކޮށް ދެން އޮންނަ އިންތިހާބަކަށް މިއަށްވުރެ ބޮޑަށް މަސައްކަތް ކުރުމަށް ހިތްވަރު ދެމެވެ. ތިޔަ ކެންޑިޑޭޓުންނަކީވެސް ހަމަ އެއްޕާޓީއެއްގެ ދެ ކެންޑިޑޭޓުން ކަމުގައި ވާތީ އެވެ.\nމިނިސްޓަރ ފައްޔާޒުއިމްތިޔާޒް ފަހުމީއެމްޑީޕީއެމްޑީޕީ އިންތިހާބުއެމްޑީޕީ ޕްރައިމަރީއެމްޑީޕީގެ ޗެއާޕާސަންއެމްޑީޕީގެ ޗެއާޕާސަން އިންތިހާބު 2022


SunOnline: Column: Sahaabeenge mathiverikan - 4\nޞަޙާބީންގެ މަތިވެރިކަން -4\n11 މަސް 1 ހަފްތާ ކުރިން - 17 ޖުލައި 2017 0\nރަސޫލާގެ އަރިހުގައިވާ ބޭކަލުން\n"މުޙަންމަދުގެފާނީ ﷲގެ ރަސޫލާއެވެ. އަދި އެކަލޭގެފާނުގެ އަރިހުގައިވާ މީހުންނީ، ކާފިރުންގެ މައްޗަށް ގަދަފަދަވެގެންވާ ބަޔެކެވެ. އެބައިމީހުންގެ މެދުގައި، އޯގާވެރި،ރަޙްމަތްތެރި ބަޔެކެވެ. ﷲގެ ޙަޟުރަތުން ފަޟުލުވަންތަވެރިކަމާއި ރުއްސެވުން އެދޭ ޙާލު، ރުކޫޢުކޮށް ސަޖިދަކޮށް އުޅޭ ބަޔަކުކަމުގައި ކަލޭގެފާނު އެބައިމީހުން ދެކެވަޑައިގަންނަވާނޫއެވެ. ސަޖިދައިގެ އަސަރުން އެބައިމީހުންގެ ޢަލާމާތް އެބައިމީހުންގެ މޫނުތަކުގައިވެއެވެ. އެއީ ތައުރާތުގައި އެބައިމީހުންގެ މިޘާލެވެ. އަދި އިންޖީލުގައި އެބައިމީހުންގެ މިޘާލު އޭގެ ކުދި ނިރުތައް ފަޅުވައިފައިވާ ގޮވާމެއްފަދައެވެ. ދެން އެގޮވާން ގަސްތަކަށް ގަދަކަން ދިނެވެ. ދެން އެ ގޮވާންގަސްތައް ފަލަވެ، އޭގެ ތަނޑުތަކުގެ މައްޗަށް ސީދާވެ ހެދެމުންދެއެވެ. ގޮވާންކުރާ ދަނޑުވެރިން ޢަޖާއިބުކޮށް ޙައިރާން ކުރުވަމުންނެވެ. އެބައިމީހުންދެކެ، ކާފިރުން ރުޅިއެރުވުމަށްޓަކައެވެ. އެބައިމީހުންގެ ތެރެއިން އީމާންވެ ޞާލިޙު ޢަމަލު ކުޅަ މީހުންނަށް ފާފަ ފުއްސެވުމަކާއި، ބޮޑުވެގެންވާ ދަރުމައެއް ދެއްވުމަށް ﷲ ވަޢުދުކުރައްވައިފައިވެއެވެ." (އަލްފަތުޙު :29)\nކީރިތި ޤުރުއާނުގެ އިސްވެ ދެންނެވި ބަސްފުޅުތަކަކީ ރަސޫލާގެ ޞަޙާބީންނާމެދު ވަޙީ ކުރައްވާފައިވާ ބަސްފުޅުތަކެކެވެ. ރަސޫލާގެ ޞަޙާބީންގެ ތާރީޚީ އަހަންމިއްޔަތަށްޓަކައި އިސްވެދިޔަ ސަމާވީ ފޮތްތަކުގައިވެސް އެބޭކަލުންގެ ސިފަފުޅުތައް ވަނީ ބަޔާން ކުރައްވައިފައެވެ. ބަދަލު ގެނެސްފައި މިހާރު މިއޮތް ތައުރާތުގައިވެސް އަދިވެސް އެބޭކަލުންގެ ވާހަކަ އެބަހުއްޓެވެ. "އެކަލޭގެފާނު ވަޑައިގަތީ އެތަކެއްހާސް ޤުދުސީން (saints) ގެ ތެރެއިން "ކަމުގައި ބަޔާން ކުރެވިފައިވެއެވެ. (އިސްތިސްނާ 2:33)\nމިހާރުގެ އިންޖީލުގައި މިދެންނެވި ނިމުތުއައިސްފައިވަނީ އަންނަނިވި ޢިބާރާތުންނެވެ. "މާތްރަސްކަލާނގެ ވެރިކަމާއި ރަސްކަމުގެ މިސާލަކީ މީހަކު ބިމުގައި އޮށެއް އިންދައެވެ. – އޭނާ ރޭގަނޑު ނިދައިފައި ދުވާލު ހޭލިއެވެ. (އޭރު) އެ އޮށުން ގަސްފަޅައި ހެދި ބޮޑުވެގެން އައީ ބިމުން އަމިއްލައަށް ފަޅައިގެން ހެދުނު ގަހެއްކަމުގައި ހީވާ ފަދައަކުންނެވެ. ގަހުގައި މޭވާ އައިސްފައިވެއެވެ. – އެންމެ ފުރަތަމަ ނުކުތީ ފަތްތަކެވެ. ދެން ކުރާތަކެވެ. ކުރާތަކުގެ އޮށްތައް ހުރީ ހަރުވެފައެވެ. ގޮވާން ފައްކާވީހިނދު ވަގުތުން (އޭނާ) ގޮވާން ކަނޑާ ހަތިޔާރު ހިންގާން ފެށިއެވެ. އެހެނީ ގޮވާން ކެނޑުމުގެ ވަގުތު ވަނީ އައިސް ޖެހިފައެވެ." (މުރްޤިސް 4: 26-29)\n"އެއީ ރެވި އޮށްޓަރެއްގެ މިސާލުގައިވާ ކަމެކެވެ. އެ އޮށްޓަރު ބިމުގައި ވަޅުލައި އިންދެވޭހިނދު، އެ އޮށްޓަރު ބިމުގައިވާ އެހެން ހުރިހާ އޮށްޓަރު ތަކަކަށްވުރެ ކުޑައެވެ. ނަމަވެސް އިންދައިގެން އެއިން ގަސް ހެދި ބޮޑުވާއިރު ހުރިހާ ތަރުކާރީ ގަސްތަކަކަށްވުރެ ބޮޑުވެއެވެ. އަދި ވައިގެ ތެރޭގައި އުޅޭ ކުދި ދޫނިތަކަށް އޭގެ ހިޔަލުގައި އުޅެވޭފަދަ ގޮފިތައް ފަޅުވައެވެ." (32)\nމަތީގައި ޙަވަލާ ދެވިފައިވާ ކީރިތި ޤުރުއާނުގެ އާޔަތުގެ އެންމެ ފުރަތަމަ ބައިގައި ތައުރާތަށް ޙަވާލާދެއްވައި އެވަނީ ޞަޙާބީންގެ އިންފިރާދީ ސިފަތައް ބަޔާންކުރައްވައިފައެވެ. ދެވަނަ ބައިގައި އިންޖީލަށް ޙަވާލާދެއްވައި ބަޔާންކުރައްވައިފައިއެވަނީ އެބޭކަލުންގެ އިޖްތިމާޢީ ސިފަފުޅުތަކެކެވެ.\nރަސޫލާގެ ސަޙާބީންގެ އެންމެ ފުރަތަމަ ސިފަފުޅެއްކަމުގައި ބަޔާންކުރައްވައިފައިވަނީ " ކާފިރުންގެ މައްޗަށް ގަދަފަދަވެގެންވާ" ބޭކަލުންތަކެއް ކަމެވެ. މާނަޔަކީ މާތްﷲ އަށް އީމާންވެވަޑައިގަތުމުގެ ސަބަބުން އެބޭކަލުން ހިމެނިވަޑައިގެންފައިވަނީ ހަމައެއްގައި ހިފަހައްޓަވާ ބޭކަލުން ކަމުގައެވެ. ދީނަށް އިންކާރުކުރާ ނުވަތަ އެއްވެސް އުސޫލެއްނެތި އެއްވެސް ހަމައެއްނެތި ދިރިއުޅޭ ބަޔަކާ އެއްބައިވުމުގެ މުޢާމަލާކުރެއްވުމަކީ އެބޭކަލުންނަށް ކުރެއްވޭނެ ކަމެއްނޫނެވެ. އަމިއްލަފުޅު ފައިދާއެއް ހޯއްދެވުމަށްޓަކައި އެބޭކަލުންނަށް އެއްވެސް އުސޫލެއްނެތް ގޮތެއް ޚިޔާރެއް ނުކުރެއްވޭނެއެވެ.\n" އެބައިމީހުންގެ މެދުގައި، އޯގާވެރި، ރަޙްމަތްތެރި ބަޔެކެވެ." މިބަސްފުޅުގެ މަޠުލަބަކީ އެބޭކަލުންނަކީ އެބޭކަލުންގެ ދީނީ އަޚުންނާމެދު، ދެބަސްވުމާއި، ޝަކުވާއުފެދޭފަދަ ދަނޑިވަޅުތައް އައިކަމުގައިވިޔަސް ހަމްދަރުދީއާއި އޯގާވެރިކަމުގައި ދެމިތިއްބަވާ ބަޔެއްކަމެވެ. ޣައިރުދީނުގެ މީހުންނާ މުޢާމަލާކުރައްވާއިރު ކުރިމަތިވަނީ އުޞޫލު ތަފާތުވުމުގެ މަސްއަލައެވެ. އެފަދަ ވަގުތުގައި އެބޭކަލުން ފެންނާނީ އެއްވެސް ކަހަލަ ދުލެއް ދެއްވުމެއްނެތް ބަޔެއްކަމުގައެވެ. އެބޭކަލުންނާ އެއްދީނެއްގެ މީހުންގެ ތެރޭގައި އުޅުއްވާއިރުވެސް ހިތްޕުޅުގައި ޝަކުވާ އުފެދޭކަހަލަ ޙާދިޘާތައް މެދުވެރިވެއެވެ. ނަމަވެސް އެފަދަ ޙާލަތްތަކުގައި އެބޭކަލުން ޝަކުވާތަކާއި ނުރުހުންތެރިކަން ހަނދުމަފުޅު ނައްތަވައިލައްވައި ރީތިކޮށް މުޢާމަލާކުރެއްވުމުގައި ދެމިތިއްބަވައެވެ.\n" ރުކޫޢުކޮށް ސަޖިދަކޮށް އުޅޭ ބަޔަކަ" ކަމުގައިވުމުގެ މަޠުލަބަކީ އެބޭކަލުންނަކީ ނަމާދު ޤާއިމުކުރައްވާ ބޭކަލުން ކަމެވެ. އެބޭކަލުންގެ ދުވާލާއި ރޭގަނޑު މާތްﷲގެ ޙަޟްރަތަށް ރުކޫޢުކުރެއްވުމާއި އަޅުކަންކުރެއްވުމުގައި ހޭދަކުރައްވާކެމެވެ.\n" ﷲގެ ޙަޟްރަތުން ފަޟުލުވަންތަވެރިކަމާއި، ރުއްސެވުން އެދޭ" ބަޔަކުކަމުގައި ވުމުގެ މާނަޔަކީ، އެބޭކަލުންގެ އަރިހުގައި އެންމެ ލޮބުވެތި، އެބޭކަލުން އެންމެ ބޭނުންފުޅު އެއްޗެއްސަކީ ﷲގެ ހަޟްރަތުގައިވާ އެއްޗެހިކަމެވެ. އެބޭކަލުންގެ ވަގުތު ހޭދަ ކުރައްވަނީ މާތްﷲ ހަނދުމަކުރެއްވުމާއި، އެކަލާނގެ ޙަޟްރަތަށް ދުޢާކުރެއްވުމާއި މުނާޖާ ދެންނެވުމުގައިކަމެވެ.\n" އެބައިމީހުންގެ ޢަލާމަތް އެބައިމީހުންގެ މޫނުތަކުގައިވެއެވެ." މިބަސްފުޅުގެ މާނައަކީ އެބޭކަލުންގެ ހިތްޕުޅުގައިވާ މާތްﷲ އަށް ތަޤްވާވެރިވެ ވަޑައިގަތުމުގެ އަސަރު އެބޭކަލުންގެ މޫނުފުޅުމަތިން ތަވާޟުއުވެރިކަމާއި ހަރުދަނާކަމުގެ ސިފައިގައި ފާޅުވުމެވެ.\nއާދެ،އިސްވެދިޔައީ އެބޭކަލުންގެ އިންފިރާދީ ސިފަފުޅުތަކެވެ.\nޞަޙާބީންގެ އިންފިރާދީ ސިފަފުޅުތަކުގެ ވާހަކައަށްފަހު މިދެންނެވި ސިފަފުޅުތަކުގެ އިޖްތިމާޢީ ނަތީޖާ އޮށްޓަރެއްގެ މިސާލުން ބަޔާންކުރައްވައިފައިވެއެވެ. ބިމުގައި އޮށެއް އިންދުމުގެ އެއިން ނިރެއް ނިކުމެ ހެދި ބޮޑުވެ ގަހަކަށްވެއެވެ. ހަމަ އެފަދައިން އިސްވެ ދެންނެވި ސިފަތައް އިންސާނީ ފަރުދުންތަކެއްގެ ކިބައިގައި އަށަގަތުމުން ބޭރުގެ ދުނިޔެއަށް އޭގެ އަސަރުކުރާން ފަށައެވެ. ރަސޫލާގެ ޞަޙާބީންގެ ސިފައިގައި އޭގެ ފުރިހަމަ ނަމޫނާ ތާރީޚުގައި ޤާއިމުވެފައިވާ އިންޤިލާބަށް ވާޞިލުވެއްޖެއުމަށް ދާންދެން އެއަސަރު ދެމިގެންދެއެވެ.


Nilandhoo ah nagooroalhi eh arai 10 geakah gehlun vehjje\nނިލަންދޫއަށް ނަގޫރޯޅިއެއް އަރައި 10 ގެއަކަށް ގެއްލުންވެއްޖެ\nފ. ނިލަންދޫއަށް މިއަދު ނަގޫރޯޅިއެއް އަރައި އެރަށުގެ 10 ގެއެއްގެ ފުރާޅު އެއްލައިލާ ބޮޑެތި ގެއްލުންތަކެއް ވެއްޖެ އެވެ.\nފުލުހުންގެ މީޑިއާ އޮފިޝަރަކު ވިދާޅުވީ ނިލަންދޫއަށް ނަގޫރޯޅި އަރާފައިވަނީ މިއަދު މެންދުރެއްހާ އިރު ކަމަށެވެ. އެ ހާދިސާގައި އެންމެ ބޮޑު ގެއްލުމެއް ލިބިފައިވަނީ ބީއެމްއެލް ގެ ބްރާންޗަށް ކަމަށެވެ. އަދި އެރަށުގެ ހަތަރު ގެއަކާއި ދެ ވޯކްޝޮޕަކަށް ވެސް ގެއްލުން ލިބިފައިވާ ކަމަށް ފުލުހުން ވިދާޅުވި އެވެ.\nފުލުހުން ވިދާޅުވީ އެރަށަށް ނަގޫރޯޅި އެރި ކަމުގެ މައުލޫމާތު ލިބިފައިވަނީ މިއަދު މެންދުރު 12:30 އެހާއިރު ކަމަށެވެ. އަދި މިހާރު ފުލުުހުން ދަނީ އެރަށުގައި ހަރަކާތްތެރިވެ އެހީތެރިކަން ފޯރުކޮށް ދެމުން ނެވެ. އެ ހާދިސާގައި އެރަށުގެ ބައެއް ގަސްތައް ވެއްޓި ރަށަށް ވަރަށް ބޮޑެތި ގެއްލުންތަކެއް ލިބިފައިވާ ކަމަށް ފުލުހުން ވިދާޅުވި އެވެ.\nރާއްޖެއަށް ކުރަމުންދާ ހުޅަނގު މޫސުމުގެ ވިއްސާރާގައި ރޭ ވަނީ ގދ. ތިނަދޫއަށް ބޮޑެތި ގެއްލުންތަކެއްވެ ހަ ގެއެއްގެ ފުރާޅު ވެސް އެއްލާލާފަ އެވެ. މީގެ އިތުރުން މިއަދު އައި ކޮޅިގަނޑެއްގައި ކަނޑުމަތީގެ ދެ ހާދިސާއެއް ވެސް ވަނީ ހިނގާފަ އެވެ.


Haabaru ithuru food Court thakah edhen hulhuvaalaifi\nހާބަރުގެ އިތުރު ފުޑް ކޯޓުތަކަށް އެދެން ހުޅުވާލައިފި\nހާބަރު ކަޑަތައް ހުންނަ ސަރަހައްދުގައި ތަރައްގީކޮށްފައިވާ ފޯޑް ކޯޓް ޔުނިޓެއް --\nހާބަރު ފޫޑް ކޯޓުތަކުގެ ތެރެއިން ކުއްޔަށް ދޫނުކޮށް ހުރި ޔުނިޓްތަކަށް އެދުމުގެ ފުރުސަތު އެސްޓީއޯ އިން ހުޅުވާލައިފި އެވެ.\nކުރީގެ ހާބަރު ކަޑަތައް ހުރި ސަރަހައްދުގައި އެސްޓީއޯ އިން ޒަމާނީ ފެންވަރަށް ތައްޔާރު ކޮށްފައިވަނީ 26 ޔުނިޓެވެ. އޭގެ ތެރެއިން 19 ޔުނިޓް މިހާރު ވަނީ ބިޑް ކާމިޔާބުކުރި ފަރާތްތަކަށް ދީފަ އެވެ. އެސްޓީއޯ އިން އިއްޔެ ބިޑަށް އިއުލާންކޮށްފައި ވަނީ، ބާކީ ހުރި ހަތް ޔުނިޓަށެވެ. ބިޑް ޕްރޮޕޯސަލް ހުށަހެޅުމުގެ ފަހު މުއްދަތަކީ މިމަހުގެ 25 ވަނަ ދުވަހެވެ.\nފުޑް ކޯޓުތައް ކުއްޔަށް ދޫކުރަނީ ފެނާއި ކަރަންޓާއި އެހެން ވެސް ވަޔަރިން މަސައްކަތްކޮށް އިންޓީރިއާގެ ކުރިހާ ކަމެއް ވެސް ނިންމާފަ އެވެ. އަދި އެތަނަށް ފަރުނީޗަރާއި އެހެން ވެސް ތަކެތި ފޯރުކޮށްދޭނީ ވެސް އެސްޓީއޯ އިންނެވެ. އެތަނުގައި ވިޔަފާރި ހިންގާ ފަރާތްތަކުން ތަނުގެ ތަކެތި ބަދަލުކޮށް ހެދުމަކީ މަނާ ކަމެކެވެ.\nއެސްޓީއޯއިން ގާތްގަނޑަކަށް 30 މިލިޔަން ރުފިޔާ ހަރަދުކޮށްގެން އާ ހާބަރު ސަރަހައްދުގައި އެސްޓީއޯ އިން ތިން ސައިޒެއްގެ ކެފޭއެއް ދަނީ ހަދަމުންނެވެ. މި ތަންތަނުގެ ސައިޒު ހިމެނެނީ 960 އަކަފޫޓާއި 1260 އަކަފޫޓު އަދި 660 އަކަފޫޓުގެ ތަންތަނެވެ.\nމި ތަންތަނުގެ އަގުތައް އުޅެނީ އަކަފޫޓެއް 53ރ. ގެ ރޭޓުންނެވެ. މި ތަންތަން ކުއްޔަށް ދެނީ ޔުނިޓެއް ފަސް އަހަރު ދުވަހުގެ މުއްދަތަކަށެވެ.


Faadukiyunthakaai eku CP hunnevee natheejaa neren\nފުލުހުންގެ އާ ގާނޫނަށް އަމަލުކުރަން ފެށުމަކީ ތާރީހީ ބޮޑު ބަދަލެއްގެ ފެށުމެވެ. މިއާއެކު ފުލުހުންގެ ހިދުމަތަށް ޒަމާނީ ބަދަލުތައް ގެނައުމަށާއި، ފުލުހުން ޖަވާބުދާރީ ކުރުވުމަށް ގިނަ ފުރުސަތުތަކެއް ހުޅުވިގެންދާނެ އެވެ. މަދަނީ ހިދުމަތެއްގެ ގޮތުގައި ފުލުހުންގެ އިދާރާ ސެޕްޓެމްބަރު 1، 2004 ގައި އުފެއްދި ފަހުން މިއަންނަ ބޮޑު ބަދަލަށް މުޅި މުއައްސަސާ އޮތީ ތައްޔާރަށެވެ. ރައްޔިތުންގެ އިތުބާރު އަލުން ހޯދުމަށް ފުލުހުން ބޭނުންވެ އެވެ. ފުލުހުންނަށް ހައްގު މަގާމު ހޯދައި ދިނުމަށް ކޮމިޝަނާ އޮފް ޕޮލިސް މުހައްމަދު ހަމީދުގެ ތަސައްވުރެއް އެބަ އޮތެވެ. އޭނާ އުއްމީދުތަކެއް ކުރައްވަ އެވެ. އަމާޒުތަކެއް އެބަ ގެންގުޅުއްވަ އެވެ.\nއާ ގާނޫނާއެކު ތަހުޒީބީ ބަދަލުތަކެއް އަންނާނެ\nކޮމިޝަނާ ގަބޫލު ކުރައްވާ ގޮތުގައި އާ ގާނޫނާއެކު ފުލުހުންގެ ހިދުމަތަށް އާ ކަންތައްތަކެއް ތައާރަފްވާނެ އެވެ. ޖަވާބުދާރީ ކުރުވުމަށް މުޅިން އާ ހަރުދަނާ އޮނިގަނޑެއް އުފައްދަން ފުރުސަތު ލިބޭނެ އެވެ. ލޯކަލް ކައުންސިލްތަކާއި ޖުމްލަކޮށް ރައްޔިތުންނާ ގާތުން މަސައްކަތް ކުރަން ފަސޭހަ ވާނެ އެވެ. ސްޓްރެޓެޖިކް ޕޮލިސް ރިކުއާމެންޓެއް ހަތަރު އަހަރު ދުވަހަށް އެކުލަވާލެވި އޭގައި ލާޒިމްކުރާ ކަންކަން ހާސިލްކުރަން މަސައްކަތް ކުރެވޭނެ އެވެ.\nފުލުހުންގެ މުސްތަގުބަލް އުޖާލާކޮށް، މައްސަލަތައް ހައްލުކުރަން ލަފާ ދޭނެ ޕޮލިސް ބޯޑެއް އޮތުމަކީ ވެސް ހެޔޮ ބަދަލެއްގެ ގޮތުގައި ސީޕީ ސިފަކުރައްވަ އެވެ. މި ގާނޫނާއެކު ކޮންމެ އޮފިސަރެއްގެ ޔުނީފޯމުގައި އެ އޮފިސަރެއްގެ އައިޑެންޓިފިކޭޝަން ނަންބަރު ޖަހަން ލާޒިމުކޮށްފައިވާތީ އެއީ ޖަވާބުދާރީ ކުރުވަން ފަސޭހަ ވެގެންދާނެ ކަމެކެވެ.\nއެއްވުންތައް ހުއްޓުވަން ރައްޔިތުންގެ ކުރިމައްޗަށް ނިކުންނަ ފުލުހުންގެ ފޯސް -- ފޮޓޯ: އަވަސް\nރައްޔިތުންނާ އާންމުކޮށް ބައްދަލުވާ ފުލުހުންގެ ޔުނީފޯމުގައި ބޮޑީ ކެމެރާ ހަރުކޮށް މިއަހަރުގެ ތެރޭގައި އެ ހިދުމަތް ރަނގަޅަށް ފެށުމަށްވެސް ފުލުހުން ދަނީ ތައްޔާރުވަމުންނެވެ. އޭގެ ސަބަބުން ފުލުސް އޮފިސަރުގެ އަމަލުތައް އެއް އެންގަލަކުން ދައްކައިގެން ފުލުހުންގެ ތަސައްވުރު ގޯސްކުރުމަށް ބައެއް މީހުން ކުރާ ކަންކަމަށް ފުލުހުންގެ ފަރާތުން ރަނގަޅު ޖަވާބެއް ދެވިގެންދާނެ އެވެ.\n"އެ މަންޒަރު ގޯސްކޮށް ދާއިރު އޭރުން އަޅުގަނޑުމެންގެ ޕާސްޕެކްޓިވް އެއްވެސް އެކަމުގައި އޮންނާނެ. ބޮޑީ ކެމަރާގެ ވީޑިއޯތައް އޮޑިޓް ކުރެވޭނެ. ރެކޯޑް ކުރެވޭނެ. އަދި އެއީ ބަދަލު ކުރެވޭނެ މަންޒަރުތަކެއް ވެސް ނޫން. އޭރުން ފުލުހުން ވާހަކަ ދައްކާ ގޮތް ވެސް، އަމަލުކުރާ ގޮތް ވެސް އަދި ކުށްވެރިޔާ އަމަލުކުރާ ގޮތް ވެސް ފެނި އިތުރަށް ހަރުދަނާކުރަން ފުރުސަތު ލިބޭނެ،" އާ ބަދަލުތައް ހިއްސާ ކުރައްވަމުން ސީޕީ ވިދާޅުވި އެވެ.\nކުރިއެރުން ދިނުމުގައި އަމަލުކުރާނެ ގޮތް\nއާ ގާނޫނާއެކު ފުލުހުންގެ އެންމެ ބޮޑު ކަންބޮޑުވުމެއް އޮތީ ފުލުހުންގެ މަގާމުތަކަށް އަންނާނެ ބަދަލުތަކާއި، ލިބޭނެ މުސާރައާއި ގުޅޭ ގޮތުންނެވެ. ސީޕީ ދެއްވާ އެންމެ ބޮޑު ޔަގީންކަމަކީ އާ ގާނޫނާއެކު ހަދާ އާ އޮނިގަނޑުގެ ދަށުން އެއްވެސް ފުލުހެއްގެ މަގާމު ދަށް ނުވާނެ ކަމުގެ ޔަގީން ކަމެވެ. ފުލުހަކަށް މިހާރު ލިބޭ މުސާރަވެސް ކުޑަ ނުވާނެ ކަމުގެ ޔަގީންކަން ދެއްވަ އެވެ. އަދި ފުލުހަކު ކުރިއަށް ދާން ބޭނުންވާނަމަ އޭނާގެ އިލްމީ ގާބިލްކަމާއި، ތަޖުރިބާއާއި، ހިދުމަތުގައި ހޭދަކުރި މުއްދަތަށް ބަލައި ކުރިއެރުން ދޭން ޖެހޭ އެއްވެސް ފުލުހަކަށް ކުރިއެރުން ނުލިބި ހުންނަން ނުޖެހޭނެ ކަމުގެ ޔަގީންކަން ވެސް ދެއްވި އެވެ. އެކަމާ ގުޅޭ ކޮމްޕީޓެންސީ ފްރޭމްވޯކް ނިންމަމުންދާ ކަމަށްވެސް ވިދާޅުވި އެވެ.\n"ފުލުހުންގެ ޕްރޮފެޝަންގައި ނުވަތަ ފުލުހުންގެ ހިދުމަތުގައި ތިބޭ ހުރިހާ ފުލުހުން ކެރިއަރު ނިންމާލަން ޖެހޭނީ ކޮމިޝަންޑް އޮފިސަރުންނަށް ވެގެނެއް ނޫން. މި މުއައްސަސާ އަށް އެއީ އާ ކަމަކަށް ވެދާނެ. އަޅުގަނޑުމެން ގިނަ މީހުން ބޭނުން ވަނީ އަހަރުން އަހަރަށް ޕްރޮމޯޝަން. އެ އުސޫލެއް ދެނެއް ނުހިނގާނޭ،" ސީޕީ ވިދާޅުވި އެވެ.\nފުލުހުންގެ ރަސްމިއްޔާތެއްގައި އޮފިސަރުންތަކެއް ބައިވެރިވަނީ -- ފޮޓޯ: ޕޮލިސް\nފުލުހުންގެ އިދާރާގައި މިދިޔަ އަށެއްކަ އަހަރު ތެރޭގައި މަގާމުގެ ކުރިއެރުންތައް ދީފައި ހުރި ގޮތުން ބައެއް ކަންކަން ހައްލުކުރަން ގޮންޖެހުންތަކެއް ހުރި ކަމަށް ސީޕީ ދެކެވަޑައިގަންނަވަ އެވެ. އާ ގާނޫނާއެކު ވެސް އެކަންކަން ހަމައަކަށް އަޅުވަން އެކަށީގެންވާ މުއްދަތެއް ނަގާނެ އެވެ.\nފުލުހުންނަށް މަގާމުގެ ކުރިއެރުން ދިނުމާ ގުޅޭ އުސޫލު މިއަހަރުގެ ޖޫން މަހުގެ 27 ގެ ކުރިން ނިންމުމަށް ވަނީ ކަނޑައަޅާފަ އެވެ. ފުލުހުންނަށް ކުރިއެރުން ލިބުމުގައި މިވަގުތަށް އުފެދިފައި ހުރި ކަންބޮޑުވުންތަކަށް މިއުސޫލާ އެކު ކޮންމެވެސް ވަރެއްގެ ހަމަޖެހުމެއް ލިބިގެންދާނެ ކަމަށް ސީޕީ ގަބޫލުކުރައްވަ އެވެ.\nއާ ގާނޫނު ބުނާ ގޮތުން ކޮމިޝަންޑް އޮފިސަރުންގެ ތެރޭގައި ތިއްބެވި ފުލުހުންގެ އިސް ބޭފުޅުންނަށް އެ މަގާމުތަކުގައި ދާއިމީ ކުރެވޭނީ އެތަނުން އެއްވެސް ބޭފުޅެއްގެ މައްސަލައެއް އޮތް ނަމަ އެ މައްސަލައެއް ނިޒާމުގެ ތެރެއިން "ސާފުކޮށްލައިގެން" ނެވެ. މިކަން ކުރަން ކޮމިޝަނަރަށް ލަފާދޭ ފަރާތަކީ އާ ގާނޫނަށް އަމަލުކުރަން ފަށާތާ 14 ދުވަސް ތެރޭގައި އެކުލަވާލަން ޖެހޭ ފުލުހުންގެ ބޯޑެވެ. ކޮމިޝަންޑް އޮފިސަރުންގެ ތެރޭގައި ހިމެނެނީ ސްޕްރިންޓެންޑެންޓް ރޭންކުން ފެށިގެން ޑެޕިއުޓީ ކޮމިޝަނާ އޮފް ޕޮލިސްގެ ރޭންކްގައި ތިއްބަވާ ބޭފުޅުންނެވެ. މިބޭފުޅުންގެ މައްސަލަތައް ބަލަމުންދާއިރު އެއްވެސް އޮފިސަރަކާ ދެކޮޅަށް ޒާތީކޮށް އެއްވެސް ކަމެއް ނުހިނގާނެ ކަމުގެ ޔަގީންކަން ސީޕީ ދެއްވަ އެވެ.\n"އަޅުގަނޑު ގަބޫލު ކުރަނީ އެއީ ފެއާ ޕްރޮސެސްއަކަށޭ ވާނީ. މިއީ 2004 ވަނަ އަހަރުން ފެށިގެން ތަފާތު އެތައް ކަމެއް ތަޖުރިބާކޮށްފައިވާ މުއައްސަސާއެއް. ވީމާ މީގެތެރޭގައި ތިބޭނެ ބައެއްގެ ލޮލުގައި ތަންކޮޅެއް ބޮޑަށް ފާހަގަވާ ބޭފުޅުން. އެކަން އެ ކުރަނީ މި އިދާރާ ހިންގަން ތިބި މީހުންގެ ގާބިލްކަން އިތުރުކޮށް އިތުބާރު ބޮޑުކުރަން. އެއީ މިއިދާރާއަށް އިތުބާރު ބޮޑުކުރަންޖެހޭ ކަމަށް ފެނިގެން މަޖިލީހުން ކުރި ކަމެއް،"\nޕޮލިސް ބޯޑުގައި ވަކި ބަޔަކު ތިބޭކަށް ނޭނގޭނެ\nމިނިވަންކޮށް ހިންގާ ގޮތަށް އާ ގާނޫނުގެ ތެރެއިން އެކުލަވާލަން ޖެހޭ ޕޮލިސް ބޯޑެއް އޮތުމަކީ ގިނަ ފުލުހުންގެ ކަންބޮޑުވުމެއް ނޫނެވެ. އެކަމަކު ފުލުހުންގެ ބޯޑަށް އައްޔަން ކުރެވޭ ބޭފުޅުންގެ ގޮތުން ވަކިވަކި ފުލުހުންނާ ދެކޮޅަށް ޒާތީކޮށް ކަންތައްތަކެއް ކުރުމުގެ ވިސްނުން އޮވެދާނެ ކަމަށް ބައެއް ފުލުހުން ގަބޫލުކުރެ އެވެ. މިކަމުގައި ސީޕީ ހަމީދުގެ ހިޔާލު ތަފާތެވެ.\nސީޕީ ވިދާޅުވި ގޮތުގައި ޕޮލިސް ބޯޑެއް އެކުލަވާލުމާއި އެ ބޯޑަށް މީހުން އައްޔަން ކުރާނެ ގޮތެއް ކަނޑައެޅި ފުލުހުން އެދިގެން ފުލުހުންގެ އިދާރާއިންނެއް ނޫނެވެ. އެކަން ކުރަނީ މަޖިލީހުންނެވެ. އެއީ އިންސާފުވެރިކޮށް ހިނގާނެ އިޖުރާއަތެއް ކަމަށްވެސް ސީޕީ ދެކެވަޑައިގަންނަވަ އެވެ. އެހެންކަމުން މަޖިލީހަށް ލިބިގެންވާ ބާރެއްގެ ތެރެއިން ހެދި ގާނޫނަކަށް، އަދި އެ ގާނޫނުގައި ހިމަނާފައިވާ ބޯޑަކަށް ވަކި ބޭފުޅުންތަކެއް އައްޔަންކުރުމަކީ ފުލުހުންނަށް ހުއްޓުވޭނެ ކަމެއް ނޫން ކަމަށް ސީޕީ ދެކެވަޑައިގަންނަވަ އެވެ.\nޕޮލިސް ބޯޑަށް އައްޔަންކުރަން މަޖިލީހުން ރުހުން ދީފައިވާ ހާމިދު އަބްދުލްޣަފޫރު -- ފޮޓޯ: މަޖިލިސް\nފުލުހުންގެ ތަހުގީގަކާ ބައްދަލުވެފައިވާ ބޭފުޅަކު ބޯޑުގައި އިންނެވި ނަމަވެސް ގާނޫނުގައި ބުނެފައިވާ ހަމައާއި އުސޫލުގެ ބޭރުން އެއްވެސް ބޭފުޅަކަށް މަސައްކަތް ނުކުރެއްވޭނެ ކަމުގައި ސީޕީ ގަބޫލު ކުރައްވަ އެވެ.\nލާމަރުކަޒުކޮށް ހިދުމަތް ތަރައްގީކުރުން\nއާ ގާނޫނުގައި ފުލުހުންގެ ހިދުމަތް ލާމަރުކަޒުކޮށް، މުޅި ރާއްޖެއަށް ހިދުމަތް ދިނުމަށް ލާޒިމްކޮށްފައިވެ އެވެ. މިކަން ކުރަން ފުލުހުންނަށް ގޮންޖެހުންތަކެއް ހުރި ނަމަވެސް ސަރުކާރުގެ ސިޔާސަތުތަކާ އެއްގޮތަށް، އަދި ހޯމް މިނިސްޓަރާއި ޕޮލިސް ބޯޑުގެ ލަފާގެ މަތިން ގާނޫނުގައި ބުނާ ގޮތަށް ހިދުމަތްތައް ދެވިގެންދާނެ ކަމަށް ސީޕީ ވިދާޅުވެ އެވެ.\nސަރުކާރުގެ ސިޔާސަތަކީ 2023 ގެ ނިޔަލަށް ރާއްޖޭގެ ހުރިހާ ރަށެއްގައި ފުލުހުން ގާއިމުވެ ތިބުމެވެ. މިވަގުތު ފުލުހުން ތިބީ 103 ރަށުގަ އެވެ. އަދި އިތުރު 84 ރަށުގައި ފުލުހުންގެ ހިދުމަތް ގާއިމުކުރަންޖެހެ އެވެ. ފުލުހުންގެ އާ ގާނޫނުގައި ބުނާ ގޮތަށް މުޅި ރާއްޖެ ފަސް ސަރަހައްދަށް ވުރެ މަދު ނުވާ ގޮތަކަށް ސަރަހައްދު ތަކަކަށް ބަހާލައިގެން ހިދުމަތް ދިނުމަށް ފުލުހުން މިހާރުވެސް ދަނީ ތައްޔާރުވަމުންނެވެ. އެކަމަކު ފުލުހުންގެ އަދަދު ބޮޑު ތަނުން އިތުރުކުރުމުގެ ވިސްނުމެއް ސީޕީ ނުގެންގުޅުއްވަ އެވެ.\nވިސްނުން ގެންގުޅުއްވަނީ ފުލުހުންގެ އަދަދު އެހާ ބޮޑަށް އިތުރު ނުކޮށް، މިހާރު ލިބިފައިވާ އިންސާނީ ވަސީލަތްތައް ރަނގަޅަށް މެނޭޖު ކޮށްގެން ނަތީޖާ ނެރެވޭނެ ގޮތަށް ކަންކަން އިންތިޒާމު ކުރުމަށެވެ. އަތޮޅުތަކަށް ފުލުހުންގެ އަދަދުތައް ކަނޑައަޅާއިރު އެ ސަރަހައްދެއް ގުދުރަތީ ގޮތުން އޮތް ގޮތާއި، ކުށްކުރާ ނިސްބަތާއި، އާބާދީއަށް ކަހަލަ ކަންކަމަށް ބަލާނެ އެވެ.\nސީޕީ މުހައްމަދު ހަމީދު (ނޫކުލައިގެ ގަމީހުގައި) އައްޑޫއަށް ކުރެއްވި ދަތުރުފުޅެއްގެ ތެރެއިން -- ފޮޓޯ: ޕޮލިސް\n"ބައެއް ރަށްރަށުގައި މިހާރުވެސް އެކަށީގެންވާ އަދަދަށް ފުލުހުން އެބަތިބި. ބައެއް ހިސާބުތަކަށް އިތުރުކުރަންޖެހޭނަމަ އިތުރުކޮށްގެން ވެސް ފުލުހުންގެ ހިދުމަތް ދިނުމަކީ ސަރުކާރުގެ ސިޔާސަތު ނަމަ އަޅުގަނޑުމެން އެކަން ކުރާނަން. ފުލުހުން ގިނަ ވެގެން ނަތީޖާ ވަކި ރަނގަޅެއް ނުވޭ. ރަނގަޅު އަސަރެއް ކުރާނީ ފުލުހުންގެ ހިދުމަތް އެފިޝެންޓްވުމުން،" ސީޕީ ވިދާޅުވި އެވެ.\nކޮމިޝަނާ އޮފް ޕޮލިސް މުހައްމަދު ހަމީދު އަވަަަސް އަށް އިންޓަވިއު ދެއްވަނީ -- ފޮޓޯ: އަވަސް\nލާމަރުކަޒުކޮށް، ކަނޑައަޅާ ކޮންމެ ސަރަހައްދަކަށް ކޮމާންޑަރެއް އައްޔަންކުރަން ގާނޫނުގައި ލާޒިމް ކުރެ އެވެ. މިކަން ކުރާއިރުވެސް އެންމެ ގާބިލް އޮފިސަރަށް އަދި ފުލުހުންގެ އިދާރާގެ ތަސައްވުރު ހާސިލްކުރެވޭނެ ކަމަށް ފެންނަ އޮފިސަރުންނަށް އެއްވެސް ތަފާތުކުރުމެއް ނެތި ފުރުސަތު ދޭނެ އެވެ.\nދެ އަހަރު ދުވަހުގެ މުއްދަތަކަށް ސަރަހައްދުގެ ކޮމާންޑަރަކަށް އައްޔަންކުރަން ގާނޫނު ލާޒިމްކުރަނީ އެގްޒެކްޓިވް ރޭންކުގެ އޮފިސަރެކެވެ. މި ރޭންކް ފެށެނީ ޗީފް ސްޕްރިންޓެންޑެންޓްގެ ރޭންކާ ހަމައިންނެވެ.\n"މިކަމަށް މި ފޮނުވަނީ ސީޕީ ކޮންމެހެން ގަޔާވާ މީހެއް ނޫން. ރޭންކް ތަރުތީބާ ސީނިއަރ ރިޓީއަށް ބަލައިގެން ހެޑްކުއާޓަރުގެ ހިއުމަން ރިސޯސް އިން ބަލަހައްޓާ ލިސްޓެއްގެ ތެރެއިން ވަރަށް ރަނގަޅަށް ބެލިގެން މި މަގާމަށް މީހުން ނަގަނީ. މީހަކު ނަގާއިރު އަޅުގަނޑުމެންގެ ވިސްނުމާއި އަމާޒުތައް ހާސިލްކުރަން އެބޭފުޅަކު މަސައްކަތް ކުރާނެ މިންވަރު ވަރަށް ބޮޑަށް ބަލަން." ސީޕީ ވިދާޅުވި އެވެ.\nފުލުހުންގެ އަމަލުތަކަށް ގެއްލުމުގެ ބަދަލު ނެނގުން\nފުލުހުންނާ ދެކޮޅަށް އާންމުންގެ ބައެއް މީހުން ކުރާ އެންމެ ބޮޑު ޝަކުވާ އަކީ އަނިޔާވެރިވުމެވެ. ގާނޫނާ ހިލާފަށް ހައްގުތައް ހިފެހެއްޓުމުގެ ޝަކުވާ އެވެ. ތަހުގީގުތަކުގައި ތަފާތުކުރުންތައް ގެންގުޅޭ ކަމުގެ ޝަކުވާ އެވެ.\nމާޒީގައި ކަންތައްތަކެއް ގޯސްކޮށް ހިނގާފައިވާ ކަމަށް ސީޕީ ހަމީދު ވެސް ގަބޫލުކުރައްވަ އެވެ. އެކަމަކު ފުލުހުންގެ އާ ގާނޫނާ އެކު ކޮންމެ ރޭންކެއްގެ ކޮންމެ ފުލުހަކު ވެސް ޒިންމާދާރުކޮށް، ޖަވާބުދާރީ ކުރުވޭނެ ޒަމާނީ ގޮތްތަކެއް ހަމަޖެހިގެންދާނެ ކަމަށް ވިދާޅުވެ އެވެ.\n"ޑިމޮކްރެޓިކް ވެއްޓެއްގައި ފުލުހުން ހިދުމަތް ހަރުދަނާ ކުރަން ޖެހޭ މިންވަރަށް ކަންކަން ހަރުދަނާކުރުމަށް މި ގާނޫނުގައި ބާރު އަޅާފައި އެބަހުރި. މުސްތަގުބަލަށް ކަންތައްތަކެއް ކުރަން އެބަހުރި. ގާބިލްކަން އިތުރުކަން އެބަހުރި. މި ހިދުމަތަށް އިތުބާރު ބޮޑު ކުރަން ބާރު އަޅާފައި އެބަހުރި،" ސީޕީ ވިދާޅުވި އެވެ.\nފުލުހުންނަކީ އާންމު ކޮންމެ ރައްޔިތަކަށް ލިބިގެން ނުވާ އެތައް ބާރުތަކެއް ގާނޫނުތަކުގެ ތެރެއިން ލިބިދީފައިވާ ބައެކެވެ. އެހެންކަމުން ބާރުތައް ނުހައްގުން ބޭނުންކުރާ ފުލުހުން ޖަވާބުދާރީ ކުރުވާ ގެއްލުން ލިބުނު މީހާ އަށް ބަދަލު ނަގައިދޭނެ ގޮތްތަކެއް ހުރުމަކީ ކުރަންޖެހޭ ކަމެއް ކަމަށްވެސް ސީޕީ ގަބޫލުކުރައްވަ އެވެ. އޭރުން ފުލުހުން މަސްއޫލިއްޔަތު އަދާކުރުމުގައި ޒިންމާދާރުވެ، ގާނޫނީ އިމުގެ ތެރޭގައި ހިދުމަތް ދިނުމަށް ސަމާލުވާނެ ކަމަށް ސީޕީ ވިދާޅުވެ އެވެ. އާ ގާނޫނުގައި ފުލުހުން ޖަވާބުދާރީކުރުވުން ވަރަށް ބޮޑަށް ހަރުދަނާކޮށްފައިވީ ނަމަވެސް އެއްވެސް ފުލުހަކާ ދެކޮޅަށް ނުހައްގުން ދައުވާއެއް ކުރޭތޯ މުއައްސަސާއިން ވެސް ފާރަވެރިވާނެ ކަމުގެ ޔަގީންކަން ސީޕީ ދެއްވަ އެވެ.\n"އެމެރިކާގައި ޖޯޖް ފްލޮއިޑްގެ މަރުގެ މައްސަލައިގައި ފުލުސް މީހާ ނިސްބަތްވާ ޑިޕާޓްމަންޓުން އެކަނި ގެއްލުމުގެ ބަދަލުގެ ގޮތުގައި 26 މިލިއަން ޑޮލަރު ދޭންޖެހުނު. އޮފިސަރު ޒިންމާދާރުކުރުމަށްވެސް ފިޔަވަޅުތައް އެޅި. މިއީ ޑިމޮކްރެޓިކް ސިސްޓަމްތަކުގައި ކަންހިނގާ ގޮތް،" ފުލުހުންގެ އަމަލުތަކަށް ޖަވާބުދާރީވުމަށް ތާއީދުކުރައްވަމުން ވިދާޅުވި އެވެ.\nއަސްކަރީ ވިސްނުމާ ދުރު މަދަނީ ސިފަތަކެއް\nފުލުހުންގެ ހިދުމަތް، މަދަނީ ވަކި ހިދުމަތެއްގެ ގޮތުގައި ވުޖޫދަށް އައީ ދިވެހި އަސްކަރިއްޔާގެ ތެރޭގައި ތިބުމަށްފަހު އެވެ. އެހެންކަމުން ފުލުހުންގެ ތެރޭގައި، ހާއްސަކޮށް ރޭންކްތަކުގައި އަސްކަރީ ސިފަތައް ހުރިކަން ސީޕީ ގަބޫލުކުރައްވަ އެވެ. އާ ގާނޫނުގެ ބޭނުން ހިފަހައިގެން އަސްކަރީ ސިފަތައް ދޫކޮށްލައި މަދަނީ ވިސްނުމާ އެކު ކުރިއަށް ގޮސް ބަދަލުތައް ދައްކައިދެވޭނެ ކަމަށް ސީޕީ ހަމީދު ޔަގީންކުރައްވަ އެވެ.\n"ކުރިން އަޅުގަނޑުމެންގެ ތެރޭގައި ރޭންކްތަކުގެ ގޮތުގައި ހުރި ލާންސްކޯޕްރަލް، ކޯޕްރަލް. އެ ރޭންކްތައް މިވަނީ އާ ގާނޫނާ އެކު އުވާލާފައި. ހަމަ އެއާ އެކު ސްޓޭޝަން އިންސްޕެކްޓަރ، ޗީފް ސްޓޭޝަން އިންސްޕެކްޓަރ ފަދަ އަސްކަރީ ރޭންކްތައް މިހުރީ އުވާލެވިފައި،" މަދަނ ހިދުމަތަކަށް ބަދަލުކުރަން ކުރައްވާ މަސައްކަތް ހިއްސާކުރައްވަމުން ވިދާޅުވި އެވެ.\nފުލުހުންގެ އާ ގާނޫނުގެ ދަށުން ފުލުހަކު ހުވާ ކުރުމަށްފަހު އިޤުރާރުގައި ސޮއި ކުރަނީ -- ފޮޓޯ: ރައީސް އޮފީސް\nއަސްކަރިއްޔާ އިން ނިކުން 300 ވަރަކަށް މީހުންގެ މައްޗަށް މީގެ 16 އަހަރު ކުރިން އުފެއްދި ފުލުހުންގެ ހިދުމަތުގައި މަދަނީ ސިފަ ޖައްސާ، ބަދަލުތައް ގެނައުމަށް ފުރުސަތު ދެއްވުމަށްވެސް ސީޕީ އެދިވަޑައިގަންނަވަ އެވެ.\nފާޑުކިޔުންތަކަށް ހައްލެއް ހޯދަން އަހަރުތަކެއް ނަގާނެ\nސީޕީ ވިދާޅުވީ ފުލުހުންގެ އާ ގާނޫނާ އެކު ފުލުހުންގެ އިދާރާއަށް ބޮޑެތި ބަދަލުތަކެއް ގެނައި ނަމަވެސް އަމާޒުވާ ފާޑުކިޔުންތައް ހުއްޓުވާ ނުލެވޭނެ ކަމަށެވެ. އެކަމަކު ބަދަލުތަކާ އެކު ފާޑުކިޔާ މިންވަރު މަދުކުރެވޭނެ ކަމަށް ސީޕީ ގަބޫލުކުރައްވަ އެވެ. ފުލުހުންނަކީ ޖިނާއީ އަދުލުގެ ނިޒާމުގައި ރައްޔިތުންނަށް އެންމެ ބޮޑަށް ބައްދަލުވާ ފަރާތަށް ވާތީވެ ޑިމޮކްރެޓިކް ނިޒާމެއްގައި ފާޑު ކިޔާނެ ކަން ފުލުހަކަށްވީތީ ގަބޫލުކުރައްވާ ކަމަށްވެސް ވިދާޅުވި އެވެ.\nރާއްޖެއަށް ވުރެ މާބޮޑަށް ކުރިއަރާފައިވާ ގައުމުތަކުގައިވެސް ފުލުހުންނަށް ފާޑު ކިޔާކަން ފާހަގަކުރައްވަމުން ސީޕީ ވިދާޅުވީ އެކަމެއް އެކަށީގެންވާ ހައްލެއް ގެނެވޭނީ މުޅި ނިޒާމު ހަރުދަނާކުރެވިގެން ކަމަށެވެ.\nމަޖިލީހުގެ ނައިފަރު ދާއިރާގެ މެންބަރު ފުލުހުންގެ ބެލުމުގެ ދަށަށް ގެންދަނީ -- ފޮޓޯ: އަވަސް\n"އެހެންވީމާ އަޅުގަނޑުމެންވެސް ޖެހޭނީ ކަންތައްތަކެއް އިސްލާހުކުރަން. ފުލުހުންގެ ކޮންމެ އޮފިސަރެއްގެ އަހްލާގު ހިފަހައްޓަންޖެހޭނީ. ތަފާތު ކުރުމެއް ނެތި ހިދުމަތް ޖެހޭނީ ދޭން. އެއްވެސް ފަރާތަކަށް އަނިޔާއެއް ލިބޭ ގޮތަށް އަމަލުކޮށްގެން ނުވާނެ. ފުލުހުންގެ އިންޓަގްރިޓީ ހިފަހައްޓަން އިސްކަންދޭން ޖެހޭނެ.،" ފުލުހުންނަށް އިލްތިމާސް ކުރައްވަމުން ވިދާޅުވި އެވެ.\nދުނިޔޭގެ ތަރައްގީވެފައިވާ ގައުމުތަކުގައި އަމަލުކުރާ ގާނޫނެއް ރާއްޖޭގެ މާހައުލަށް ކޮންމެވެސް ވަރަކަށް ފައްތައިގެން މޮޅު ގާނޫނެއް ހެދިދާނެ ކަމަށް ސީޕީ ދެކެވަޑައިގަންނަވަ އެވެ. އެކަމަކު ގާނޫނު މޮޅުވެގެން ކުރެވޭނެ ކަމެއް ނެތް ކަމަށް ތަކުރާރުކޮށް ވިދާޅުވި އެވެ. ކަންކަން ރަނގަޅު ކުރެވޭނީ އެންމެން ގުޅިގެން މަސައްކަތް ކޮށްގެން ކަމަށާއި ކަންކަން ރަނގަޅުކުރަން އެއްބާރުލުން ދިނުމަށްވެސް ސީޕީ ހަމީދު އެދިވަޑައިގަންނަވަ އެވެ.\nމޯލްޑިވްސް ޕޮލިސް ސާވިސް މުހައްމަދު ހަމީދު


Mohamed Abdulla Shafeeg: ދިވެހި ސިވިލްސާވިސް ކޮމިޝަން\nރައީސުލްޖުމްހޫރިއްޔާ ބިލް ތަސްދީގު ކުރެއްވީ2މެއި 2007 ވީ ބުދަ ދުވަހުއެވެ. ގާނޫނު ނަންބަރު 2007/5 "ދިވެހި ސިވިލްސާވިސްގެ ގާނޫނު" ތަސްދީގުކުރައްވައި ގެޒެޓްގައި ޝާއިއުކުރެއްވިއިރު، އެގާނޫނަށް އަމަލުކުރަން ފަށާނެ ތާރީޚެއް ކަމަށް ބަޔާންކޮށްފައިވަނީ ތަސްދީގުކުރާ ދުވަހުން ފެށިގެން 12 މަސްދުވަހުގެ ތެރޭގައެވެ.\nރައްޔިތުންގެ މަޖިލީހުގެ މަޝްވަރާއާއެކު ސިވިލް ސާވިސް ކޮމިޝަނުގެ މެންބަރުކަމަށް ފަސް ބޭފުޅަކު އައްޔަން ކުރެއްވީ 23 އޮކްޓޯބަރު 2007 ވީ އަންގާރަ ދުވަހު، ރައީސުލްޖުމްހޫރިއްޔާ އޮފީހުގައި އޮތް ރަސްމިއްޔާތެއްގައެވެ. އެ ބޭފުޅުންނަކީ، ރާއްޖެއިން އދ.އަށް ކަނޑައަޅުއްވާފައި ހުންނަވާ މަންދޫބު އަދި ކުރީގެ އެޑިއުކޭޝަން މިނިސްޓަރު ޑރ.މުޙައްމަދު ލަތީފު، އެޑިއުކޭޝަން މިނިސްޓަރުގެ ނާއިބު، ޑރ.އަބްދުލް މުޙްސިން މުޙައްމަދު ހ.ސަންދޮރޯސްގެ، ރައީސުލްޖުމްހޫރިއްޔާ އޮފީހުގެ ޕަބްލިކް ސާވިސް ޑިވިޝަންގެ ޑެޕިއުޓީ ޑިރެކްޓަރުގެ މަގާމުގައި ހުންނެވި ޒަކަރިއްޔާ ހުސައިން ގ.މަންބައު، ފޮރިން މިނިސްޓްރީގެ އެގްޒެކްޓިވް ޑިރެކްޓަކަމުގެ މަގާމުގައި ހުންނެވި ޚަދީޖާ އާދަމް ގ.އަލަފަރު އަދި ހަޔާ އެޑިއުކޭޝަން ޑިޕާޓްމަންޓްގެ ޑިރެކްޓަ ޖެނަރަލް މުޙައްމަދު ފަހުމީ ޙަސަން ގ.ކޮއްކިރި އެވެ. ކޮމިޝަނަށް މިބޭފުޅުން އައްޔަނުކުރެއްވީ ކުރިން ތިއްބެވި މަގާމުތަކުން ވަކިކުރައްވާފައެވެ.\nކޮމިޝަންގެ ރައީސް ކަމަށް ޑރ.މުޙައްމަދު ލަތީފު ހަމަޖައްސަވައި ނައިބްރައީސް ކަމަށް ޑރ.ޢަބްދުލް މުޙްސިން މުޙައްމަދު ހަމަޖެއްސެވުމަށް، އޮކްޓޯބަރު 28 ވަނަ ދުވަހު، ރައްޔިތުންގެ މަޖިލީހުން ފާސްކުރެއްވިއެވެ.\nދިވެހި ސިވިލްސާވިސްގެ ގާނޫނަށް އަމަލުކުރައްވަން ފެއްޓެވީ 1 މެއި 2008 ވީ ބުރާސްފަތި ދުވަހުން ފެށިގެންނެވެ.


Thimaavehtah bodethi gehlunthakeh vaathee fainugai airport naalhan ninmaifi\nފައިނުގައި އެއާޕޯޓް އަޅަން ނިންމާފައި އޮތް ގޮތުގެ ކުރެހުމެއް.\nތިމާވެއްޓަށް ބޮޑެތި ގެއްލުންތަކެއް ވާތީ ފައިނުގައި އެއާޕޯޓް ނާޅަން ނިންމައިފި\nރ. ފައިނުގައި އެއާޕޯޓް އަޅައިފިނަމަ ތިމާވެއްޓަށް ބޮޑެތި ގެއްލުންތަކެއް ލިބޭނެތީވެ، އެ ޕްރޮޖެކްޓް ކުރިއަށް ނުގެންދިއުމަށް ސަރުކާރުން ނިންމައިފި އެވެ.\nފައިނުގައި އެއާޕޯޓް އަޅަން ކުރީގެ ސަރުކާރުން މިދިޔަ އަހަރުގެ މެއި މަހު ފަހުކޮޅު ސޮއި ކޮށްފައި އޮތީ ގައުމީ އެއާލައިން، މޯލްޑިވިއަންގެ މައި ކުންފުނި އައިލެންޑް އޭވިއޭޝަނަށެވެ. އޭރު އައިލެންޑް އޭވިއޭޝަނުން ބުނީ އެ ޕްރޮޖެކްޓް ތިން ފޭސް އަކަށް ބަހާލައިގެން ކުރިއަށް ގެންދާނެ ކަމަށެވެ.\nއެގޮތުން ފުރަތަމަ ފޭސްގައި ހިމެނޭ ރަންވޭ އާއި ޓާމިނަލްގެ މަސައްކަތް އެއް އަހަރުގެ ތެރޭގައި ނިންމާނެ ކަމަށް އައިލެންޑް އޭވިއޭޝަނުގެ އޭރުގެ މެނޭޖިން ޑިރެކްޓަރު އަބްދުލް ހާރިިސް، އެ މަޝްރޫއުގެ އެއްބަސްވުމުގައި ސޮއި ކުރެއްވުމަށް ފަހު ވިދާޅުވި އެވެ.\nނަމަވެސް އެއްބަސްވުމުގައި ސޮއި ކުރިތާ އަހަރެއް ވާން ކައިރިވެފައިވާއިރު، މިހާތަނަށް ވެސް އެ މަޝްރޫއުގެ އަމަލީ އެއްވެސް މަސައްކަތެއް ފެށިފައެއް ނެތެވެ. ނަމަވެސް އެ މަޝްރޫއު ކުރިއަށް ގެންދިއުމަށް އެންވަޔަރްމަންޓަލް އިމްޕެކްޓް އެސެސްމަންޓް (އީއައިއޭ) ހެދި އެވެ. އެކަމަކު އެންވަޔަރްމަންޓަލް ޕްރޮޓެކްޝަން އޭޖެންސީ (އީޕީއޭ) އިން އެ ރިޕޯޓް ބަލައިގެންފައެއް ނުވެ އެވެ.\nފައިނު އެއާޕޯޓް ޕްރޮޖެކްޓަކީ ބައެއް ވިޔަފާރިވެރިން އެޑްވާންސަށް ޓިކެޓަށްވާ ފައިސާ ދީގެން ކުރިއަށް ގެންދިއުމަށް ނިންމާފައި އޮތް ޕްރޮޖެކްޓެކެވެ. އެގޮތުން 1320 މީޓަރު ދިގު އަދި 30 މީޓަރު ފުޅާ ރަންވޭ އަކާއި އެކު ތަރައްގީ ކުރާ އެއާޕޯޓް ޕްރޮޖެކްޓަށް އަށް މިލިޔަން ޑޮލަރު ހަރަދުވާނެ ކަމަށް ކުރިން ބުނެފައި ވެއެވެ.\nރުއް ގަސް ގިނަ، ހިތްގައިމު ރަށެއްގެ ގޮތުގައި ފާހަގަ ކުރެވޭ ފައިނުގައި އެއާޕޯޓް އެޅުމަށް އެ ރަށުގެ ބައެއް މީހުން ވަނީ ދެކޮޅު ހަދާފަ އެވެ. އެގޮތުން އެއާޕޯޓް އަޅަން އެރަށުގެ ބިމުން ބޮޑު ބައެއް ނެގުމާއި، ގިނަ ރުއް ގަސް ކަނޑަން ޖެހުމަކީ އެ ކަމާ ދެކޮޅު ހަދާ މީހުން އެންމެ ބޮޑަށް ފާހަގަ ކުރާ މައްސަލަތަކެވެ.\nޓްރާންސްޕޯޓް މިނިސްޓްރީ އެއާޕޯޓް އައިލެންޑް އޭވިއޭޝަން ވައިގެ ދަތުރު ރ. ފައިނު\nމީ ވަރުގަދަ ތިމާވެއްޓެއް ލިބިފައިވާ ރަށެކޭ ދޯ


Gaumeh kuri araanee enmen gulhigen kuraa masakathun: Naibu Raees\nގައުމު ކުރިއަރާނީ އެންމެން ގުޅިގެން ކުރާ މަސައްކަތުން: ނައިބު ރައީސް\nނައިބް ރައީސް މިއަދު ކީރިތި ގުރުޢާނާބެހޭ ގައުމީ މަރުކަޒުގެ ގދ. ގައްދޫ ގޮފި ހުޅުއްވައިދެއްވަނީ -- ފޮޓޯ: ރައީސް އޮފީސް\nގައުމެއް ތަރައްގީވެ ކުރިއަރާދާނީ އެންމެން ގުޅިގެން ކުރެވޭ މަސައްކަތުން ކަމަށް ނައިބް ރައީސް ފައިސަލް ނަސީމް ވިދާޅުވެއްޖެ އެވެ.\nއެމަނިކުފާނު އެގޮތަށް ވިދާޅުވީ، ކީރިތި ގުރުޢާނާބެހޭ ގައުމީ މަރުކަޒުގެ ގދ. ގައްދޫ ގޮފި ހުޅުއްވައިދެއްވުމަށް ބޭއްވި ރަސްމިއްޔާތެއްގަ އެވެ. އެމަނިކުފާނު އެ މަރުކަޒު ހުޅުއްވައިދެއްވީ ހުވަދުއަތޮޅުގެ ބައެއް ރަށްރަށަށް މިހާރު ކުރައްވަމުން ގެންދަވާ ދަތުރުފުޅުގައި މިއަދު ހަވީރު ގައްދުއަށް ކުރެއްވި ޒިޔާރަތެއްގައެވެ.\nނައިބް ރައީސްގެ އެދަތުރުފުޅުގައި މިއަދު ވަނީ ގައްދޫގައި އަލަށް އިމާރާތްކޮށްފައިވާ ”މަސްޖިދުލް އަމީން“ މިސްކިތް ވެސް ހުޅުއްވާ ދެއްވާފަ އެވެ. ގައްދޫގައި ޤާއިމުކޮށްފައިވާ ކީރިތި ގުރްއާނާ ބެހޭ ގައުމީ މަރުކަޒުގެ ގޮފި ހުޅުއްވައިދެއްވުމަށްފަހު ދެއްކެވި ވާހަކަފުޅުގައި، ފައިސަލް ވިދާޅުވީ އެފަދަ މަރުކަޒެއް ހުޅުވިގެން ދިއުމުން އެތަނުގެ ބޭނުން ފުރިހަމަ ގޮތުގައި، ފަރުވާތެރިކަމާއެކު ހިއްޕެވުމަށް ހުރިހާ ރައްޔިތުންގެ ކިބައިން އެދިވަޑައިގަންނަވާ ކަމަށެވެ.\nމީގެ އިތުރުން، އެއްވެސް ރަށެއް، އަދި އެއްވެސް ރައްޔިތަކު ބާކީ ނުކޮށް މުޅި ރާއްޖެއަށް ތަރައްގީ ކުރުމަށްޓަކައި ރައީސް އިބްރާހީމް މުހައްމަދު ސާލިހު ކުރައްވަމުން ގެންދަވާ މަސައްކަތްތަކަށްޓަކައި އެމަނިކުފާނަށް ފައިސަލް ވަނީ ޝުކުރު އަދާކުރައްވާފަ އެވެ. އަދި ގައުމު ތަރައްގީ ކުރުމުގައި ހަމަޖެހުމުގެ އައްސޭރިއަކަށް ވާސިލު ކުރުމަށްޓަކައި އަޅުގަނޑުމެން އެންމެން އަތުކުރި އޮޅާލައިގެން، އަތް ގުޅާލައިގެން މަސައްކަތް ކުރަން ޖެހޭކަމަަށް ފައިސަލް ވަނީ ވިދާޅުވެފަ އެވެ.\nގައްދޫ ފައިސަލް ނަސީމް\nއުނގޫފާރުގައި ރަސްމީކޮށް ސީޓީ ސްކޭންގެ ހިދުމަތް ފަށައިފި\n"ލާމަރުކަޒުކޮށް ހިދުމަތް ފަސޭހަކުރުމަކީ އިސްކަންދޭ ކަމެއް"